
Abrevieri 


adj. adjectiv 

cf. confer (compară cu...) 
engl. engleză 

et al. et alii (şi alţii, şi ceilalţi autori) 
fig figurat 

fr. franceză 

germ. germană 

gr. greacă 

inter]. interjectie 

it. italiana 

lat. latina 

lit. literal 

m. masculin 

mediev. medieval 

neogr. neogreaca 

pl. plural 

pop. popular 

rom. romana 

s. substantiv 

sl. slavă 


s.v. sub voce (în articolul [de dictionar.. 


tc. turcă 


-D 


VS Versus 

Tipuri de greşeli lexico-semantice 


Nu numai vocabularul limbii tinde, potenţial, spre 
infinit, ci şi greşelile care privesc folosirea unor cuvinte 
şi a unor expresii. În această carte, n-am putut cuprinde 
toate tipurile greşelilor de lexic şi de semantică, dar am 
ales câteva categorii reprezentative. Am acordat atenţie 
specială greşelilor cauzate de influența engleză, care 
prezintă şi cea mai mare varietate şi sunt cel mai bine 
reprezentate numeric în lista noastră. O secţiune specială 
priveşte o clasă de greşeli pricinuite de dorinţa de a vorbi 
mai pretentios, mai elevat, pe care le-am reunit sub 
denumirea de „calofilie semidoctă“, preluată de la Andrei 
Pleşu. Un capitol este rezervat pentru două greşeli de 
limba şi de gândire: pleonasmul şi contradictia în adaos. 
În altă secţiune, am grupat trei greşeli înrudite: atracţia 
paronimică, etimologia populară şi contaminatia. Capitole 
mai reduse ca dimensiuni privesc clişeele lingvistice, 
feminizarea numelor de profesii şi cuvinte şi expresii 
deformate ori greşit folosite. Fiecare dintre aceste 
capitole începe cu o prezentare „teoretică“, mai mult sau 
mai puţin dezvoltată, în funcţie de problemele pe care le 
pune fiecare clasă de greşeli, urmată de o listă de greşeli 
reprezentative. Discutarea greşelilor se încheie adesea cu 


trimiteri bibliografice, utile cititorilor doritori de 
informaţii suplimentare. 

Greselile care ilustrează aceste tipuri au fost supuse 
unei selecţii atente, în urma căreia am eliminat unele 
greşeli aflate la limita dintre lexic şi fonetică (rostirea 
servici, în loc de serviciu; rostirea şi scrierea greşită a 
unor cuvinte curente, dar neînregistrate încă in 
dicționarele normative, cum este holsurub, în loc de 
holtsurub) sau la limita dintre lexic şi gramatică 
(folosirea greşită a adverbelor (la) maxim şi (la) minim, 
în loc de (la) maximum şi (la) minimum, în contexte 
precum Aleargă minimum un kilometru pe zi sau A dat 
televizorul la maximum). 

În cele mai multe cazuri, cuvintele selectate nu 
reprezintă situaţii izolate, ci ilustrează un tip de greşeală. 
Unele dintre situaţiile concrete discutate pot primi mai 
multe explicaţii şi au fost încadrate în mod convenţional 
într-una dintre categorii. De exemplu, a bugeta este 
discutat în capitolul despre influenţa engleză, dar este şi o 
formă de exprimare pretențioasă, dat fiind că este preferat 
mai vechiului a finanța; a face diferența, ofertat şi 
provocare apar în capitolul despre influenţa engleză, dar 
pot fi considerate şi clişee ale limbii de azi; a implementa 
apare în capitolul despre „calofilia semidoctă“, dar 
dezvoltarea sa semantică din ultima vreme poate fi pusă 


pe seama influenţei engleze; mijloace mass-media este 
discutat în secţiunea despre pleonasme, dar a apărut ca 
urmare a influenţei engleze etc. 


1. Romgleza noastră cea de toate zilele 


Trăsătura cea mai vizibilă a lexicului limbii române de 
azi este influenţa engleză. Aşa cum am spus, nu e vorba de 
un fenomen negativ în sine. Îmbogăţirea lexicului se face 
atât prin cuvinte noi (împrumutate, derivate cu prefixe şi 
sufixe, compuse, trunchiate ori a căror structură o copiază 
pe cea a unor cuvinte sau expresii străine), cât şi prin 
transformările semantice ale unor cuvinte deja existente în 
limbă (largiri şi restrângeri de sens, înnobilări şi 
degradări, copierea semantismului cuvintelor 
corespunzătoare din alte limbi). Toate acestea sunt 
mecanisme normale în evoluţia oricărei limbi, care însă 
pot trece cu uşurinţă în domeniul greşelilor de limbă, dacă 
nu respectă regulile, dacă nu sunt sistematice, ci 
individuale, dacă nu se potrivesc registrului stilistic în 
care apar. Aşa cum vom vedea, cele mai frecvente abateri 
privesc dinamica sensurilor, şi nu dinamica lexicală 
(îmbogățirea vocabularului cu noi unităţi). 


Dinamica lexicală 


Imprumutul 
In această carte, nu ne-am propus să luăm vreo poziţie 


fata de împrumuturi: desi multi lingvişti şi oameni de 
cultură se declară împotriva împrumuturilor „abuzive“, 
mai ales din engleză, am preferat să nu adoptăm această 
atitudine „puristă“, ci să lăsăm limba să decidă ce va 
păstra şi ce nu din valul acesta de anglicisme. Limba este 
pusă frecvent în situaţia de a alege — şi se descurcă foarte 
bine. E suficient să ne gândim la selecţia foarte atentă pe 
care a aplicat-o sumedeniei de cuvinte franceze pătrunse 
în secolele al XVIII-lea şi al XIX-lea sau la felul în care 
s-a descotorosit, mai recent, de cea mai mare parte a 
lexicului limbii de lemn din perioada comunistă. Am 
discutat însă unele imprumuri recente din engleză 
(acceptantd, a se focusa, relocare, a (se) seta), care, desi 
sunt, uneori, bine-venite în domeniile tehnice în care au 
fost împrumutate, s-au extins în afara acestor domenii, şi- 
au lărgit sensul şi înlocuiesc, fără justificare, cuvinte deja 
existente. 


Derivarea 

Pornind de la ideea că derivarea şi compunerea sunt 
procedee pentru care fiecare limbă are reguli mai greu de 
încălcat, am discutat în lista de cuvinte numai cazul 
sufixului -itate (sub capabilitate), care are o răspândire 
impresionantă şi care a beneficiat de atenţie specială din 
partea lingviştilor (Iordan 1943: 182-183, Guţu Romalo 
1961: 535-536, 2008 [1962]: 174-177, Mihăescu 1963b: 


31-33, Graur 1976: 23, Hristea 1976a, Coteanu 1990, 
Vasiliu 1993: 77, Uritescu 1993: 21, Forăscu 1999: 6, 
Zafiu 2002, Stoichitoiu Ichim 2005: 24, 31-32, 110). 
Derivatele sunt foarte diferite ca grad de ,,normalitate“ in 
limba. Cu unele ne-am obsnuit de mult (expresivitate, 
infirmitate, legalitate, normalitate). Altele au fost 
combătute la un moment dat, dar au devenit „normale“ 
(periodicitate, complementaritate). În fine, altele sunt 
excentrice şi astăzi, pentru că dublează adesea cuvinte 
deja existente: exigentialitate vs exigenta, obligativitate 
vs obligaţie, prudentialitate vs prudenţă. Atracția pentru 
-itate, adesea precedat de un alt sufix productiv, -abil, a 
devenit aşa de mare, încât o formă deja existentă şi 
„normalizată“, precum mortalitate, a ajuns să fie dublată 
de altă formă, mai nouă, mortabilitate: „vreţi să vă spun 
că avem cea mai mare mortabilitate prin boli cardio- 
vasculare?“ (www.cdep.ro), „în al doilea rând, scăderea 
ratei de mortabilitate alături de o rată ridicată de 
natalitate duc la o creştere rapidă a populaţiei“ 
(www.psihologiaonline.ro). 


Trunchierea 

Trunchierea cuvintelor în sine nu constituie o greşeală 
de exprimare. Ca şi în cazul altor fenomene discutate în 
această carte, este uneori condamnabilă folosirea unui 
cuvânt trunchiat într-un context nepotrivit stilistic. 


Altminteri, trunchierea este, aşa cum a arătat Theodor 
Hristea (1981b, 1997: 13-14), un procedeu de îmbogăţire 
a vocabularului, care se pare că-şi are originea în 
limbajul afectiv al copiilor (Carabulea 1983: 516) şi prin 
care au apărut şi s-au impus în limbă cuvinte precum circă 
< circumscripție saukil < kilogram. Deşi au fost 
condamnate de lucrările normative (Hristea 1981b), 
cuvinte ca bac, dirig, mate, prof pot fi folosite fără grijă 
în exprimarea colocvială, orală, restricţiile privind numai 
apariţia lor în registrul oficial, înalt. Procedeul trunchierii 
exista şi în perioada veche a limbii române, în cazul 
prenumelor (hipocoristice), şi există şi în alte limbi, dacă 
nu în toate (Munteanu 2000: 151): engl. doc < doctor, lab 
< laboratory, fr. cinéma < cinématographe, gym < 
gymnastique, météo < météorologique. Rodica Zafiu 
(2009c) observă că, în română, există tipare preferate de 
trunchiere — bisilabice, terminate în -i sau în -o. După 
modelul numelor proprii (Adi, Teo), au apărut numeroase 
cuvinte trunchiate, unele mai vechi (foto, iubi, promo, 
retro, scumpi), altele mai noi şi la modă în momentul 
actual (bună dimi!, gospo, grădi, plicti, profi). Desi 
trunchierea este un procedeu specific  oralităţii 
(Stoichiţoiu Ichim 2005: 38), trunchierile (mess, ro, sal, 
tel etc.) apar tot mai des şi în scris, sub influenţa 
comunicării rapide prin internet şi prin mesaje telefonice. 


Ele sunt justificate de specificul comunicării colocviale 
pe internet, dar nu sunt acceptabile în comunicarea 
oficială. 

Calcuri lingvistice 

Pentru a putea vorbi despre cuvintele şi unităţile 
frazeologice a căror structură este imitată după alte limbi, 
este necesar să introducem noţiunea de calc lingvistic, 
despre care au vorbit Al. Graur (1970 [1937]: 137-138), 
I. Ştefan (1962: 335-337), Liviu Groza (2004: 119-122) 
şi alţii. Cele mai importante contribuţii la studierea 
acestui procedeu i le datorăm lui Theodor Hristea, care 
consideră calcul un procedeu sui-generis de îmbogăţire a 
vocabularului (lexic şi frazeologie), foarte frecvent mai 
ales în aspectul modern al limbii. Termenul calc a fost 
preluat din domeniul artelor grafice, unde se 
întrebuințează cu sensul „reproducere a unei schiţe sau a 
unui desen“, şi, folosit în alte domenii, a ajuns să însemne 
„copie, imitație, reproducere“. În domeniul lingvistic, 
Hristea (1984: 100-102) identifică mai multe tipuri de 
calc: 

(a ) Calcul lexical imită structura sau modul de 
organizare internă a unui cuvânt străin, de obicei derivat 
sau Compus, pe care o reproduce folosind material 
românesc: a întrevedea şia întrezări sunt rezultatul 
calchierii fr. entrevoir. 


(b) Calcul frazeologic copiază expresii şi locuţiuni 
străine: a lua cuvântul imită fr. prendre la parole. 

(c) Calcurile morfologice şi sintactice, mai putin 
frecvente, imită un procedeu sau o construcţie gramaticală 
străină: verbul românesc a locui, care este intranzitiv (nu 
acceptă prezenţa complementului direct, deci se poate 
spune numai a locui într-o casă), apare uneori, ca urmare 
a influenţei verbului franțuzesc habiter (une maison), cu 
un complement direct: a locui o casă, un palat. 

(d) Calcul lexico-frazeologic reprezintă copierea, prin 
traducere literală, atât a structurii unei unităţi frazeologice 
străine, cât şi a unuia dintre elementele sale componente, 
care poate fi un cuvânt derivat sau compus:a face 
anticameră este calc frazeologic după fr. faire 
antichambre, iar, în paralel, anticameră este un calc 
lexical ce reproduce structura fr. antichambre. Cu 
anticameră ne vom întâlni, din altă perspectivă însă, şi în 
capitolul despre contaminatii. 

(e ) Calcul lexico-gramatical constă în schimbarea 
clasei lexico-gramaticale a unui cuvânt căruia i se atribuie 
şi un nou înțeles: folosirea numeralului unsprezece 
articulat, deci transformat în substantiv, unsprezecele, cu 
sensul „echipă de fotbal“, imită folosirea lui le onze din 
franceză. 

Care este relaţia acestor tipuri de calc, care creează noi 


cuvinte şi unităţi frazeologice, cu greşelile de limbă? Unii 
lingvişti au condamnat calcurile de orice fel. Al. Graur 
(1970 [1937]: 137-138) era de părere că româna nu 
utilizează decât în mică măsură procedeul calcului, care ar 
avea numeroase defecte: cuvintele copiate sunt adesea 
prea lungi şi greoaie, evită numai aparent pătrunderea 
neologismelor, duce la diferenţierea limbilor. Astăzi, cand 
calcurile au devenit foarte obişnuite în limbă, problema se 
pune altfel. Fiind un împrumut „mascat“, calcul e mai greu 
de sesizat de către vorbitori şi devine sursă de potenţiale 
greşeli (Stoichitoiu Ichim 2006b: 88). În lista de greşeli, 
vom vorbi despre două calcuri frazeologice cu model 
englezesc, a face diferența şi a suna înapoi (la care se 
pot adăuga şi altele: nu vrei să ştii, care-i problema?, să 
aveţi o zi bună!), foarte frecvente în limba actuală, şi 
despre câteva calcuri morfosintactice, care sunt „mai 
grave“, pentru că preluarea unor procedee gramaticale 
dintr-o limbă străină (în special, din engleză, în cazurile 
discutate de noi) generează în limba receptoare structuri 
nespecifice (Stoichitoiu Ichim 2006b: 85): tranzitivizarea 
(a abuza, a concluziona, a oferta, a panica), 
intranzitivizarea (a escalada — discutat în secţiunea 
despre „calofilia semidoctă“, ca urmare a extinderii sale 
semantice), pierderea mărcii reflexive se (a socializa) ori 
schimbarea construcţiei sintactice a unor verbe (iubesc 


să...). 


Dinamica sensurilor. Calcul semantic sau 
copierea de sens 


Povestea calcului nu s-a terminat însă. De fapt, partea 
cea mai interesantă abia acum începe. Am văzut mai sus 
că prin calcul lexical (de structură) apar noi cuvinte şi 
expresii, care copiază structura unor modele străine. 
Există însă şi calcul semantic, adică împrumutul de sens, 
prin copierea unui model străin. Procedeul e descris de 
Theodor Hristea (1984: 111—112) astfel: calcul semantic 
constă în faptul că se atribuie unui cuvânt existent într-o 
limbă un înţeles nou, după modelul corespondentului său 
străin. Condiţiile apariţiei calcului semantic sunt 
următoarele: vorbitorul care produce calcul să fie bilingv, 
termenul strain calchiat să aibă cel puţin două 
semnificaţii, cele două cuvinte din limbi diferite să aibă 
măcar un sens comun. De exemplu, rădăcină cu denotatiile 
pe care le are în lingvistică şi în matematică (rădăcină a 
unui cuvânt, rădăcină pătrată, rădăcină a unei ecuaţii) este 
un calc semantic după fr. racine d'un mot, racine carré, 
racine d'une écuation. 

Folosirea calcului semantic presupune anumite riscuri: 
este mai greu de recunoscut de vorbitorii nefamiliarizati 
cu limba-sursă şi poate genera greşeli de exprimare, de 


tipul „falşilor prieteni“/„rudelor înșelătoare“ (Graur 
1976: 6, Avram 1997b: 18-20, Stoichiţoiu Ichim 2005: 
108, 2006b: 76), care se mai numesc şi „cuvinte altoite“ 
(Gruita 2006: 15). Vom discuta în detaliu unele dintre 
aceste cazuri: a adresa, a aplica, confortabil, dedicat, 
expertiză, locaţie, provocare, punctual, suspicios, 
versatil etc. În sens restrâns, „fals prieten“ ar trebui să 
însemne un cuvânt dintr-o limbă străină ce pare cunoscut 
vorbitorilor, prin asocierea cu un cuvânt din limba 
proprie, deşi nu are niciun înţeles comun cu acesta. În 
această acceptie, din lista discutată numai locaţie ar fi 
avut drept „fals prieten“ engl. location, de care nu era 
legat, iniţial, prin niciun sens comun. Majoritatea 
exemplelor considerate „falşi prieteni“ în bibliografie 
sunt, de fapt, calcuri semantice (copieri de sens) încă 
neacceptate de normă şi respectă criteriile de producere a 
calcului semantic, enunțate mai sus. Din punctul de vedere 
al cultivării limbii, problema se pune în termeni 
cantitativi: prea multe unităţi lexicale, consacrate în codul 
nostru lingvistic cu un anumit înţeles, sunt folosite cu un 
sens nou, imitat dupa un model străin (Gruita 2006: 15). 
Care sunt cuvintele care-şi adaugă înţelesuri şi cine e 
răspunzător de asta? Aşa cum se vede din lista de cuvinte 
discutate (care poate fi substanţial îmbogăţită cu termeni 
ca: a acomoda, agrement, audienţă, informal, a observa, 


oportunitate, promoţie etc.), majoritatea cuvintelor care 
au căpătat sensuri noi, copiate, sunt neologisme şi, în 
multe cazuri, este vorba despre termeni (relativ) 
specializaţi, care, prin intermediul presei, pătrund în alte 
terminologii decât cea de origine, şi apoi în limba comună 
(Stoichiţoiu Ichim 2005: 55). Aşa cum vom vedea, în 
multe cazuri sunt afectate de calcul semantic cuvinte de 
origine franceză, fixate în limbă cu anumite semnificaţii, 
care au copiat recent înţelesuri ale corespondentelor 
englezeşti. 

Unele dintre aceste imbogatiri semantice vor fi, cu 
siguranţă, acceptate de limbă, însă altele sunt efemere. 
Ceea ce putem face pentru a evita simplu greşelile de 
acest tip este să folosim, de fiecare dată când îl avem la 
îndemână, cuvântul românesc — să spunem, de exemplu, a 
se concentra în loc dea se focusa, acord în loc de 
agrement (care este încetățenit cu sensul „plăcere, 
distracție“) ş.a.m.d. 


(persoană) abuzată sexual 


Verbul a abuza, împrumutat din franceză (abuser), este 
în plină expansiune (semantică şi de frecvenţă) în limba 
actuală. Dictionarele tin greu pasul cu noile acceptii şi 
structuri. DEX 2009, dicţionarul explicativ academic, 
defineşte verbul a abuza prin „a uza de ceva în mod 


exagerat; a face abuz“, „a comite ilegalităţi, nedreptati, 
profitând de o situaţie, de un titlu sau de putere“. NDU 
înregistrează şi alte înţelesuri: „a întrebuința în mod 
exagerat, a folosi peste măsură (şi într-o manieră 
defectuoasă)“, „a înşela încrederea cuiva, a amăgi“, „a 
profita de o situaţie, de o funcţie“ („un maistor Iosif 
încurcă pe văduvă în datorii ca să poată abuza de ea“, G. 
Călinescu), alături de adjectivul de origine participială 
abuzat „care a fost victima unui abuz“ (,,persoana 
abuzată“ ). DEXI adaugă şi sensul „a viola“, când 
complementul verbului a abuza se referă la minori sau la 
femei; în acelaşi spirit, adjectivul participial abuzat, 
privitor la femei şi la minori, înseamnă „care a fost 
violat“. Acceptiile noi, „a viola, a maltrata“, există si în 
franceză („il abusait de sa belle-fille“, în Petit Robert), şi 
în engleză („a girl... was being sexually abused by her 
father“, în Oxford Dictionary). 

Povestea verbului latinesc *abusare (neatestat), ajuns 
în diverse limbi, este complicată, şi foarte interesantă. În 
franceză, e întâlnit încă de la începutul secolului al XIV- 
lea, cu sensurile „a nu se folosi bine de un lucru, a-l 
utiliza în exces“. Engleza l-a împrumutat din franceză în 
secolul al XV-lea şi, foarte repede, pe la 1550, l-a 
specializat pentru înţelesul „a agresa, a viola“. În 
franceză, sensul „a viola“ este împrumutat târziu, în 


secolul al XIX-lea, din engleză. Româna ar fi putut prelua 
semantismul „a agresa, a viola“ după oricare dintre aceste 
două limbi. 

Ce indicii ne oferă regimul sintactic al verbului? Verbul 
a abuza este, la origine, verb intranzitiv, care nu acceptă 
complement direct (a abuza de ceva). Sub influenţa limbii 
engleze, în care to abuse este şi tranzitiv, s-a produs un 
calc sintactic, adică verbul românesc a devenit şi el apt de 
a se construi cu un complement direct (a abuza pe 
cineva). Odată cu „tranzitivizarea“ verbului, a apărut şi 
posibilitatea de a forma un participiu pasiv adjectivat: 
abuzat. Drumul este simplu: a abuzat o femeie devine, la 
diateza pasivă, o femeie a fost abuzată şi, de aici, o 
femeie abuzată. Un proces asemănător a avut loc şi în 
franceză: verbul abuser, la origine intranzitiv, e atestat în 
secolele al XVIII-lea-al XIX-lea cu utilizări tranzitive, 
probabil sub influenţa verbului englezesc to abuse: pentru 
„a seduce o fată“ (nu — încă — „a o agresa“ ori „a o 
viola“!), se putea spune abuser d'une jeune fille, dar şi 
abuser une jeune fille. Astăzi, ambele construcţii — ca şi 
participiul adjectival dinjeune fille abusée — sunt 
posibile în franceză, dar cu înţelesul „a agresa, a viola“. 
Faptul că verbul franțuzesc s-a putut construi tranzitiv încă 
din secolele al XVIII-lea-al XIX-lea n-a rămas fără 
urmări în română: se pare că verbul românesc a abuza, cu 


sensurile de atunci, a copiat încă din secolul al XIX-lea 
construcţia sintactică tranzitivă din franceză, dar apoi a 
uitat-o şi a recopiat-o mai târziu, foarte probabil după 
engleză (Trésor, OED). Dovada existenţei lui a abuza cu 
utilizare tranzitivă este participiul adjectival cu înţeles 
pasiv abuzate: „în poeziile române de astăzi sunt mai ales 
trei imagini uzate şi abuzate: florile, stelele şi filomelele“ 
(T. Maiorescu, în DA). 

Construcţiile actuale în care apare verbul tranzitiv a 
abuza sunt foarte numeroase, pentru căa abuza are o 
deschidere semantică foarte mare (acoperă realităţi destul 
de diferite) şi are două roluri distincte — e folosit fie ca 
eufemism pentru „a viola“, fie ca termen agravant pentru 
„a exploata, a umili“, fiind deci diferit semantic şi de a 
agresa, şi de a viola. Dacă pentru extinderea semantică se 
pot găsi justificări, copierea structurii sintactice e totuşi 
supărătoare. În loc de: 


„a acţionat din răzbunare, pentru că victima l-ar fi 
abuzat sexual în repetate rânduri“ (Antena 1, 
30.11.2011); 

„tatăl violator a abuzat-o sexual şi pe prietena 
fiicei sale“ (www.evz.ro); 

„Joe Jackson neagă că l-a abuzat pe Michael“ 
(www.evz.ro), 


se poate spune, cum e mai firesc pentru regimul sintactic 


al verbului a abuza din română: „victima ar fi abuzat 
sexual de el“, „tatăl violator a abuzat sexual de prietena 
fiicei sale“, „Joe Jackson neagă că a abuzat de Michael“. 
Ca să nu mai vorbim de posibilitatea de a folosi 
cvasisinonimele a agresa, a maltrata, a viola. Dar, cu cât 
clişeul e mai bine fixat, cu atât evitarea lui devine mai 


grea. 


Bibliografie: Stoichitoiu Ichim (2006b: 85), Radulescu 
(2007: 110-111), Zafiu (2010b). 


acceptanta condiţiilor 


Acceptanţă este unul dintre cuvintele care, împrumutate 
recent din engleză (dicționarele importante — DOOM, 
DEX 2009 — nici nu-l înregistrează), îşi justifică existenţa 
în domeniul economic, bancar, al asigurărilor. 
Considerăm fireşti apariţiile sale cu sensul specializat, 
din moment ce nu exista în română un termen cu acest 
înţeles, iar termenul englezesc este internaţional şi uşor de 
recunoscut: „proces-verbal de acceptanță serviciu“ 


(www.balcan-ix.net), „consultanţi de acceptanta“ 
(adiz.kubu.ro), „politica de acceptantd pentru înscrierea 
site-urilor în directorul mocka.ro“ 


(www.director.mocka.ro), ,,acceptanta publică înseamnă 
că o anumită politică sau măsură este explicit sau tacit 
susţinută de membrii publicului“ (www.cnr-cme.ro). 


Nu este însă corect folosit în limba comună, unde 
dublează inutil cuvinte deja existente, cum ar fi 
substantivul acceptare, derivat de la verbul a accepta: 


„hoţul neprins e negustor cinstit, deci acceptanta 
hotiei, nemaiîntâlnită expresie în nicio altă limbă 
de pe glob“ (N 24, 18.V.2008); 

„Mulţi încearcă să demonstreze că acceptanta 
homosexualității şi a homosexualilor nu este un 
pericol pentru familie“ (pinkpong.gramo.ro); 
„probabil că secretul unei vieţi fericite este 
acceptanta“ (comaritan. blogspot.com). 


Î n NDU, acceptanță, marcat ca „rar“, apare cu 
sensurile specializate: „primire a ceea ce se propune, se 
oferă; consimtire la...; acceptare“ („în propunerile lui, n-a 
depăşit niciodată limitele de acceptanta“) şi „acord 
semnat de a plăti o poliţă la scadenta“. Unul dintre 
exemplele cu care NDU ilustrează această intrare — „este 
necesară acceptanta condiţiilor de către dumneavoastră“ 
—, pe care nu-l putem încadra într-un anumit registru, 
ilustrează trecerea termenului în limba comună, dovadă 
fiind posibilitatea substitutiei cu acceptare. Semnificaţia 
din DEXI e destul de diferită: „fază a unui dialog sau a 
unei relaţii interpersonale, realizată pe baza încrederii, a 
afinitatii ori a consensului de idei; acceptie, sens“, 


sinonimia propusă de autorii dicționarului nefiind cu 
acceptare, ci cu alt cuvânt asemănător formal, acceptie. 
Nu am putut însă găsi niciun context în care acceptanţă să 
fie sinonim cu acceptie, sens. 

În engleză, de unde româna a împrumutat cuvântul, 
acceptance înseamnă „primire favorabilă unei persoane, a 
unui lucru, a unei idei; aprobare“, întocmai ca rom. 
acceptare („the assertion finds acceptance in every rank 
of society“), ,,faptul de a accepta un lucru, cu placere sau 
din obligaţie“ („her face now a fatalistic mask of 
acceptance“), „starea sau condiţia de a fi acceptat“ („she 
first brought Austin into acceptance with the King“) şi, in 
fine, înţelesul din economie, din comerţ, „angajamentul 
formal de a plăti la timp o factură“. Oxford Dictionary 
arată că engl. acceptance a fost preluat din franceza 
veche, însă dicționarele Petit Robert şi Trésor nu 
înregistrează acest cuvânt. Pe site-urile frantuzesti, e 
folosit mai ales în sintagme englezeşti de tipul acceptance 
speach şi, rar, cu sensul tehnic, drept cuvânt adaptat: „test 
d'acceptance sur un projet PhP“ (dev.af83.com). 

Situaţia substantivului acceptantd, folosit, preţios, în 
locul lui acceptare, nu este unică. În aceeaşi serie, se 
înscriu: capabilitate în loc de capacitate, locaţie pentru 
loc, problematică în loc de problemă, a sugestiona în loc 
de a sugera etc. 


adresat problemelor 


Dicţionarele româneşti înregistrează verbul a adresa 
numai cu înțelesurile „a (se) îndrepta (cu) vorba către 
cineva“, „a (se) îndrepta către o persoană, o instituţie etc. 
(cu) o invitaţie, o cerere etc.; a face apel la“, „a scrie 
adresa pe o scrisoare, pe un pachet“. Prin urmare, e corect 
să spunem: „mesajul adresat familiei“, „avertisment 
adresat omenirii“, „discursul adresat ardelenilor“, 
„împăratul Japoniei s-a adresat cetăţenilor“, „îndemnul 
adresat medicilor“ etc. 

În limba actuală, mai ales în domeniul administraţiei, al 
finanţelor, al afacerilor, verbul a adresa şi participiul 
adresat şi-au lărgit, dupa model englezesc, atât 
posibilităţile de construcţie, cât şi sensul. Prima extindere 
priveşte tipul de obiect care poate fi „adresat“: nu mai e 
vorba doar de un mesaj, o scrisoare, un discurs, un 
avertisment, un îndemn, ci şi de un produs sau de un 
serviciu: 


„O dietă adresată preponderent femeilor“ (apud 
Zafiu 2010f); 
„spălătorie de rufe adresată studenţilor“ (apud 
Zafiu 2010f). 


Construcţia cu participiul adresat (ca şi cea cu dedicat) 
este, deşi frecventă, foarte uşor de evitat, prin folosirea 


termenului destinat: 


„proiectul Cozmâncă, adresat  nostalgicilor 
comunismului“ (www.evz.ro); 

„magazin online adresat exclusiv femeilor“ 
(www.codrosu.ro); 

„ghid adresat părinţilor“ (www.medfarmro); 
„depozi tadresat pensionarilor“ 
(www.otpbank.ro). 


Denotatia din engleză care a stat la baza acestei 
extinderi este „a ghida, a directiona, a tinti“ pentru verbul 
to adress, respectiv „direcționat, trimis“ pentru participiul 
adressed. 

Altă extindere, şi mai îndepărtată de sensul iniţial din 
română, este reprezentată de folosirea verbului a adresa 
cu înţelesul „a viza, a trata“, în stilul tehnic-administrativ 
şi, de aici, în limbajul presei. Copierea semnificației din 
engleză e însoţită şi de imitarea structurii sintactice a 
verbului: complementul indirect, care în construcţia 
românească exprima destinatarul acţiunii („am adresat un 
îndemn copiilor“), a ajuns să exprime obiectul adresării 
(„conferinţă adresată problemelor de...“). Exemplele în 
carea adresa copiază atât sensul, cât şi construcţia 
sintactică a verbului englezesc to adress sunt foarte 
frecvente: 


„la început, NES a fost criticat pentru calitatea 
slabă a produsului, dar Nintendoa adresat 
problemele, şi după asta popularitatea produsului a 
crescut imens“ (ro.wikipedia.org); 

„fără a exista abordări speciale adresate 
problemelor de atenţie“ (www.scritube.com); 
„Varietatea de creme îmi permitesă adresez 
problemele si particularitatile acestui tip de ten“ 
(pinkaboutitbunny. blogspot.com); 

„cursul s-a adresat problemelor din turism“ 
(www.bucovinaturism.ro). 


Exemplele de acest tip sunt cu atât mai supărătoare, cu 
cât noua construcţie sintactică vine „în contradicţie“ cu 
cea deja existentă. Orice cunoscător al limbii române s-ar 
aştepta, în cel mai rău caz, ca un curs să fie adresat unor 
elevi ori studenţi, şi în niciun caz unor probleme. 


Bibliografie: Zafiu (2010f). 


(a) aplica pentru, aplicaţie 

„Cumaplicăm pentu un job în Canada?“ 
(www.colobanea.ro); 

„a ce universităţi aplicaţi şi la ce profil?“ 
(space.edmundo.ro); 

„am aplicat pentru un «credit asigurat» la banca 


dumneavoastră“ (www.efin.ro); 

„aplicaţie pentru poziţia de expert coordonator 
regional“ (www.anst. gov.ro); 

„am depus aplicaţie de finanţare la Institutul 
Cultural Român“ (sites. google.com); 

„cel mai vârstnic aplicant pentru un job“ 
(www.evz.ro). 


Toate aceste exemple ilustreaza utilizari actuale foarte 
frecvente ale cuvintelor a aplica, aplicatie si aplicant, 
preferate de foarte multi vorbitori in locul ,,banalelor“: a 
candida, a cere, candidatură, cerere, candidat. Scenariul 
e simplu: româna avea verbula aplica, de origine 
romanică. Acest verb a copiat, recent, conținuturile 
semantice şi construcţia verbului englezesc to apply (verb 
polisematic, având sensuri comune cu cele mai vechi ale 
rom. a aplica), care înseamnă şi „a face şi a depune o 
cerere formală“. Noul înţeles a pătruns în stilul 
administrativ şi, de aici, în limbajul presei şi în limba 
comună. 

Dictionarele româneşti au o atitudine diferită fata de a 
aplica şi familia sa. DEX 2009 nu înregistrează sensul 
calchiat recent după engleză nici pentru verbul a aplica, 
nici pentru substantivul aplicaţie. În schimb, în DEXI 
(deşi este conservator în privinţa acceptiilor verbului a 
aplica) substantivul aplicaţie înseamnă şi „cerere (de 


finanţare a unui proiect, de acordare a unei burse etc.), 
redactată pe un formular-tip, emis de instituţia care 
urmează să o evalueze“ („aplicaţiile se pot depune până 
la sfârşitul anului“). De această dată, NDU se dovedeşte 
cel mai ospitalier, înregistrând, între semnificaţiile 
verbului a aplica, şi pe cel de „a cere, a solicita, a dori“, 
considerat drept anglicism, din engl. to apply. Tot în 
NDU, aplicaţia este şi „cerere, solicitare (de înscriere)“, 
înţelesul acesta provenind de la engl. application, iar 
aplicantul (marcat ca „rar“), din engl. applicant, este 
„solicitant, petitionar“ (,,aplicantii trebuie să fie tineri“). 
Dicţionarele franceze consultate (Petit Robert, Trésor) nu 
menţionează existenţa unei construcţii calchiate după 
engleză, dar în uz, sub influenţa aceluiaşi model englezesc, 
appliquer cu sensul „a cere, a candida“ este, ca şi în 
română, destul de frecvent: „comment appliquer pour un 
emploi de chauffeur d’autobus?“ (reponses. qctop.com), 
„vous désirez appliquer pour un poste a temps plein ou a 
temps partiel?“ (www.pacini.ca) 

Un alt înţeles al substantivului aplicaţie — pătruns în 
domeniul informaticii şi al telefoniei mobile, apoi al 
publicităţii şi, inevitabil, în limba comună — e „sarcină 
specifică realizată de un sistem de operare, comandată de 
utilizator, diferită de sarcina comandată de sistemul de 
operare însuşi; prin extindere, orice program software 


care performează o asemenea sarcină“, calchiat după unul 
dintre sensurile engl. application. Noua acceptie, care nu 
poate fi redată printr-un alt cuvânt din română, este deja 
foarte frecventă şi are toate şansele să se impună: 
„Youlube-ul românesc şi-a lansat aplicaţie pentru 
iPhone“ (www.zf.ro), „o nouă aplicaţie pentru iPhone care 
iti spune daca eşti sau nu frumoasă“ (www.hit.ro), 
„lansează Facebook o nouă aplicaţie pentru muzica?“ 
(renne.ro), „veste bună pentru proaspetele mămici! O 
nouă aplicaţie poate identifica în numai zece secunde de 
ce plânge un bebeluş“ (www.realitatea.net). 


Bibliografie: Stoichitoiu Ichim (2005: 108; 2006b: 76), 
Gruita (2006: 17). 


(a) bugeta, bugetat 

În ultimii ani, verbul a bugeta si participiul bugetat — 
neînregistrate în dicționarele explicative româneşti — sunt 
folosite cu mare frecvență în domeniul economiei şi al 
învăţământului, de unde au pătruns rapid în presă şi în 
exprimarea cotidiană. Verbul românesc a fost, foarte 
probabil, împrumutat din engleză, unde există, de la 
sfârşitul secolului al XIX-lea, în domeniul economic, 
financiar, verbul to budget, cu înţelesul „a intra sau a fi 
prevăzut în buget“, „a face un buget“. Şi în franceză există 
două verbe care înseamnă „a întocmi, a discuta, a vota 


bugetul; a prevedea o cheltuială în buget“, atestate tot la 
sfârşitul secolului al XIX-lea (Trésor), budgéter şi 
budgetiser. După cum se vede, un verb corespunzător nu 
putea întârzia prea mult să-şi facă prezenţa şi în română. 
Apărut probabil în anii ’90, el a fost criticat, dar până la 
urmă s-a dovedit util pentru a evita expresii mai greoaie, 
de tipul „prevăzut în buget“, „finanţat din buget“. Acceptia 
„a întocmi, a realiza, a vota bugetul“, existentă şi în 
engleză, şi în franceză, nu a „prins“ la noi. 

La originea extinderii  verbuluia bugeta si a 
participiului bugetat este, probabil, discuţia despre 
locurile finanţate de la bugetul de stat vs locurile cu taxă 
din universităţi, care nu e circumscrisă unui anumit 
domeniu, ci interesează pe toată lumea. Acest sens este 
foarte rezistent: 


„63.000 de locuri bugetate în universităţi“ 
(www.adevarul.ro); 

„mai sunt locuri bugetate la Universitatea 
Transilvania“ (www.presaonline.com); 

„facultatea de la Cahul va fi din nou plină de 
studenţi bugetati de România“ (www.adevarul.ro). 


Există însă şi alte utilizări ale acestui verb, care poate 
să însemne fie „a finanța“, ca în exemplele de mai sus şi 
ca în: 


„miercuri vom şti cineva bugeta spitalele“ 
(www.ziare.com); 
„806 biserici bugetate pentru mântuirea crizei“ 
(old.cotidianul.ro), 


fie „a prevedea în buget, a investi“: 


» lop Brand va bugeta afaceri în creştere cu 25% 
anul viitor“ (www. newschannel.ro); 

„MDRT bugetează suma de 10 mil. lei pentru 
privatizări“ (index-web.ro). 


Din ambiguitatea semantică astfel apărută rezultă 
inconvenientul utilizării acestui verb: un spital bugetat 
înseamnă „care a fost finanţat, care a primit finanţare 
dintr-un buget“ (nu neapărat din bugetul de stat, aşa cum se 
întâmplă cu locurile bugetate din universităţi, despre 
care înţelegem obligatoriu că sunt finanţate de stat), dar o 
sumă bugetată înseamnă „care a fost prevăzută în buget“. 
Pentru evitarea unor astfel de ambiguitati şi pentru a nu fi 
acuzaţi de anglicizare excesivă, cel mai simplu este să 
evităm cu totul verbul a bugeta şi să folosim perifrazele 
„finanţat din buget“ sau „prevăzut în buget“. 


Bibliografie: Forăscu (1999: 6). 


(capabil)itate 


Cuvantul din titlu, ales ca exponent al clasei, nu se 


abate de la regula derivării: este un substantiv obţinut de 
la adjectivul capabil + sufixul -itate. Cel mai probabil 
însă, el este un calc după engleză, în care există capability 
„Capacitatea, abilitatea unei persoane de a face ceva“. 
Norocul acestui cuvânt este că, spre deosebire de 
tehnicalitate (vezi mai jos), baza derivării este aceeaşi în 
română şi în engleză. Ghinionul său este că în română 
exista deja capacitate, cu acelaşi sens, ceea ce ne permite 
să spunem că substantivul capabilitate face parte dintre 
derivatele inutile, care dublează sinonimic cuvinte deja 
existente. Frecvența lui capabilitate este foarte mare, 
pentru că nu pare să fie circumscris vreunui domeniu, dar 
nici nu aduce vreo informaţie în plus faţă de capacitate: 


„Calitatea unui produs reprezintă ansamblul de 
caracteristici ale produsului care îi conferă 
acestuia capabilitatea de a satisface cerinţe şi 
dorinţe ale clienţilor“ (www. wikipedia.org); 
„desigur, capabilitatea militară a NATO 
reprezintă doar o parte a motivului existenţei sale 
şi se poate spune că rolul său politic este mai 
important“ (www.nato.int); 

„presa a exagerat capabilitățile noastre“ (TVR 2, 
15.IX.2008). 


Asa cum am văzut în partea introductivă a capitolului, 
sufixul -itate se bucură de mare succes atât printre 


vorbitori, care creează noi şi noi derivate cu acesta, cât şi 
printre lingvisti, care-l studiază. Răspândirea acestui sufix 
a fost observată de mult, încă din anii '40, de Iorgu 
Iordan, care a pus fenomenul pe seama tendinței de 
abstractizare a limbii culte, manifestată în domeniul 
formării cuvintelor prin folosirea sufixelor abstracte (-at, 
-ism, -itate, -iune). lorgu lordan consideră că modelul 
pentru derivatele în -itate ar fi italiana, care prezintă o 
bogăţie neobişnuită de cuvinte în-ită, şi exemplifică 
fenomenul cu numeroase substantive extrase din Istoria 
literaturii a lui G. Călinescu, care se ştie că folosea un 
stil voit italienizant: absoluitate, angelitate, arhaitate, 
autohtonitate, civilitate, corporalitate, costelivitate, 
diafanitate, directivitate, discutabilitate, elementaritate, 
fenomenalitate, impenetrabilitate, impresionabilitate, 
inaccesibilitate,  incomensurabilitate,  inefabilitate, 


inofensivitate, instructivitate, inteligibilitate, 
macabritate, malignitate, musculozitate, nobilitate, 
ocazionalitate, organicitate, pasionalitate, 
patriarhalitate, perfectibilitate, rotunditate, 


rudimentaritate, similitate, sinistritate, sublimitate, 
supranaturalitate, teatralitate, tenuitate, tipicitate, 
teribilitate, transcendentalitate, uberitate, umilitate, 
verbalitate. 

Succesul lui -itate a primit şi alte explicaţii. (a) 


Derivatele abstracte cu-itate circulă în foarte multe 
domenii: promovabilitate (care îl amuza pe I. Coteanu, 
pentru ca, literal, ar însemna nu „câţi copii au trecut 
clasa“, ci „câţi ar fi putut să treacă“) este folosit în 
învăţământ, fatigabilitate de medici, iar comunicabilitate 
ş ifunctionalitate de  lingvişti. (b) Productivitatea 
remarcabilă a sufixului a fost pusă pe seama tendinței de 
abstractizare a limbajului cult şi a capacităţii lui de a 
înlocui perifraze greoaie. (c) vorbitorii folosesc acest 
sufix pentru că li se pare ales, cultivat. 

Deşi par la fel, derivatele cu-itate sunt destul de 
diferite între ele ca structură. Situaţia obişnuită este cea în 
care -itate se ataşează la baze adjectivale, de preferinţă 
neologice: aplicabilitate < aplicabil, aluzivitate < 
aluziv, prudentialitate < prudent, spectaculozitate < 
spectaculos. Valeria Gutu Romalo a vorbit despre un tip 
de abatere constând în fenomenul „derivării în cerc“: în 
urma a două (eventual mai multe) derivări succesive, se 
creează un cuvânt nou, sinonim cu baza de la care s-a 
pornit şi care e, inevitabil, mai lung şi mai greoi decât 
acesta. De exemplu, gratiozitate < grațios < graţie; 
rigurozitate < riguros < rigoare ; vigurozitate < viguros 
< vigoare; malitiozitate < malitios < malitie. Al. Graur 
a observat o altă „anomalie“ în seria derivatelor cu -itate: 
legitate şi planitate nu corespund modelului limbii 


române, pentru că -itate ar trebui să se ataşeze numai la 
baze adjectivale, şi nu substantivale (lege, plan). În fine, 
Rodica Zafiu discută situaţia substantivului recent 
tehnicalitate, la originea căruia se află engl. tehnicality, 
format din technical şi sufixul -ity. 

Echivalarea sufixului -ity cu -itate s-a realizat fără 
probleme, ca urmare a corespondenţei etimologice şi 
funcţionale a celor două sufixe, însă baza derivării nu este 
adjectivul tehnic, aşa cum ar fi fost firesc, ci tehnical, 
care nu există în română. Substantivul tehnicalitate se 
abate deci de la regula derivatelor cu -itate, putându-se 
analiza drept format din tehnic + sufixul compus -alitate. 


Bibliografie: Iordan (1943: 182), Guţu Romalo (1961: 
535), Graur (1976: 23), Hristea (1976a), Coteanu (1990: 
10), Forăscu (1999: 6), Zafiu (2002), Stoichitoiu Ichim 
(2005: 24). 


confortabil cu 


În ultima vreme, adjectivul (sau adverbul) confortabil 
(cu) este folosit tot mai des, greşit, în contexte precum: 


„dacă nu sunteţi confortabil cu efectuarea acestei 
activităţi,  solicitaţi ajutorul unei persoane 
cunoscute“ (support.microsoft.com); 

„desigur, se poate folosi şi acceleratorul, dacă 
sunteți confortabilă cu folosirea lui“ 


(forum.winmentor.ro); 

„sunteţi confortabili cu faptul că majoritatea 
americanilor nu ştiu despre România decât 
Dracula?“ (www.parinti.com); 

„îi face pe ceilalţi să se simtă confortabil“ (Pro 
TV, 8.11.2011); 

„sfat pentru a te simţi confortabil în timp ce îţi 
alăptezi bebeluşul“ (www.suntmamica.ro); 

„nu mă simțeam confortabil la şcoală“ 
(www.gandul.info). 


Adjectivul confortabil, împrumutat din franceză 
(confortable), înseamnă „care oferă confort, comod“ 
(DEX 2009). Se poate deci vorbi deun scaun 
confortabil, pantofi confortabili, saltea confortabilă etc. 
NDU înregistrează şi sensul „care convine, care este 
acceptabil, convenabil“ („preţ confortabil“), iar DEXI 
adaugă înțelesul figurat „important, considerabil“ 
(„alergătorul nostru are acum un avans confortabil“). 
Accepţiile prezente în NDU si inDEXI au fost 
condamnate de lingvişti, şi pe bună dreptate, pentru că în 
ambele exemple se puteau folosi adjective deja existente 
în limbă şi consacrate cu aceste sensuri: „preţ 
convenabil“, „avans convenabil, linistitor“. 

Denotatiile există şi în franceză (Petit Robert 
menţionează, între semnificaţiile lui confortable, şi „care 


asigură bunăstare, linişte psihologică“), şi în engleză (în 
Oxford Dictionary, comfortable este înregistrat cu multe 
sensuri, între care şi înţelesul familiar „tolerabil, 
îndeajuns de bun“, potrivit pentru a reda accepţia lui 
confortabil cu privire la preţ, şi „încurajator, liniştitor“, 
care exprimă exact valoarea lui confortabil în contextul 
avans confortabil). Prin urmare, ne aflăm în faţa unei 
copieri a sensului adjectivului corespondent din engleză. 
Folosirea adjectivului şi a adverbului confortabil cu 
aceste sensuri calchiate este frecventă: „firma are un 
câştig confortabil“ (www.ziarulprahova.ro), „salariul 
confortabil pentru români“ (ezonomics.ing.ro). În toate 
construcţiile discutate până acum, confortabil se referă la 
substantive inanimate, care exprimă sursa confortului 
uman şi corespunde folosirii active a adjectivului 
comfortable din engleză. Aceste utilizări ar putea fi 
tolerate în limbă. Mai grav e însă că imitarea modelului 
englezesc nu s-a oprit aici. De la sensul pasiv al 
adjectivului englezesc (,,consolat, liniştit“, „care se 
bucură de confort“, „liber, fără greutăţi“, „satisfăcut de 
sine“), s-a ajuns şi în română ca adjectivul să determine 
nu substantivul care exprimă sursa confortului, ci chiar 
persoana care se bucură de confort. Odată cu acest nou 
sens, româna a copiat şi construcţia sintactică a 
adjectivului din engleză. Be comfortable with... si feel 


comfortable se oglindesc perfect în exemplele româneşti 
cu care am început discuţia despre confortabil. 

Aşadar, adjectivul (si, prin analogie, adverbul) 
confortabil, împrumutat din franceză cu sens precis, a 
copiat succesiv înțelesurile şi chiar construcţia sintactică 
a adjectivului comfortable din engleză. Dacă acum ni se 
par acceptabile prețurile confortabile şi avansul 
confortabil, totuşi a se simţi confortabil şi, mai ales, a fi 
confortabil cu vor mai fi (o vreme) prezente în lucrările 
de cultivare a limbii. 


Bibliografie: Guţu Romalo (2008 [1972]: 128), 
Stoichitoiu Ichim (2006b: 58). 


dedicat problemelor 


Ca şi alte cuvinte discutate în această carte, verbul a 
dedica şi participiul adjectival dedicat ilustrează situaţia 
în care un cuvânt românesc împrumutat din franceză cu un 
anumit sens copiază, succesiv, înţelesuri şi construcţii 
sintactice specifice corespondentului englezesc. Aşadar, 
verbul a dedica a fost împrumutat din fr. dedier cu sensul 
„a închina (cuiva) o operă proprie, în semn de omagiu sau 
de afecţiune“ şi cu posibilitatea de construcţie cu dativul 
(„a dedica ceva cuiva“ — „dédier quelque chose à 
quelqu'un“). Sensul „a (se) consacra unei idei, unei 
activităţi sau unei îndeletniciri“ există şi în franceză, şi în 


engleză (se dédier a quelque chose, dedicate himself to 
something), construcţia sintactică din cele două limbi 
fiind similară celei cu dativul din română (a se dedica 
unei activităţi). 

Rom. dedicat şi engl. dedicated au sensuri de bază 
similare. Adjectivul are în engleză utilizări curente fără 
complement exprimat, atât cu sensul apreciativ „devotat 
unui ideal, pasionat“ („a dedicated musician“), cât şi cu 
cel neutru „specializat pentru o anume destinaţie“ (,,a 
dedicated transmission line“). Româna a preluat folosirea 
apreciativă a lui dedicat, sinonim cudevotat, fără 
complement: 


„Suntem un grup mic din Sibiu extrem de talentat şi 
dedicat, cu o experienţă de peste 5 ani în 
organizarea de nunţi şi botezuri“ (decor8.ro); 

„cei mai dedicați şi talentați dansatori“ 
(www.facebook.com). 


Şi sensul folosit în limbajul informaticii, „specializat 
pentru o anumită funcție“, a trecut din engleză în română: 


„Serverele dedicate sunt upgradabile, au trafic 
necontorizat şi control panel inclus“ 
(www.nixservers.ro); 

„Sunt echipate cu componente electronice 
controlate de microprocesor dedicat“ 


(www.electromec.ro). 


De multa vreme, tot prin copierea modelului englezesc 
(din contexte precum: „a meeting dedicated to“, „a chapter 
dedicated to“), destinat şi rezervat sunt înlocuite prin 
dedicat, în contexte dintre cele mai variate, unele chiar 
involuntar amuzante: 


„un capitol dedicat astrologiei“ 
(www.lenormand.ro); 

„O teză de doctorat dedicată recent acestui subiect“ 
(www.ola.ro); 

„un site dedicat minorilor“ (robi09.com); 

„NUKI este o grădiniţă dedicată copiilor cu 
alergie la lapte“ (www. top65.ro); 

» muzeu-restaurant dedicat slaninei“ 
(stirileprotv.ro); 

„simpozion dedicat problemelor de nutriție“ 
(www.paginamedicala.ro); 

„Beko a lansat maşina de spălat rufe dedicată 
iubitorilor de animale de companie“ 
(www.smartfinancial.ro). 


Structurile discutate au o circulaţie aşa de mare, încât 
au ajuns greu sesizabile chiar de lingvişti. Peste câţiva 
ani, n-ar mai fi avut ce căuta într-o carte despre greşeli. 


Bibliografie: Zafiu (2006a; 2010f). 


expertiză 


Substantivul expertiză a fost împrumutat din fr. 
expertise cu sensul ,,cercetare cu caracter tehnic facuta de 
un expert, la cererea unui organ de jurisdictie sau de 
urmărire penală ori a părţilor, asupra unei situaţii, 
probleme etc. a cărei lămurire interesează soluţionarea 
cauzei“, „raport întocmit de un expert asupra cercetărilor 
făcute“. Se poate spune deci „am facut expertiză 
medicală, contabilă, juridică, tehnică“. Prin copierea 
sensurilor engl. expertise, care înseamnă atât „sfatul sau 
părerea unui expert“, cât şi „competenţă sau pricepere 
într-un anumit domeniu“, expertiză a ajuns să însemne şi 
în română „aptitudine, pricepere, experienţă pe care o are 
cineva într-un anumit domeniu de activitate“. 

Expertiză apare cu noul sens mai ales în presă, în texte 
traduse din engleză, dar şi la angajări, unde calităţile 
profesionale ale viitorilor angajaţi nu se mai măsoară în 
funcţie de experienţă, competenţă, ci de expertiză: 


„FMI nu are expertiza necesară pentru a aborda 
realităţile româneşti“ (www.e-politic.ro); 
„opţiunea mea este pentru o persoană care să aibă 
expertiză economică şi experienţă în relaţiile cu 
băncile şi instituţiile internaţionale“ 
(www.ziare.com); 

„Europol — Oficiul de Poliţie al Uniunii Europene 


angajează doi specialişti români cu expertiză în 
utilizarea tehnologiei informatice“ 
(www.dailybusiness.ro); 

„domeniul meu deexpertiza sunt relaţiile si 
comunicarea interpersonala“ (www.relatiamea.ro); 
„eu sunt autor a 16 articole cotate ISI, dintre care 
unele destul de bine cotate în domeniul meu de 
expertiză (8 puncte şi peste)“ (www.forumul- 
academic-roman.org); 

„provocator, însă nu pot să îi judec validitatea 
ştiinţifică pentru că nu e domeniul meu de 


ATi 


expertiză“ (blog.flavian.ro). 


Transformarea semantică a lui expertiză a fost 
explicată prin fenomenul mai general de trecere de la 
modelul francez la cel englez. Pe lângă imitarea modelului 
englezesc, transformarea semantică a substantivului 
expertiză a fost favorizată şi de apropierea (formală şi 
semantică) de experienţă, pe care a ajuns să-l înlocuiască 
în anumite contexte. Ca urmare, expertiză, care avea 
iniţial un singur sens, a ajuns un cuvânt polisemantic. A 
fost observată şi schimbarea contextului sintactic pe care 
o antrenează noua semnificaţie: în loc de „fac expertiză“, 
s-a ajuns la „am expertiză“. 

Sensurile copiate după engleză au pătruns şi în 
franceză. Deşi Trésor nu-l înregistrează, în Petit Robert 


există un sens destul de apropiat de cel din engleză 
(pătruns şi în română), „competenţă a unui expert“ („le 
laboratoire peut apporter son expertise a l'industrie“ şi 
chiar „avoir une expertise confirmée dans un domaine“). 
Internetul oferă, şi pentru franceză, mai ales în texte 
traduse din engleză, contexte în care expertise a ajuns să 
însemne „aptitudine, pricepere, experiență“: „ces 
spécialistes ont été sélectionnés par Apple pour leur 
expertise dans un domaine de solutions spécifiques“ 
(www.apple.com), „Bionersis valorise son expertise dans 
le domaine du service“ (www. bionersis.com). 


Bibliografie: Zafiu (2009a), Slama-Cazacu (2010: 46- 
50). 


(a) face diferența 


Expresia a face diferența, ca şi alte expresii care 
conțin verbula face (cum ar fia face sens), este o 
„achiziţie“ recentă a limbii române, calchiată după 
engleză în perioada de după 1990, caracterizată prin 
influența intensă a acestei limbi asupra românei. Tiparul 
este înregistrat şi în alte limbi: fr. fait la difference, it. fa 
la differenza, sp. hacer la diferencia. 

Ne referim la expresia a face diferența folosită absolut, 
adică în contextele în care complementul introdus prin 
între sau dintre nu este exprimat. În contextele în care 


există un complement introdus prindintre sau între, 
structura este corectă şi aparţine limbii române literare. 
Expresia greşită se bucură de mult succes, fiind folosită în 
diverse registre ale limbii, cu precădere în limbajul 
publicitar şi sportiv, în marketing şi în exprimarea 
jurnalistică: 

„tinereţea face diferența“ (www.reporterntv.ro); 

„Mutu putea face diferenţa!“ (www.sport.ro); 

„Powerade — băutura care face diferenţa în sport“ 

(www .revista-piata.ro); 

„Eventer este agenţia de publicitate care face 

diferența!“ (www.paginialbastre.ro); 

„soare ori ploaie, umbrela face diferența“ 

(stiri.kanald.ro). 


Formulările care conţin expresia a face diferenţa au 
sens apreciativ, deductibil din contextul in care se 
folosesc („este bun ceea ce este diferit, rar, altfel decât 
restul“). Expresia are sensul „a fi factorul decisiv“. 

Pe lângă folosirea sa aproape obsesivă, care-i dă toate 
şansele să devină clişeu, ceea ce deranjează este 
suprapunerea dintre sensul său („a fi factorul decisiv“) şi 
sensurile altor două expresii, cunoscute şi larg folosite în 
română: a face diferența dintre/intre X şi Y, care 
înseamnă „a deosebi între X şi Y“, şi a face o diferenţă 
între X şi Y, cu sensul „a trata diferit pe X si Y“, 


suprapunere care creează ambiguitate în comunicare. 

De fapt, suntem în faţa unui calc imperfect. Lucrările 
româneşti în care se discută folosirea absolută a expresiei 
a face diferenţa indică drept sursă expresia englezească 
to make the difference. Dicţionarele englezeşti pe care le- 
am consultat (Oxford Dictionary, Oxford AL Dictionary, 
idioms.thefreedictionary.com) indică însă că to make the 
difference ca atare nu este o expresie idiomatică cu sensul 
„a fi factorul decisiv“, ci este întotdeauna urmată de un 
complement introdus prin between, întocmai ca 
romanescul a face diferența dintre/între . De asemenea, e 
consemnată şi expresia to make a difference between, 
care corespunde românescului a face (o) diferenţă între. 
Aceleaşi dicţionare indică însă expresia to make all the 
difference — glosată ca „to be the decisive factor“ (Oxford 
Dictionary, s.v. difference), „to have an important effect 
on somebody/something“ (Oxford AL Dictionary, s.v. 
difference) sau „if something makes all the difference, it 
has a very good effect on a thing or a situation“ 
(idioms.thefreedictionary.com, s.v. make all the 
difference, glosare preluată din Cambridge Idioms 
Dictionary, 2nd edition, 2006) —, care corespunde întru 
totul expresiei a face diferența, folosită absolut. Expresia 
englezească apare în aceleaşi registre ca şi în română, 
după cum arată şi exemplele următoare: „a few kind 


words at the right time make all the difference“ (Oxford 
AL Dictionary, s.v. difference), „having an insurance 
policy makes all the difference“ (ezinearticles.com), 
„Mavericks? bench once again makes all the difference“ 
(www.star-telegram.com). 

Nu e cazul să mai stăruim asupra a ceea ce creează 
sensul special „a fi factorul decisiv“ al expresiei 
englezeşti to make all the difference: prezența 
adjectivului totalizant all (= rom. tot) spune esentialul. 
Mai important e însă că formula folosită abuziv în română 
pare să reflecte cel mai bine sensul acestei construcţii, şi 
nu pe cel al expresiilor apropiate (to make a/the 
difference between), şi că adoptarea în română s-a făcut 
„după ureche“, ceea ce a condus la o formulă ciudată şi 
pentru vorbitorii români, dar şi pentru anglofonii care 
cunosc şi limba română. 


Bibliografie: Zafiu (2010a: 47; 2010h). 


(a se) focusa pe 


A (se) focusa, neînregistrat în dicționarele româneşti, a 
pătruns abuziv, chiar şi într-un domeniu specializat cum 
este cel fizicii, unde exista deja verbula focaliza, 
împrumut nu foarte vechi din fr. focaliser. În engleză, 
există atatto focalize, cat sito focus, cu sensuri 
apropiate, tehnice şi nontehnice. 


Fr. focaliser şi corespondentele sale englezeşti, to 
focalize şi to focus, au aceeaşi sursă îndepărtată: 
substantivul latinesc focus, cu sensul „cămin, vatră, rug, 
cuptor“, din care româna a moştenit, printr-o alunecare de 
sens petrecută încă din latină, cuvântul foc. Verbele a 
focusa şi a focaliza înseamnă, tehnic, „a face să treacă, să 
se unească într-un punct toate razele unui fascicul“: 


„retina este ca un ecran pe care lentila focusează 
lumina care intră în ochi“ (www.eva.ro); 

„ochii pot să focuseze la depărtare şi la apropiere“ 
(www.alimentatienaturala.ro). 


A (se) focaliza este folosit si cu sensuri nontehnice, 
neînregistrate de dictionarele româneşti, cu excepţia NDU, 
sensuri pe care le au şi corespondentele din franceză şi 


din engleză: „a se centra“, „a (se) concentra“, „a viza cu 
precădere“: 


„europenii se focalizează asupra păstrării şefiei 
FMI“ (www.financiarul.ro); 

„pe ce anume se focalizează viaţa ta în momentul 
de fata?“ (www. tpu.ro). 


Traducerea verbului englezesc to focus cu sensurile 
nontehnice pe care le-am pomenit se face fie prin 
echivalarea cu verbula (se) focaliza, fie, ca un 
automatism, prina (se) focusa, care preia verbul 


englezesc şi-i adaugă numai sufixul verbal românesc. Prin 
urmare, a (se) focaliza şi a (se) focusa apar exact în 
aceleaşi contexte, folosirea unuia sau a altuia depinzând 
de grija traducătorului, care caută echivalentul românesc 
(a (se) focaliza) sau transpune mecanic textul, adăugând 
doar terminatii româneşti (a (se) focusa). Această modă, 
deja instaurată prin traduceri grabite, acapareaza 
exprimarea în română, indiferent de domeniu: 


„exportatorii din Grecia se focusează pe România“ 
(www.avocatura.ro); 

„bloggerii români se focusează pe comunităţi“ 
(www.financiarul.com); 

„imposibilsă mă focusez pe ceva azi 
(twitter.com); 

„tot timpul trebuiesă te focusezi pe client“ 
(www. biziq.ro); 

„să reuşesc să md focusez pe un lucru şi să îl pun 
bine pe picioare“ 

(listadedorinte.wordpress.com); 

„riscul atunci când te focusezi e să nu te focusezi 
pe ce trebuie“ (bulentduagi.ro); 

„eu aleg cum să  îmifocusez gândurile!“ 
(sanatate.deweekend.ro); 

„din fericire, nimeni nu-şi focusează atenţia spre 
alte lucruri periculoase“ (www.itex.ro); 


(14 


„se indică să ia o poziţie cât mai relaxată, după 
care se focusează atenţia clientului în diferite parti 
ale corpului, cu indicatia să se relaxeze muşchii“ 
(www .carte.prohypnosis.co.uk). 


Cea mai elegantă soluţie de evitare a calcului supărător 
a focusa este folosirea unor cuvinte şi expresii precum: a 
se concentra asupra, a viza, a se centra pe, a acorda 
atenţie. Dacă vorbitorul preferă totuşi un neologism mai 
pretentios, poate să apeleze la a (se) focaliza, care, chiar 
dacă e tot un calc semantic (după franceză şi engleză), este 
deja acceptat de limba română. 


Bibliografie: Zafiu (2007a). 


(a) iubi să 

Verbul a iubi, deşi este sinonimul parţial al luia 
plăcea şi antonimul lui a uri, se deosebeşte de acestea 
prin regimul sintactic: se poate spune corect (nu) îmi 
place să sau, mai nou, urăsc să, dar nuiubesc să. În 
utilizările actuale, verbula iubi apare urmat de o 
propoziţie subordonată introdusă prinsă, după model 
englezesc sau franțuzesc. Urmărind definiția din 
dicționare, este mai greu de „ghicit“ tipul de complement. 
Primul sens, „a fi îndrăgostit, a simți o mare afecțiune 


xec 


pentru o persoană“, conține şi tipul de complement 


(uman), iar din alt sens, „a ţine extrem de mult la cineva 
sau la ceva“, înțelegem că a iubi poate avea complement 
nonuman. Ceea ce nu rezultă din definiţie este că acest 
complement poate fi numai din seria substantivelor 
abstracte (stări, procese, acţiuni): iubeşte viata, adevărul, 
cititul, mersul pe jos, chiar şi iubeşte marea. 

Situaţia corespondentelor din franceză (aimer) şi din 
engleză (love) este diferită. Acestea se pot construi atât cu 
complemente nonumane (,,j’aime la pizza“, „Ilove 
pizza“), cat si cu complemente exprimate prin verb la 
infinitiv (,,j’aime aller au cinéma“, „I love to go to the 
movies“). Desi pentru aceste situatii aveam verbul a 
plăcea, a iubi a calchiat structura sintactică a 
corespondentelor sale din franceză şi din engleză. Pe de o 
parte, a iubi a ajuns să accepte un complement nonuman: 


„iubesc cozonacul şi mirosul  cozonacului“ 
(pinocchiomuc.blogspot.com); 

„iubesc sarmalele din varză acră cu carne de porc“ 
(www.lumearetetelor.ro); 

„iubesc la nebunie culoarea pielii mele“ 
(www.trilulilu.ro). 


Pe de alta parte, accepta complementul exprimat prin 
verb la conjunctiv (care corespunde infinitivului din alte 
limbi) si, rar, la infinitiv: 


„iubesc să citesc“ (www.mihaelaanghel.com); 

„de ce femeile de vârsta a douaiubesc să îşi 
decoreze casele?“ (www. garbo.ro); 

„locul unde indragostitii iubesc să rămână blocaţi“ 
(www.skytrip.ro); 

» c€ eiubesc Sa auda bărbaţii?“ 
(www.matrimoniale.ro); 

„copiii lui Michael Jacksoniubesc să meargă la 
şcoală“ (www. feminis.ro); 

„iubesc să fac muzică, e o pasiune foarte mare a 
mea“ (www. corectnews.com); 

„iubeşte a canta si nu se poate abtine“ 
(www.muzicabuna.ro). 


Faptul ca a iubi e atestat cu complement verbal inca de 
la sfârşitul secolului al XIX-lea, când influenţa franceză 
era în floare, este un argument pentru modelul francez al 
structurii. Însă faptul că sensurile engl. love sunt mai 
variate („a fi puternic ataşat de un lucru“, „a-i plăcea mult 
să“, „a fi devotat cuiva sau dependent de cineva“, „a 
admira foarte mult“) pledează pentru ideea că imitarea 
modelului franțuzesc a fost „întărită“ de modelul 
englezesc. La extinderea construcţiei a iubi + să a putut 
contribui şi analogia cu a uri, care, în urma unei evoluţii 
asemănătoare, a ajuns să accepte un astfel de complement: 
„urăsc să mă trezesc devreme“ (alături de nu-mi place, 


detest). Deşi apariţia structurilor iubesc cozonacul şi 
iubesc să citesc are explicaţii solide, e mult mai simplu să 
folosim verbul a plăcea în aceste construcţii şi să-l 
păstrăm pe a iubi pentru complementele umane. 


Bibliografie: Zafiu (2005b). 


(a se) întâmpla 

Ca şi a iubi, a se întâmpla a ajuns să se folosească în 
româna actuală în contexte din ce în ce mai variate, cu 
sensul a avea loc. Definiţia de dicţionar nu ne ajută foarte 
mult în delimitarea exactă a contextelor în care poate 
apărea a se întâmpla „(despre fapte, evenimente) a se 
petrece, a se produce, a avea loc“, urmat de determinări 
introduse prin prepozitia cu sau determinat prin substantiv 
ori pronume în dativ, indicând persoana sau obiectul la 
care se referă acţiunea exprimată de verb („ce i s-a 
întâmplat ?“, „ce se întâmplă cu cartea promisă?“), „a (i) 
se ivi (cuiva) prilejul; a se nimeri să fie într-un anumit loc 
(incidental)“ (,,(mi) s-a întâmplat să fiu de fata“). Ceea 
ce nu se spune explicit în definiţie, dar putem înţelege din 
exemple este căa se întâmpla se referă la fapte, 
evenimente spontane,  nonvolitive, necontrolabile, 
neorganizate de cineva. 

Tocmai această restricţie semantică asupra subiectului 
este încălcată în contexte de tipul: 


„se-ntâmplă mâine o sumedenie de lansări aici, la 
Humanitas“ (TVR Cultural, 11.VI.2010); 

„când se va întâmpla lansarea cărții?“ (Radio 
România Cultural, 29.V.2009); 

„ne oprim, pentru că se întâmplă acum un exerciţiu 
al jandarmeriei în Parcul Herăstrău“ (Realitatea 
TV, 4.1X.2008); 

„este, cum vă spuneam, o înmormântare destul de 
simplă. Se întâmplă chiar aici, la Gruiu, în 
cimitirul satului“ (Pro TV, 17.1X.2008); 

„turneul de fotbal întâmplat ieri“ (Radio România 
Actualităţi, 10.I11.2008); 

„joi s-a întâmplat lansarea celei mai recente 
locaţii sub egida Ursus (www.goingout.ro); 
„singurul loc în care se simte cel mai bine că 
această nuntă s-a întâmplat e la buzunare“ 
(andreeamarc.com). 


E clar că lansările, exercițiul jandarmeriei, 
înmormântarea, turneul de fotbal, nunta nu sunt evenimente 
spontane, nonvolitive, ci organizate, pregătite de cineva, 
deci nu au cum să se petreacă pur şi simplu, ci trebuie să 
fie rânduite, ca să aibă loc. 

Cum se explică această extindere semantică? Răspunsul 
e previzibil: prin imitarea corespondentului englezesc to 
happen, care are sensuri mult mai variate, având drept 


corespondente mai multe verbe româneşti: a se întâmpla, 
a se petrece, a avea loc. Fenomenul s-a produs, probabil, 
prin intermediul traducerii din engleză a unor ştiri 
internationale de tipul: „royal wedding — as it happened“ 
(www.guardian.co.uk), „championship play-off final as it 
happened“ (www.bbc.co.uk). 


locatie de pescuit 

Lupta împotriva înlocuirii substantivului loc prin 
locație pare a fi o cauză pierdută. Chiar şi DEX, care este 
un dicţionar mai conservator, a înregistrat, în ediţia din 
2009, sensul „un loc anume, precis determinat“, inexistent 
în ediţiile anterioare. Un dicţionar mai neconformist, 
online, 123urban.ro, e însă mai putin ospitalier cu noile 
sensuri ale lui locaţie, pe care-l defineşte drept „termen 
folosit de către snobi cu sensul greşit de «loc» (Cum v-a 
venit ideea să deschideţi un club în aceasta locatie?)“. 

Scenariul este, în linii mari, cel cunoscut: locaţie a fost 
preluat din fr. location şi din lat. locatio, -onis cu 
sensurile „tehnice“: „închiriere; chirie plătită pentru 
anumite lucruri luate în folosinţă temporară“. Taxa de 
locaţie este „taxă care se plăteşte drept sancţiune în caz 
de depăşire a termenului de încărcare sau de descărcare a 
vagoanelor de cale ferată sau a autovehiculelor“. În 
limbajul juridic, contract de locatiune este „contract prin 


care una dintre părţi se obligă să procure şi să asigure 
celeilalte părţi folosinţa unui lucru pentru un timp 
determinat în schimbul unei sume de bani“. Engl. location, 
derivat de la to locate, cu sursa latină comună cu termenul 
rom.loc, are sensuri mult mai largi: „acţiunea sau 
procesul de a aşeza, a pozitiona ceva“, „ocupare a unui 
anumit loc, situare, poziţie“, „loc“, „amplasare, domiciliu, 
reşedinţă“, „fermă, stână, casă la ţară“, în cinematografie 
„loc de filmare cu decor natural, diferit de cel simulat în 
studio“. E clar că, pe baza asemănării formale, rom. 
locaţie a copiat o mare parte a sensurilor cuvântului 
englezesc, inclusiv pe cel specializat din cinematografie, 
pe care corespondentul franțuzesc nu-l avea. Spre 
deosebire de alte exemple discutate, rom. locație 
(împrumutat din franceză) şi engl. location nu aveau 
niciun sens comun: copierea sensurilor cuvântului 
englezesc se bazează pe simpla asemănare formală. 
Numeroşi lingvişti au comentat lărgirea semantică, sub 
influenţa modelului englezesc a substantivului locaţie. 
Faptul că Mioara Avram, în Cuvintele limbii române 
între corect şi incorect, din 2001, nu comentează, sub 
locaţie, decât că are o variantă învechită ne permite să 
„datăm“ împrumutul de sens după 2001, dar înainte de 
2003, când a scris despre locaţie Rodica Zafiu. Ipoteza 
Tatianei Slama-Cazacu, conform căreia extinderea s-ar fi 


produs în împrejurarea luării ca ostatici a jurnaliştilor 
români în Bagdad (adică în 2005), ca urmare a folosirii 
masive de către jurnalişti, este greu de acceptat. E însă 
adevărat că una dintre sursele răspândirii noilor sensuri 
ale lui locaţie este limbajul jurnalistic, mai bine zis 
„mania jurnalistică a căutării de sinonime“, la care se 
adaugă traducerile din domenii ca urbanistica, turismul, 
comerțul imobiliar. 

Este foarte uşor de observat că, în limba actuală, 
locaţie acoperă foarte multe sensuri (poziţia spaţială, în 
sensul cel mai general: zonă, sector, punct local; 
amplasamentul unei construcţii, al unui dispozitiv; o 
clădire sau un grup de clădiri cu destinaţie publică; 
domiciliul, sediul; localitatea, destinaţia etc., în multe 
contexte nepotrivirea stilistică având efecte comice): 


„sunt profund impresionată de Sighişoara şi vreau 
să îi mulţumesc lui Cătălin că a ales această 
locaţie“ (Antena 1, 15.IV.2011); 

„locaţii de pescuit la stiuca în Delta“ 
(www .pescuitul.ro); 

„locaţii de pescuit in jurul Craiovei“ 
(www.infopescar.tv); 

„Piteşti, Ploieşti şi încă o locaţie pe care nu ne-o 
mai aducem aminte exact“ (Kanal D, 19.V.2011); 
„transformarea Bucureştiului într-o locație optimă 


pentru turismul de weekend“ (Prima TV, 
3.VI.2009); 

„însoţind cârdul de ratuste până la o locaţie mai 
potrivită“ (TVR 2, 20.V.2009); 

„va transforma Lacul Morii într-o locaţie de 
agrement“ (Prima TV, 6.VI.2009); 

„cum vi se pare locația, peştera?“ (Prima TV, 
4.V.2008); 

„Zâmbiţi! Se fac poze. Locaţia este cât se poate de 
inedită: un salon de spital, lângă patul unui 
pacient“ (TVR 1, 21.V.2008); 

„totodată, în urma indicatiilor ei, am reuşit sa 
descoperim o locaţie prin care vedeam cine este 
personajul care a sunat-o la miezul nopţii“ (OTV, 
5.1V.2010). 


Bibliografie: Avram (2001: 130), Zafiu (20038; 
2005a), Forăscu (2005a: 9), Gruita (2006: 20-21), 
Slama-Cazacu (2010: 57-60). 


ofertat 


Verbul intranzitiv a oferta este înregistrat în dicţionare 
cu sensul „a face o ofertă“ („trebuie neapărat să ofertezi 
la licitaţie“, G. Călinescu, în DLR). Lingviştii au atras 
atenţia asupra răspândirii excesive în limba actuală a 
participiului adjectival ofertat, cu sensul „căruia i s-a 


făcut o ofertă, care a fost invitat“. Construcţia are 
frecvenţă mare în limbajul sportiv, mai ales al fotbalului 
şi al afacerilor din fotbal: 


„B. S., ofertat de o echipă anonimă“ (ziare.com); 
„reacţia lui M. L., ofertat să preia Naţionala 
Ucrainei“ (www.sport.ro); 

„P., ofertat cu postul de selecţioner al Ligii I“ 
(www.ziare.com), 


dar apare şi în alte contexte: 


„D. P., ofertat să candideze la preşedinţie“ 
(www.ziareaz.ro); 

„F. P., ofertat cu 5000 de euro pentru o reclamă la 
Viagra“ (www. stiridecluj.ro). 


Diferenţa semantică în raport cu verbul a oferta nu este 
mare. Problema pe care o pune acest participiu adjectival 
este de natură sintactică: un participiu pasiv — cum este 
ofertat (de cineva) — nu poate veni de la un verb 
intranzitiv, ci numai de la o structură tranzitivă pasivă, de 
tipul X este ofertat de (către) Y. Scenariul este perfect, 
pentru că astfel de structuri sunt atestate, ca şi participiul, 
mai ales în limbajul sportului: 


„R. L. a fost ofertat de Juventus“ (asport.ro) 
„P. este ofertat de către Astra Ploieşti“ 


(sport.rol.ro). 


În fine, pentru ca povestea să fie paralelă cu cea din 
engleză, ar trebui să existe şi structura tranzitivă activa X 
îl ofertează pe Y. Verbul tranzitiv a oferta nu numai că 
există, dar are posibilităţi de construcţie diverse, fie cu un 
complement direct uman: 


„Barcelona l-a ofertat pe A. S.“ (www.sport- 
bliss.com); 

„P. îl ofertează pe H.“ (www3.gsp.ro); 

„Roma îl ofertează pe M.“ (www.evenimentul.ro), 


fie cu o propoziţie completivă directă: 


„contract de 100.000 de euro pentru singurul 
consorţiu care a ofertat să promoveze Capitala ca 
destinaţie turistică“ (www.ziuaonline.ro). 


Aşadar, mergând pe firul istoriei sintactice, am ajuns la 
concluzia că participiul pasiv adjectival ofertat este 
corect format din punct de vedere sintactic, de la un verb 
tranzitiv: a oferta pe cineva. 

Cum s-a ajuns însă de la a oferta intranzitiv la a oferta 
pe cineva? A oferta se înscrie în seria verbelor mai noi, 
formate de la locutini sau expresii mai vechi: a atentiona 
< a atrage atenţia; a concluziona < a trage o concluzie; 
a gestiona < a avea în gestiune etc. Toate aceste verbe 


au fost de la început sau au devenit tranzitive: a atentiona 
pe cineva, a concluziona o discuţie, a gestiona o 
afacere, o situaţie. A oferta apare, la început, ca verb 
intranzitiv, în contextul a oferta la o licitaţie — care se 
pare că a stat la baza structurilor despre care discutăm —, 
pentru că în acest context nu era nevoie de exprimarea 
complementului direct (la o licitaţie, se pot oferta numai 
bani pentru obiectul licitat). Se poate spune ca 
diversificarea contextelor verbului a oferta a putut fi 
determinată şi de influenţa unuia dintre sensurile verbului 
englezesc to offer „a face o ofertă sau o propunere“, sens 
pe care a oferi nu era capabil să-l exprime. 

Acceptarea verbului tranzitiv a oferta şi a participiului 
ofertat este, ca şi în cazul verbelora atentiona, a 
concluziona, o chestiune de timp. Important este ca, până 
la acceptarea în limbă, să nu fie atât de des folosit, încât 
să intre direct în categoria clişeelor (sportive). 


Bibliografie: Forăscu (1999), Zafiu (2008a). 


(a) panica 

A panica este un împrumut din franceză (paniquer), 
prezent în toate dicționarele româneşti curente. Are sensul 
„a înnebuni, a îngrozi, a scoate din minţi pe cineva“ (DEX 
2009) şi cunoaşte folosiri tranzitive („copilul carea 
panicat SUA a stat ascuns în garaj“, www.antena3.ro) sau 


reflexive („hoţul s-a panicat în timpul jafului“, 
www.adevarul.ro). Poate avea subiect 
nonanimat/nonpersoană: „penalty-ul ne-a panicat, ne-a 
fost frică să nu pierdem“ (www.prosport.ro), „incendiul 
de la CET Sud a panicat Bucureştiul“ (www.jurnalul.ro). 

Pe lângă tendinţa de clişeizare, cauzată de utilizarea 
frecventă şi stereotipă, a panica este folosit greşit în 
structuri intranzitive precum: 


„dacă el panichează, asta mă termină şi mă agită şi 
pe mine în plus“ (forum.desprecopii.com); 

„el a panicat şi s-a spânzurat!“ (www.ziare.com); 
„se apropia de locu” unde se juca ea. A panicat şi a 
izbit-o la viteză maximă de o bordură“ (forum.hpi- 
racing.ro); 

„monstrul a luat-o pe Lina, crezând că ea va 
panica“ (www.anime-angels.ro). 


Cel mai probabil, această greşeală reprezintă copierea 
unei structuri din engleză, unde unele verbe psihologice au 
citiri reflexive fără a fi însoţite de o marcă gramaticală 
reflexivă. Verbul to panic (rom. a panica) este un astfel 
de exemplu. În Oxford Dictionary, el este marcat şi ca 
intranzitiv şi definit ca „a intra în panică, a-şi pierde 
minţile“. Definiţia este ilustrată cu exemple ca: „their 
headmaster... rather panicked at the word «drug»“ care 
pot sta la baza „dereflexivizării“ greşite a verbului din 


română. Această greşeală ar putea fi şi rezultatul unei 
evoluţii interne. Mai exact, ar putea fi o strategie de 
evitare a reflexivului, întrucât, în dublete ca a conversa/a 
se conversa, a divorta/a se divorța, a doua variantă este 
simțită ca peiorativă sau colocvială. 


Bibliografie: Zafiu (2011a). 


profi 


În limba actuală, cuvântul profesionist a devenit un 
„cuvânt de laudă“: sensul de bază, „(persoană) care 
lucrează într-un anumit domeniu de activitate pe baza unei 
pregătiri corespunzătoare“, a fost înnobilat, iar 
profesionist a ajuns să însemne „persoană extrem de 
competentă într-un domeniu“: 


„dovedeşte-ne acum că eşti profesionist şi mergi 

cu motorul tău pe roata din fata cât mai mult“ 

(jocuri.rol.ro); 

„Gina Pistol e profesionistă in poker“ 

(www.viva.ro); 

„mama ta, care e profesionistă, lucrează frumos şi 

îngrijit“ (www.culinar.ro). 

O înnobilare semantică de acelaşi tip a cunoscut, in 
limbajul familiar-argotic, şi cuvântul meseriaş, definit în 
DEX 2009 ca „persoană care are (şi practică) o meserie“, 


dar folosit acum ca adjectiv apreciativ, în contexte ca: 
„cel mai meseriaş motociclist“ (www.jocuriplay.com), 
„ambala j meseriaş de ciocolată“ 
(www.marketosaurus.ro), „o gagică meseriaşă stătea pe 
marginea drumului“ (bancuri.all4fun.ro). 

Profi este o abreviere uşor ironică, foarte răspândită, 
rezultat al trunchierii cuvântului profesionist şi al 
adăugării vocalei finale i, tipice hipocoristicelor (nume 
proprii trunchiate, de tipul Adi, Gabi, Gigi) sau termenilor 
de adresare afectuoasă (iubi, scumpi). Existenţa aceleiaşi 
trunchieri şi în engleză nu poate fi trecută cu vederea în 
explicarea succesului de care se bucură profi. Termenul 
colocvial trunchiat evită seriozitatea inerentă a unui 
profesionist, adăugându-i o notă ludică, uneori ironică, 
prin care nu se intenţionează totuşi devalorizarea 
conceptului: 


„aştept un sfat de la tine pentru că tu eşti profi în 
domeniul beauty“ (mirandaspune.wordpress.com); 
„pisicuţo, ne-ai convins: eşti profi şi te pozezi 
oriunde mergi!“ (www. anyplace.ro). 


Există şi situaţii în careprofi este folosit cu toată 
seriozitatea, în opoziţie cu amator, în contexte tehnice şi 
în domeniul modei, în care apare şi forma englezească 
negativăunprofi, corespunzătoare adjectivului 
neprofesionist(ă): 


„O nuanţă în cazul Laurei: ea crede ca eşti profi 
dacă iei bani pe o treabă bine făcută într-un timp 
redus la jumătate fata de atunci când erai amator“ 
(www.cyberculture.ro); 

„placa aia video e profi şi costă 4000 şi ceva de 
euro“ (forum.softpedia.com); 

„deja emisiunea devine din ce în ce mai, să 
spunem, profi, deja tre-buie să daţi dovadă că aţi 
acumulat multe cunoştinţe“ (Antena 1, 31.III. 
2011); 

„este foarte mofturoasă, este foarte unprofi“ 
(Antena 1, 31.111.2011). 


Ca şi alte cuvinte obţinute prin acest procedeu, profi 
este o trunchiere agreabilă când e folosită glumet, în 
exprimarea  colocvială, dar nepotrivită in contexte 
serioase. 


Bibliografie: Gruita (2006: 28), Zafiu (2009c). 


provocare 


Substantivul provocare, aşa cum este folosit în limba 
română de azi, a suferit o schimbare semantică 
semnificativă (o „înnobilare“), trecând de la semnificaţia 
predominant negativă la cea pozitivă, sensul nou, calchiat 
după engleză, fiind folosit excesiv, deci clişeizat. 


Provocare şi-a schimbat profund sensul şi mai ales 
conotatiile (sensurile figurate), componenta evaluativă şi, 
implicit, poziţia în interiorul familiei lexicale. Într-adevăr, 
în dicţionare, primele sensuri ale verbului a provoca, din 
care provine substantivul provocare, sunt negative: „a 
atata, a întărâta, a incita pe cineva (sfidându-l)“ („în urma 
unor asemenea provocări, invazia păgânului se va săvârşi 
negreşit“, M. Sadoveanu, în DLR). În domeniul juridic, 
înseamnă „a aduce pe cineva (prin acte de violenţă, 
lezarea demnităţii sau alte fapte ilicite) într-o stare de 
surescitare favorabilă comiterii unei infracţiuni“. Sensul 
care face legătura dintre semnificaţia negativă şi cea 
pozitivă este „a chema, a invita pe cineva să participe la o 
competiţie, la o întrecere“ („provocarea la dant“, N. 
Filimon, în DLR). Sensul actual al substantivului 
provocare este „o dificultate dorită, care constituie un test 
pentru abilităţile sau caracterul cuiva sau un stimul pentru 
o dezvoltare favorabilă“. 

Această utilizare se pare că a apărut mai ales în 
limbajul sportiv şi în cel artistic, de unde s-a extins în 
toate domeniile, în special în descrierea tehnicilor de 
angajare: 


„fiecare şedinţă foto este o provocare pentru părul 
meu“ (reclamă la şampon); 
„0 nouă zi însorită în frumosul Dubai, cu siguranţă 


o nouă provocare“ (Antena 1, 31.1.2011); 
„celulita, O continuă provocare“ 
(www .curteaveche.ro); 

„e o provocare pentru mine să cânt manele, pentru 
că e foarte greu“ (Delia, www.cancan.ro); 
»shoppingul în capitala Japoniei poate fi o 
provocare“ (www .feminis.ro); 

„Ziua cea mare: provocarea coafurii perfecte“ 
(www. intrefete.ro); 

„într-adevăr, alegerea rochiilor domnişoarelor de 
onoare este o provocare“ (www.ghia.ro); 
„provocarea unui machiaj este să evidenţiezi 
frumuseţea acolo unde puţini se aşteaptă să existe“ 
(www.eva.ro); 

„pentru mine, a fost o provocare destul de mare 
acest nou job“ (www. dragosasaftei.ro). 


Noul sens al substantivului provocare este copiat după 
engl. challenge, care a fost transpus în română si prin 
sfidare, care nu a fost adoptat pentru traducerea 
termenului englezesc, probabil din cauza conotaţiilor 
negative mai puternice. E interesant ca engl. challenge a 
avut şi el, în engleza veche, ca şi rom. provocare si fr. 
provocation, un sens negativ, „acuzare, repros, obiectie“, 
iar, ulterior, un sens neutru, „invitaţie de a lua parte la un 
proces sau la un concurs, duel, competiţie sportivă, testare 


a abilităţilor cuiva, misiune dificilă“. 
Bibliografie: Zafiu (2003a), Stoichitoiu Ichim (2005: 
62). 


(a se) relationa 

A relationa se inscrie in seria verbelor care au ca 
sinonime anumite expresii — de data aceasta, a pune în 
relaţie. Exemplul discutat face parte din seria a atentiona 
< a atrage atenţia, a concluziona < a trage o concluzie, 
a confuziona < a face confuzie etc. Această serie este 
bine-cunoscută, aşa cum am văzut, şi pentru schimbările 
de regim sintactic (tranzitiv vs intranzitiv) în care este 
implicată. A relationa nu face excepţie de la aceasta 
regulă: dicționarele îl înregistrează drept tranzitiv (marcat 
ca „rar“ în DEX 2009), cu sensul „a pune în relaţie două 
sau mai multe fenomene, evenimente“, iar DEXI adaugă 
precizarea „complementul indică evenimente, fenomene 
etc.“ Pentru sensuri similare, franceza foloseşte gruparea 
mettre en relation, iar engleza verbul to relate, care are 
mai multe acceptii. 

In ultima vreme, verbula relationa se foloseşte 
frecvent intranzitiv, cu sensul „a intra în relaţie cu, a 
interactiona cu“. Stim deja unde să căutăm cauza: engl. to 
relate, cu carea relationa are în comun şi folosirea 
tranzitivă de care am vorbit, se foloseşte şi intranzitiv, cu 


sensul „a avea sau a stabili o relaţie reciprocă, a 
interactiona“: calchiindu-se structura sintactică şi sensul 
verbului relate din contexte ca „She doesn't relate well to 
her peers“, s-a putut ajunge si în română la: „nu 
relationeaza bine cu persoanele de vârsta ei“. 

De altfel, aceste utilizări sunt destul de frecvente: 


„cumsă relationdm cu personalizăţile dificile“ 
(www .scritube.com); 

„să vedeţi cum relationez cu portarul, cu femeia de 
serviciu“ (www.opiniatimisoarei.ro). 


Preferinta limbii române (actuale) pentru reflexiv şi 
sensul reciproc pe care-l are verbul intranzitiv a relationa 
(cu cineva) au dus la o altă inovaţie: folosirea reflexivă a 
verbului (după modelul majorităţii verbelor reciproce, 
care sunt reflexive: a se certa, a se împăca, a se saluta, a 
se săruta etc.). Ca şi în cazul altor verbe care au primit 
recent marca reflexivă (a se conversa, a se divorța), 
norma nu acceptă (încă) forma a se relationa: 


„cum ne relaţionăm şi acţionăm împreună, pentru a 
manifesta bucuria şi bunăstarea comună“ 
(roleader.ro); 

„gândiţi-vă doar ce ar însemna pentru 
dumneavoastră şi pentru cei cu care vă relationati 
dacă v-aţi cunoaşte pe dumneavoastră înşivă“ 


(www.explorareaviselor.ro); 

„am înţeles că felul in care md relationez cu tine 
reflectă felul în care ma iubesc pe mine“ 
(www.evarotariu.ro). 


relocarea mobilei 


N-a trebuit sa treaca foarte mult timp pana ce locatie, 
cu noul sens calchiat dupa engleză, să-şi mai aducă o rudă, 
ca să poată forma împreună o familie (lexicală) fericită. 
Oaspetele este verbul a reloca (din engl. to relocate), nu 
singur, ci cu derivatul relocare, neînregistrate încă de 
dicționarele româneşti. Numai relocatiune, înrudit cu 
vechiul locaţie (cu sensul „închiriere, chirie“), un termen 
juridic învechit, care înseamnă „(act de) reînchiriere“, 
împrumutat din fr. relocation, este menţionat în DLR. 

Ce înseamnă a reloca şi relocare aflăm de pe internet: 
„vorbim despre relocare atunci când o persoană doreşte 
să se mute cu familia într-o altă localitate sau de situaţia 
în care compania îşi deschide un sediu nou într-un alt oraş 
şi un angajat este trimis aici pentru desfăşurarea 
activităţilor de serviciu“ (novit.ro). Intelegem că relocare 
este o „mutare dorită sau impusă a unei firme sau a unei 
persoane în interes de serviciu“. Sensul acesta — pentru 
care nu exista un verb specializat în română — este preluat 
din engleză şi destul de frecvent în limbajul economiei şi 


al afacerilor: „relocarea firmelor noastre mici şi mijlocii 
în ţări precum Bulgaria, Ungaria, Croatia sau chiar 
Republica Moldova devine un fenomen de masă“ 
(www.financiarul.ro), „salariu de criză pentru angajaţii 
relocați“, ,,Prodplast nu se mairelocheazd şi îşi 
revizuieşte profitul“ (www.wall-street.ro), „nemţii de 
Intersnack relochează producţia de chipsuri din Bulgaria 
în România“ (www.discard.ro). 

N-ar fi fost nicio problemă dacă povestea s-ar fi oprit 
aici. A reloca şi relocare ar fi fost privite o vreme cu 
prudenţă, după care ar fi fost acceptate. Au căzut însă în 
dizgrație pentru că, în loc să se limiteze la sensurile 
tehnice de care era nevoie în română, au ajuns sa 
substituie verbul a (se) muta şi substantivul mutare, prin 
copierea sensului lărgit din engleză („a se muta într-un alt 
loc, a se localiza sau a fi localizat într-un anumit loc“). 
Este deci inutil, preţios să folosim a reloca şi relocare, în 
loc de a muta şi mutare: 


„oferim servicii de relocare mobilă, transport şi 
mutare mobilier în Bucuresti“ 
(www.mobilacomanda.com); 

„vă oferă servicii complete pentru relocarea 
mobilei, bagajelor şi electrocasnicelor din vechea 
locuinţă în cea nouă“ (www.transportmobila.biz); 
„a doua zi, ne-am relocat devreme, astfel încât la 6 


a.m. eram pe malul Dunării, aşteptându-i pe cei 
doi“ (dordeduca.ro); 

„după o zi de plimbare în laşi, ne-am relocat în 
Suceava“ (iuliagus. blogspot.com); 

„de vreo trei săptămâni, ne-am relocat în căsuţa 
(apartament) noastră nouă“ (www.livingtoday.ro). 


Ar trebui să ne limităm la relocarea firmelor şi a 
angajaţilor şi să continuăm să ne mutăm dintr-un loc în 
altul, într-o casă sau într-un oraş nou ori să mutăm mobila. 


setat la cap 


Verbul a seta, împrumutat din engl.to set, este 
înregistrat în dicţionare ca aparţinând domeniului tehnicii 
şi al informaticii, cu sensul „a stabili, a selecta sau a 
configura parametrii de funcţionare ai unui sistem tehnic 
computerizat, conform unei metodologii specifice şi în 
acord cu o anumită opţiune de operare“ (DEX 2009), „a 
instala unul sau mai multe programe într-un calculator“ 
(NDU) . DEXI înregistrează sensul tehnic, referitor la 
reglarea telefoanelor mobile, a calculatoarelor etc. 

Verbul a seta a pătruns în limbajul familiar prin 
intermediul utilizatorilor de calculatoare şi de internet, 
având ca sursă contextele în care se referă la prelucrarea 
imaginilor şi mai ales la jocurile pe computer (în care, 
observă cu umor Rodica Zafiu, se setează puterea 


loviturii, densitatea fulgilor de zăpadă, viteza găinilor). 
De aici, prin reducerea comportamentului uman la o 
operaţie tehnică, a seta a trecut uşor la sensul „a se fixa, a 
se regla, a adopta o anumită idee, un anumit program sau 
comportament“. Se poate ca unele dintre numeroasele 
sensuri ale verbului to set din engleză — „a prescrie, a 
stabili“, „a stabili ca model“, „a deveni fix“ etc. — să fi 
contribuit la această extindere semantică. Specifică uzului 
familiar este folosirea reflexivă a verbului, în construcţie 
cu mai multe prepoziţii, preferată fiind pe: a se seta pe (şi 
participiul adjectival setat pe), care concurează 
construcţia a se focusa pe, discutată mai sus. Restrictiile 
semantice specifice utilizării tehnice a verbului au 
dispărut complet: 


„am vrut să slăbesc şi m-am setat pe ideea asta“ 
(www.eva.ro); 

„Mulţi ani am mâncat doar orez cu curry, foarte 
bun, dar în ultima vreme m-am setat pe orez La 
Cao, ăla simplu cu legume“ (www. miresici.ro); 
„de azi, încerc să mă setez pe spiritul de vacanţă“ 
(aspirinutza.com); 

„mă setez pe câte un obiect vestimentar şi îmi 
cumpăr cu nemiluita“ (www.fabs.ro); 

„îţi recomand să te setezi întâi la cap cam câte 
kilograme vrei să dai jos“ (sfaturi.eva.ro). 


Şi verbul a reseta, concurat de expresia a da reset, 
care are sensul tehnic „a reporni calculatorul fără a opri 
alimentarea cu energie“, a trecut în limbajul familiar 
printr-un mecanism metaforic, repornirea calculatorului ca 
nou început existenţial: 


„cancerul m-a resetat. Văd altfel viata acum“ 
(videonews.antena3.ro); 

„vreau să mă resetez. La toamnă, încercăm 
imposibilul“ (www.fotbal-romania.ro). 


Bibliografie: Zafiu (2008b). 


(a se) socializa 


Aşa cum am văzut în partea introductivă a acestui 
capitol, cuvintele româneşti copiază destul de frecvent 
forma şi sensurile cuvintelor din alte limbi şi, mult mai 
rar, construcţia lor gramaticală. A socializa ilustrează însă 
ambele tipuri de copiere. 

A socializa a fost împrumutat din franceză (socialiser), 
cu două sensuri diferite: sensul sociologic „a dobândi 
caracter social, a se integra într-un grup social, a se pune 
la dispoziţia societăţii, a încuraja raporturile sociale 
dintre membrii unui grup“ („prin procesul de învăţare a 
limbajului, părinţii îşi socializează copiii“, 
www.parinti.com; „copiii se socializează oricum la 


grădiniţe/şcoli“, forum.softpedia.com) si sensul 
sociopolitic „a trece din proprietatea privată in 
proprietatea statului“ („în gospodăria colectivă sunt 
socializate numai pământurile, vitele mari de muncă şi 
uneltele“, M. Preda, înDLR). La aceste sensuri, s-a 
adăugat unul nou, copiat după engl. to socialize/socialise, 
înregistrat numai în DEXI, unde este marcat ca familiar „a 
stabili şi a întreţine relaţii amabile cu alte persoane“ 
(„cum socializăm cu colegii?“, cartiere.ro). 

Aşa cum se vede din exemplele de mai sus, sensurile 
mai vechi, preluate din franceză, corespund construcţiei 
tranzitive, cu un complement direct („părinţii îşi 
socializează copiii“, „gospodăria colectivă socializează 
pământurile“), sau construcţiei reflexive, numai cu subiect 
(„copiii se socializează“). Odată cu preluarea noului 
sens, s-a copiat şi structura sintactică a verbului 
intranzitiv englezesc, care nu are mărci reflexive 
(„socializăm cu colegii“). 

Construcţia tranzitivă, existentă şi în engleză, şi în 
română (pentru vechiul sens), s-a adaptat rapid şi pentru a 
exprima noua valoare semantică: 


„este important să vă socializati animalul mai mult 
în această perioadă“ (www.latifa.ro). 


A socializa este un cuvânt emblematic după 1989, iar 
sensurile şi utilizările sale curente contrastează puternic 


cu cele pe care le avea în perioada comunistă. A socializa 
ş i socializare, la origine termeni de specialitate, din 
limbajul sociologiei şi al psihologiei, au pătruns masiv în 
jargonul vieţii mondene. A socializa cu noul sens îşi 
justifică existenţa din punct de vedere semantic: nu exista 
un singur cuvânt care să acopere ideea de „a fi împreună 
cu alţii“, în opoziţie cu „a fi singur“. 

După cum am văzut, noul sens al verbului a fost asociat 
şi cu construcţia sintactică din engleză (intranzitiva 
nereflexivă): 


„de ce socializăm în mediul virtual?“ 
(www.imaginelife.ro); 

„vinosă socializam în stil business“ 
(www.facebook.com); 

Pa ies M. a socializat pe Facebook“ 
(www.adevarul.ro); 

„PDL-iştii clujeni au socializat... în microbuz“ 
(www.ziuadecj.ro). 


Urmând tendinţa limbajului familiar de a folosi reflexiv 
verbele intranzitive (a conversa > a se conversa, a 
divorța > a se divorța, a relationa > a se relationa etc.), 
verbul a socializa cu noul sens se utilizează şi reflexiv: 


„Ştim să ne socializăm pe net, dar în realitate?“ 
(help.forumgratuit.ro); 


„dacă vreţi să vă socializati cu alti români la o 
cafea“ (www.Isrs.ro). 


Succesul pe care-l au nu numai în română, ci şi în alte 
limbi  verbula socializa şi cuvintele din familia sa 
lexicală se explică prin faptul că exprimă „înnobilarea“ 
unor realităţi banale, care par a fi tratate ştiinţific: a 
socializa devine un termen mai preţios, eufemistic, pentru 
acţiuni cotidiene ca „a sta de vorbă“, „a bârfi“, „a merge 
la petreceri“, „a bea cu prietenii“, „a stabili relaţii 
amoroase“ etc. 

Pentru a se impune în limbă,a socializa foloseşte 
mecanisme inteligente. Copierea sensului pe care-l are 
corespondentul englezesc poate trece neobservată, verbul 
largindu-si imediat sensul, pentru a putea umple un gol 
(sensul „a fi împreună“); preluarea structurii sintactice, un 
proces mai greu de acceptat, e mascată de forma reflexivă 
a verbului, care, fiind o tendinţă generală a limbajului 
familiar, îi creează un aer mai firesc în română. 


Bibliografie: Zafiu (2006c). 


(a) suna înapoi 


Sub influenţa limbii engleze, verbul românesc a suna 
intră în construcţii noi. Formulările mai vechi „a suna mai 
târziu“ şi „a suna din nou“ sunt înlocuite în limba de azi 


prin a resuna şi a suna înapoi: 


„dacă ţi-am promis un lucru categoric, fac tot ce 
îmi stă in puţintă sa ma tin de cuvânt şi, daca am zis 
ca te resun, asa fac“ (hapi2233.wordpress.com); 
„te resun dupa ce stabilesc detaliile cu D. M.“ 
(alpinet.org); 

„O să-l întreb pe cel de la care l-am primit eu şi te 
sun înapoi“ (origin-www.erd.ro); 

„O să te sun înapoi când termin cursul“ 
(www.nlpmania.ro). 


Este clar că formularea a suna înapoi este calchiată 
după englezescul to call back. Acelaşi lucru se poate 
spune şi despre verbul a resuna, care copiază structura 
verbului englezesc to recall. Avem a face în cazul lui a 
resuna tot cu o influenţă englezească, care ţine, mai 
degrabă, de formarea cuvintelor decât de împrumutarea ca 
atare a unui element lexical: prefixul re- cu valoare 
iterativă este extrem de frecvent, putându-se ataşa, virtual, 
la orice bază verbală, pentru a crea derivate noi. Iorgu 
Iordan remarca încă din perioada interbelică puterea 
derivativă a prefixului re-. Se poate spune deci că un 
proces existent în română (prefixarea cu re-) este întărit 
prin contactul cu engleza. 

Cele două inovaţii, a resuna şi a suna înapoi, prezintă 
uşoare diferente semantice, care le permit convietuirea in 


limbă: la fel caa suna mai târziu, a resuna are 
presupozitia semantică „nu contează cine a sunat primul, 
sun eu mai târziu“, pe când a suna înapoi poartă în sine 
ideea „tu m-ai sunat înainte“. 


Bibliografie: Iordan (1943: 206). 


suspicios de îmbolnăvire 

În limba de azi, diferenţa dintre suspect (< fr. suspect) 
„Care este bănuit sau dă de bănuit, care inspiră 
neîncredere, de care trebuie să te fereşti, dubios, 
îndoielnic, suspectat“ şi suspicios (< fr. suspicieux) 
„bănuitor, neîncrezător“ pare să se anuleze, suspicios 
înlocuindu-l, în multe contexte, pe suspect. Anularea 
diferenţei semantice dintre cele două cuvinte este destul 
de curioasă, pentru că cele două adjective exprimă lucruri 
distincte: suspect are sens „pasiv“, referindu-se la o 
persoană sau la un lucru care e ţinta suspiciunii, a 
bănuielii, care e suspectat(ă) de altcineva, pe când 
suspicios are sens „activ“, referindu-se la persoana care e 
sursa suspiciunii, a banuielii, care suspectează pe 
altcineva sau altceva. 

O cauza importanta a acestei confuzii este traducerea 
ne-atentă, grăbită, mimetica a adjectivului engl. 
suspicious, care are atât sensurile rom. suspect („care 
trezeşte suspiciunea“, „care are un caracter îndolelnic, o 


condiţie îndoielnică“), cât şi ale rom. suspicios („care 
simte suspiciune, dispus să suspecteze, neincrezator“). La 
suprapunerea celor două adjective a contribuit, probabil, 
şi sinonimia  verbelora suspecta (împrumutat din 
franceză) şia suspiciona (format în română, de la 
suspiciune), care sunt la fel de vechi în limbă, fiind 
înregistrate din secolul al XIX-lea, chiar dacăa 
suspiciona pare mai nou („începi prin a suspiciona pe om 
înainte de a fi dovedit ceva contra lui“, M. Eminescu, în 
DLR). Totuşi, în limba actuală, cele două verbe tind să se 
diferentieze stilistic, a suspecta specializându-se pentru 
limbajul poliţiştilor: 


„poliţia suspectează o persoană din anturajul 
soţilor Garoafă“ (www.mediafax.ro); 

„poliţia suspectează O sinucidere“ 
(observator.a1.ro), 


iar a suspiciona, pentru cel medical: 


,suspicionam o intoxicație cu monoxid de carbon“ 
(Pro TV, 6.03.2011); 

,suspiciondm o fractură de coastă“ (Antena 1, 
29.11.2011). 


Inlocuirea mecanică şi cu totul nerecomandabilă a lui 
suspect prin suspicios este vizbilă în contexte precum: 


„nu taie cotele evenimentelor care devin 
suspicioase pe parcurs datorită (sic!) unor 
zvonuri“ (bwinonline.ablog.ro); 

„Direcţia Agricolă, verificată pentru afaceri 
suspicioase“ (www.monitorulbt.ro); 

„declaraţii de avere lipsă şi  suspicioase“ 
(www.orapresei.ro), 


în care nu se mai tine seamă nici de sens, nici de restrictia 
de combinare a lui suspicios cu nume de persoane. 

Există şi consecinţe sintactice, adjectivul (şi adverbul) 
suspicios modificandu-si regimul după modelul lui 
suspect: 


„suspicios de îmbolnăvire“ 
(www.sfatulmedicului.ro); 

„note suspicios de mari la istorie şi geografie“ 
(www.roportal.ro). 


Bibliografie: Zafiu (2009b). 


versatilitatea butonilor 


Ca şi provocare, versatil şi versatilitate fac parte din 
seria cuvintelor care au suferit, sub influenţa englezei, o 
„înnobilare“ semantică. Deşi sensul tradiţional al celor 
două cuvinte este predominant negativ, acum ele apar, mai 
ales în limbajul publicitar, în contexte pozitive: 


„Toyota Verso — versatilitate fără compromisuri“ 
(www.auto-bild.ro); 

„O gamă de excavatoare multifuncţionale, cele mai 
versatile maşini pentru lucrul în oraş“ 
(www.memimpex.ro); 

„rochii versatile — o rochie, mai multe opţiuni“ 
(www. intrefete.ro); 

„versatilitatea butonilor colorați“ 
(www.beautycenter.ro); 

„vocea sa, extrem de versatilă, acoperă repertorii 
vaste“ (TVR Cultural, 20.111.2011); 

„Lactorul] câştigându-şi popularitatea nu doar prin 
aspectul fizic, ci şi prin imprevizibilitatea jocului 
actoricesc si versatilitatea sa“ (TVR Cultural, 
1.X.2011); 

„soia este unul dintre cele mai versatile alimente“ 
(www.2e-prod.ro); 

„mazărea este unul dintre alimentele cu cea mai 
mare versatilitate“ (diversificare.ro); 
„Versatilitatea este o caracteristică interesantă a 
gastronomiei“ (www.jurnalul.ro); 

„versatilitatea tendinţelor modei pentru toamnă- 
iarnă 2010-2011“ (www.interferente.ro). 


Sensurile „pozitive“ din aceste exemple nu se regăsesc 
în dicționarele explicative româneşti, în care versatil, 


împrumutat din franceză (versatile), are sensurile: „care 
îşi schimbă cu uşurinţă părerile; nehotărât, nestatornic, 
schimbător, instabil“, cu privire la oameni, şi „care este 
specific unei persoane inconsecvente, nehotărâte; oscilant, 
inconstant, instabil“, prin extindere, despre însuşiri, 
manifestări etc. ale oamenilor („prea capricios şi 
versatil... pentru a putea duce la capăt ceea ce începea“, 
L. Blaga, în DLR). Numai DLR înregistrează utilizarea cu 
sens „pozitiv“ a substantivului versatilitate 
(„versatilitatea timbrală a acestui scherzo simfonic“, 
România literară, 1973). 

Sensuri „negative“ corespund etimonului francez, 
atestat încă din 1588 (Petit Robert) cu sensul „care îşi 
schimbă uşor părerile, schimbător, inconstant“. Fr. 
versatile a fost împrumutat din lat. versatilis (sursă şi 
pentru engl. versatile), care era „neutru“ semantic, 
însemnând „mobil, rotitor, care se întoarce uşor, 
adaptabil“. Acest sens „neutru“ a fost preluat iniţial şi de 
franceză („épée versatile“ este unul dintre primele 
contexte în care apare acest adjectiv, conform Petit 
Robert; în biologie, există sintagma „doigt versatile“), 
care a dezvoltat apoi şi sensul „negativ“ preluat de 
română. În schimb, engleza a păstrat şi sensul etimologic 
„neutru“, şi chiar i-a adăugat conotaţii pozitive: referitor 
la o persoană sau la mintea unei persoane, versatile 


înseamnă „care trece uşor şi rapid de la un subiect la altul, 
de la o sarcină la alta“, „care are aptitudini în diverse 
domenii“, iar referitor la un obiect vestimentar, la un 
produs, la un dispozitiv, „care are multe utilizări, multe 
aplicaţii“. Este deci evident că sensurile „pozitive“ din 
limba actuală, opuse acelora mai vechi, sunt copiate după 
engleză. 


Bibliografie: Zafiu (20108). 


2. „Calofilia semidoctă“ 


Cauza multor greşeli din limba actuală este ,,cultismul“, 
adică dorinţa vorbitorilor de a se exprima elevat, de a 
căuta formule pretentioase, în locul celor simple, 
neologisme în locul cuvintelor vechi. Sintagma din titlu, 
care-i aparţine lui Andrei Pleşu, descrie foarte sugestiv 
acest tip de inadecvare. 

Fenomenul nu este nou. Valeria Guţu Romalo (1964) 
arată că mai ales lexicul este afectat de „cultism“: în 
exemple ca „fermoarul acesta nu circulă“, „ceasul văd că 
stationeaza“, vorbitorii recurg la  (cvasi)sinonime 
neologice, în locul verbelor vechia merge şia sta, 
ignorând atât faptul că sinonimia nu este perfectă, cât şi 
contextul. Substitutia cuvintelor mai vechi cu unele 
neologice nu priveşte numai sinonimele. Ea poate apărea 
şi în cazul unor cuvinte înrudite etimologic sau din aceeaşi 
familie lexicală: motivaţie, în loc de motiv (Rădulescu 
2007: 86); finalitate, în loc de final; metodologie, în loc 
de metodă (Slama-Cazacu 2010: 50-53); problematică, 
în loc deproblemă, ultimul discutat separat în lista 
noastră. 

Uh alt tip de „calofilie semidoctă“, bine reprezentat în 
lista cuvintelor discutate, este crearea sau împrumutarea 


unor cuvinte care dublează unităţi lexicale ori expresii 
deja existente în limbă. Într-un articol despre „pericolele 
sinonimiei“, Valeria Guţu Romalo (1987: 8) vorbeşte 
despre fenomenul creării de verbe noi, echivalente 
semantice ale unor verbe sau ale unor locuţiuni mai vechi. 
Din seria a atentiona — a atrage atenţia, a concluziona — 
a trage concluzii, a gestiona — a avea în gestiune, a 
finaliza — a termina face parte şi perechea a lectura — a 
citi. 

Un loc important îl ocupă cuvintele care sunt supuse, în 
limba actuală, extinderii semantice (alternativă, a audia, 
a debuta, a demara, a finaliza, a implementa, a necesita, 
picaj, problematică, a viziona), procesul fiind favorizat 
adesea de trecerea termenilor din limbaje specializate în 
limba comună şi de existenţa, în alte limbi, a unor 
corespondente cu sensuri mai bogate. Nu orice extindere 
semantică are însă un model străin (dacă ar fi aşa, toate 
lărgirile semantice ar fi calcuri): spre deosebire de 
calcurile semantice, în cazul cărora sensul copiat este 
diferit de sensul iniţial al cuvântului, în cazul extinderilor 
semantice sensul iniţial se păstrează, dar devine mai puţin 
restrictiv. Unele dintre utilizările cu sens lărgit pe care le 
considerăm azi greşite au şanse să fie acceptate, până la 
urmă, în limbă. Interesant este, de exemplu, cazul 
substantivului personalitate, pe care toată lumea îl 


înţelege azi ca însemnând, pe lângă sensul din psihologie, 
şi „persoană care deţine o funcţie importantă în viaţa 
politică, socială, culturală“. Puţini ştiu însă că acest sens, 
care a permis substantivului personalitate să înlocuiască 
vechea expresie faţă simandicoasă, a fost condamnat la 
început (Jacquier 1959: 85). Poveşti asemănătoare au şi 
alte cuvinte din filosofie şi din psihologie, care şi-au 
lărgit sensul, situaţii neacceptate de normă la început 
(Jacquier 1959: 81, Graur 1976: 50), dar normale astăzi. 
Dilemă „situaţie cu două ieşiri, ambele dezagreabile“ a 
ajuns să însemne în majoritatea dictionarelor româneşti şi 
„alternativă care pune în dificultate“. 

Cuvintele şi expresiile preţioase şi pretentioase care 
ilustrează  „calofilia semidoctă“ au istorii diferite. 
Esentiala rămâne însă inadecvarea lor în context. 


(a) aborda o ţinută 


În română, verbul a aborda este polisemantic. Are o 
serie de sensuri tehnice, „(despre nave) a acosta la țărm; a 
se lipi de o altă navă, bord la bord (pentru a o ataca)“, „a 
se izbi de un alt vas“, „a lovi accidental o navă“ („nava a 
fost abordată în Marea Baltică“), o serie de sensuri în 
limba comună, „a începe studierea unei probleme, a trata 
o problemă, a începe o discuţie, a se apuca de o activitate; 
a se apropia de cineva pentru a-i vorbi“ („ce subiecte 


abordează presa?“, „cumabordezi © persoană 
necunoscută?“) şi un sens familiar, înregistrat numai în 
DEXI, „a acosta, a agăța pe cineva“. Verbul a fost 
împrumutat din franceză (aborder) în secolul al XIX-lea 
(primele atestări din DA sunt de la Ghica, cu sens tehnic — 
„bastimentul, pe care eram, a şi abordat într-una din 
schele“ —, şi de la Negruzzi, cu sensul din limba comună 
„a se apropia de cineva“ — „îl abordează cu piept 
deschis, zicându-i...“). 


Într-un articol din 1949 despre limbajul cronicilor 
sportive, Gh. Tohaneanu condamnă o serie de 
expresii traduse sau preluate din alte limbi, 
considerând că acestea nu corespund firii limbii 
române. Între acestea, se numără şi „Gazdele au 
abordat pe oaspeţi de o aşa manieră, incat...“. 


Sensul din limbajul familiar pare a fi o extindere în 
interiorul limbii române: de la „a aborda o persoană, mai 
ales o femeie, pentru a începe o discuţie sau o relaţie“ 
până la „a o acosta sau a o aborda pe stradă, pentru a-i 
face rău“, drumul e destul de scurt. Această extindere, de 
fapt o degradare semantică apărută în limbajul colocvial, 
este ilustrată de exemple precum: „cei doi antrenori ai 
Nationalei au fost abordati şi bătuţi de un grup de 
persoane“ (www.romanialibera.ro), „la plecare, în jurul 
orei 2.00 noaptea, M. şi prietenii lui au fost abordati de 


doi necunoscuţi“ (www.libertatea.ro) şi coexistă cu 
folosirea verbului în contexte adecvate, fără conotaţii 
negative: „sibienii au fost abordati pe stradă de 
reprezentanţi ai firmei P. M., care le-au garantat succesul 
pe podium“ (www.adevarul.ro), „de curând, am întâlnit o 
fată. De fapt, ea m-a abordat“ (www. tpu.ro). 

În ultima vreme, verbul a aborda cunoaşte două noi 
extinderi semantice, (deocamdată) nerecomandabile. Pe 
de o parte, de la sensul „a începe tratatea unui subiect, a 
unei probleme“, a aborda şi-a lărgit foarte mult sfera de 
complemente pe care le poate primi. Se pot aborda nu 
doar un subiect, o problemă, o chestiune, ci, mai nou, şi 
alte lucruri: 


„cumabordați © agenție de modele?“ 
(1mai.cartiere.ro); 

„cumsă  abordați interviul de angajare“ 
(studentiq.ro); 

„cumsă  abordaţi corect un viraj“ 
(infoportal.realitatea.net); 

„ce metodă abordati când pescuiti la ştiucă?“ 
(www.facebook.com). 

Această utilizare există si în franceză, în contexte 


precum: „aborder une &preuve avec courage“, „aborder 
la musique moderne“ (Petit Robert). 


Pe de altă parte, în alte contexte, a aborda a ajuns să 
aibă sens mult mai larg, fiind sinonim cu „a avea“ sau „a 
prefera“, „a adopta“: 


„dacă vreţi să abordati un mod de viata natural“ 
(OTV, 3.1V.2010); 

„ce ţinută abordaţi la  servicilu]/interviuri?“ 
(www .verze.ro); 

„ce stiluri de îmbrăcăminte abordati voi?“ 
(www.tpu.ro); 

„ce gen de muzica abordati?“  (tutorials- 
own.forumhit.ro). 


Desi nu este inregistrata in dictionarele frantuzesti, 
această extindere apare si în franceza uzuală: „quel 
répertoire abordez-vous?“ (www.cheminsdemusique.fr), 
„pour le séduire, la femme devrait aborder une tenue 
sensuelle et féminine“ (www.clubrencontre.org), 
„effectivement, il a abordé un style musical totalement 
nouveau“ (www.cinezik.org). 

Fenomenul se explica fie prin influenta limbii franceze 
asupra românei, fie prin dezvoltări semantice paralele in 
franceză şi în română. Folosirea verbului a aborda cu 
aceste sensuri creează efectul de preţiozitate, de 
inadecvare. 


(a) agresiona 


A agresiona, verb format în română, de la agresiune, 
face parte din seria mai largă a verbelor cu sufixul -iona, 
care dublează verbe mai scurte, fără acest sufix, în cazul 
de faţăa agresa, împrumutat din franceză (agresser). 
Niciunul dintre aceste două verbe nu este înregistrat în 
DEX 2009, deşi a agresa, cu toate că nu e foarte vechi în 
limbă, se bucură de o largă folosire în perioada 
contemporană. Alte dicţionare explicative au poziţii 
diferite în ce priveşte aceste două verbe: NDU 
înregistrează doar pe a agresa, nu şi pe a agresiona, însă 
(în mod curios) înregistrează un cuvânt din familia 
lexicală a acestuia, participiul agresionat; DEXI 
înregistrează ambele verbe. 

Verbul a agresiona şi participiul său, agresionat, se 
întâlnesc în formulări de tipul: 


„un copil agresionat...“ (Realitatea TV, 
1.VIII.2007); 

„agentul a agresionat-o fizicpe femeie si pe 
membrii familiei sale“ (www.obiectivbr.ro). 


Spre deosebire dea confuziona, discutat mai jos, a 
agresiona este unul dintre verbele care nu are nicio 
valoare semantică suplimentară faţă de a omologului său a 
agresa, deci este ceea ce s-ar numi, în termenii lui Al. 
Graur, un derivat inutil. 


alternativă 


Conform DEX 2009, alternativă, împrumutat din 
franceză (alternative), înseamnă „posibilitate de a alege 
între două soluţii, între două situaţii etc. care se exclud“, 
„relaţie între două judecăţi dintre care, dacă o judecată e 
adevărată, cealaltă e neapărat falsă“. Prin urmare, 
alternativă este corect folosit în contexte de tipul: „rămâi 
sau pleci, asta e singura alternativă“. 

Greşeala apărută în folosirea acestui cuvânt, care, prin 
extindere semantică, dar şi din nevoia de a se exprima mai 
elevat, a ajuns să înlocuiască substantivele soluție, 
posibilitate, opțiune etc., e descrisă astfel de Al. Graur: 


O alternativă este o situaţie din care există două 
ieşiri, deci a fi pus într-o alternativă înseamnă „a 
avea de ales între două soluţii“. Mulţi au ajuns să 
creadă că fiecare dintre cele două soluţii este o 
alternativă, astfel că, dacă au de ales, socotesc că 
sunt în faţa a două alternative [...]. Dar prin 
aceasta se pierde legătura cuvântului cu baza sa, a 
alterna „a trece de la o fază la alta“. 


Fenomenul este ilustrat de contexte precum: 


„înotul şi baletul, două alternative sănătoase 
pentru petrecerea timpului liber“ (www.protv.ro); 
„Ford are două alternative cu privire la Romcar“ 


(www .credite-auto.ro); 

„«Prima casă» rămâne o alternativă doar pentru 
cine nu are bani“ (www.zf.ro); 

„casa din lemn, o alternativă ieftină, durabilă şi 
simplă“ (www.evz.ro). 


Noul sens e condamnat de multe lucrări normative mai 
vechi sau mai noi. Cu toate acestea, DEXI defineşte 
alternativa drept „posibilitate de a alege între două 
soluţii etc. care se exclud; alegere, soluţie, opţiune“. Un 
alt sens prezent în acest dicţionar este cel specializat 
pentru domeniul politic, „formulă şi program paralele cu 
cele ale guvernului şi ale majorităţii care îl susţine, 
propuse de un partid sau de o grupare care se află în 
opoziţie“. 

În franceză, sensul „succesiune a două lucruri, a două 
stări adesea opuse, care revin pe rând“ este considerat (în 
Tresor) învechit, iar din sensul specializat din logică şi 
din argumentare, „enunţ format din două propoziţii, dintre 
care, dacă una este adevărată, cealaltă este în mod necesar 
falsă şi invers“, prin extindere, s-a ajuns la semnificaţia 
„permisiune sau obligaţie, adesea inevitabilă, de a alege 
între două propuneri, între două situaţii etc.“ De aici, şi în 
franceză este semnalat, ca fiind specific limbajului 
relaxat, dar frecvent, sensul condamnat şi la noi, „una 
dintre cele două opţiuni ale unei alternative“. Şi în engleză 


povestea este asemănătoare, cuvântul alternative ajungând 
să însemne „o propoziţie care conţine două sau mai multe 
afirmaţii care se exclud reciproc; afirmarea sau oferirea a 
două sau mai multe lucruri care se exclud reciproc; 
libertatea de a alege între două sau mai multe lucruri“. 

În exemplele greşite din română, este vorba fie de 
copierea unui sens dezvoltat în franceză şi/sau în engleză, 
fie de o evoluţie semantică paralelă petrecută în română, 
care e posibil să fi apărut în contexte de tipul: două 
soluţii alternative > două alternative. 


Bibliografie: Jacquier (1959: 81), Mihăescu (1963a: 
21), Al. Graur (1976: 46), Rădulescu (2007: 81-81). 


(a) atentiona (că, cu ceva) 

Verbul a atentiona este, aproape sigur, o creaţie pe 
teren românesc, de la atentie/atentiune, chiar dacă unele 
dicţionare indică drept etimon fr. attentionner. E. greu de 
crezut că la originea unui verb românesc stă un verb 
francez rar şi regio-nal (aşa cum este calificat în Trésor), 
absent din alte dicţionare (Petit Robert). 

A atentiona cu sensul „a atrage atenţia cuiva“ este util, 
pentru că evită o expresie frazeologică mai lungă şi mai 
anevoioasă. Putem folosi verbul a atentiona în contexte 
de tipul: „arbitrul l-a atentionat pe fotbalist că a depăşit 
linia careului“, „profesorul i-a atentionat pe copii să nu 


mai vorbească“, pentru a evita formularea mai lungă ,,i- 
a/le-a atras atenţia“. Cu acest sens, verbul (sau participiul 
provenit de la acest verb) este utilizat tranzitiv, cu 
complement direct uman (pe fotbalist, pe copii). 

Există însă şi alte utilizări ale verbului a atentiona, 
care se îndepărtează de cea tipică fie prin construcţia 
sintactică, fie prin tipul semantic de complement acceptat: 

— o utilizare „absolută“, fără complement direct, atunci 
când nu este nevoie ca acesta să fie explicit („B.a 
atentionat în Guvern că Poliţia s-a transformat în instituţie 
care apără clanurile mafiote şi trebuie reorganizată 
imediat“, www.hotnews.ro); 

— folosirea ca verbum dicendi (verb de declaraţie) 
(„meteorologii atenționează că în vestul, nord-vestul şi 
centrul Rusiei va ninge viscolit şi în următoarele două 
zile“, stiri.rol.ro); 

— folosirea cu privire la un substantiv inanimat, în 
limbajul meteorologic: „Maramureşul, atentionat din nou 
cu cod galben“ (www.infomm.ro); în acelaşi limbaj, se 
aude tot mai des formula aproape stereotipă atenţionare 
meteorologică. 

Deşi verbul a atentiona este destul de nou în română — 
faptul că nu este înregistrat în DA poate fi dovada că 
verbul a apărut în română în secolul al XX-lea —, lărgirea 
semantică nu se opreşte la structurile menţionate. Este 


greu de spus când, dar e evident că verbul a căpătat recent 
sensul familiar, eufemistic „a oferi cuiva un dar, a oferi 
flori, obiecte etc. în schimbul unor mici servicii“ (DEX 
2009) şi „a mitui pe cineva“. E posibil ca a atentiona şi 
expresia a oferi o mică atenţie să-şi fi adăugat acest sens 
din nevoia de a exprima eufemistic o practică obişnuită la 
noi, de la oferirea de „mici atentii“ la ,,atentionarea“ cu 
sume serioase: a face atent pe cineva şi a atrage atenţia 
cuiva sunt acţiuni mult mai uşor de îndeplinit dacă 
mijlocul prin care se realizează este reprezentat de 
anumite beneficii (financiare). 

Rămâne de văzut câte dintre aceste preţiozităţi 
(extinderi semantice şi sintactice) vor fi păstrate de limbă. 


(a) audia, audienţă 

Două verbe „cu distincţie“ domină, în ultima vreme, 
modul de a exprima în română percepţia auditivă şi 
vizuală: a audia, în loc dea asculta oria auzi şia 
viziona, în loc de a vedea. Deocamdată, ne ocupăm de 
povestea lui a audia (şi a familiei sale lexicale), a cărui 
utilizare în locul verbelor a asculta, a auzi reprezintă o 
dublă greşeală, de sens şi de adecvare: 


„la radio am audiat o emisiune foarte inteligentă a 
lui G. B.“ (www. docstoc.com); 
„asta nu înseamnă că nu audiaţi emisiunea“ (index- 


web.ro); 

„elevii audiază melodia şi notează sentimentele 
trezite la audierea melodiei“ (proiect didactic, 
www.didactic.ro); 

„îmi place  săaudiez muzică ambientală, 
electronică, folk“ (www. ejobs.ro); 

„recunosc că muzică argentiniană nu mai 
audiasem“ (www. doinaanghel.com). 


Verbul a audia are un sens juridic, „a asculta un 
martor“ şi un sens din limba comună, „a asculta un şir de 
lecţii, de prelegeri, de înregistrări muzicale“ (DEX 2009), 
chiar „a asculta muzică, de obicei înregistrată“ (NDU). 
Dicţionarele spun că e format de teren românesc, din 
audienţă, auditor, audiție, dar trimit şi la lat. audire „a 
auzi, a asculta, a afla, a fi numit“. Forma pe care o are 
corespondentul franțuzesc, auditionner, exclude 
etimologia franceză a acestui verb. Dacă l-am fi preluat 
din franceză, aşa cum am făcut cu a viziona, am fi avut 
două verbe cu aceeaşi structură, auditiona şi viziona, dar 
îl avem numai pe ultimul. De altfel, în franceză, 
auditionner înseamnă şi „a asculta martori“, primul sens 
din Petit Robert, atestat din 1793, şi, referitor la un 
muzician, la un actor, „a da o audiție pentru a obţine o 
angajare“, un sens atestat abia în secolul al XX-lea 
(Trésor). Asocierea cu sensul „a asculta pentru a evalua“ 


(„auditionner une disque“) — probabil prin analogie cu 
visionner, care înseamnă „a examina din punct de vedere 
tehnic un film în curs de realizare“ — a fost criticată 
(considerată „barbară“, „abuzivă“) de dicționarele din 
anii ’70, dar astăzi este acceptată. 

Am spus povestea verbului auditionner din franceză 
pentru că ea seamănă cu cea a substantivului românesc 
audienţă. Folosirea termenului audiență cu sensul 
„public, auditoriu“ a fost condamnată ca reprezentând 
copierea engl. audience sau a fr. audience (la rândul lui, 
acest înţeles din franceză, atestat la începutul secolului al 
XX-lea, pare a fi copiat după engleză, unde sensul e 
atestat la mijlocul secolului al XIX-lea). În general, 
dicționarele româneşti nu înregistrează această acceptie. 
Numai în DEXI apare sensul „public, auditoriu (la o 
conferinţă, la un curs, la un concert etc.)“, „număr calculat 
de persoane care urmăresc un anumit post sau emisiune de 
radio sau de televiziune“. Pentru mulţi dintre noi, acest 
ultim înţeles este cel la care ne gândim prima dată când 
auzim cuvântul audiență. E greu să mai spunem deci că 
folosirea lui audienţă cu sensul „public“ şi, de aici, 
indicele de audiență al posturilor de radio şi de 
televiziune reprezintă o greşeală de exprimare. Sigur că 
este vorba despre copierea sensului din engleză, dar 
termenul audienţă este acum recunoscut internaţional cu 


această acceptie din media, inclusiv în franceză, care e 
destul de conservatoare. 


Bibliografie: Avram (1997a: 18), Stoichitoiu Ichim 
(2005: 118), Rădulescu (2007: 87). 


(a) capacita 

Verbul a capacita ilustrează două fenomene lingvistice 
frecvente în limba actuală: preferința pentru cuvintele 
preţioase, noi şi adăugarea unui nou înţeles (dacă nu chiar 
reîmprumutarea) la un cuvânt care avea o anumită vechime 
în limbă, fiind consacrat cu un anumit sens. Existenţa 
verbuluia capacita şi a participiului capacitat e 
semnalată de Iorgu Iordan inca din anii '40 şi pusă în 
legătură cu substantivul capacitate (cu sensul „examen“), 
de la care se pare că s-a format prin derivare regresivă: 
„N. a fostcapacitat pentru învăţământ, în urma 
examenului depus.“ Verbul a capacita cu sensurile „a 
câştiga adeziunea, încrederea cuiva; a-şi alătura pe 
cineva“, „a pune pe cineva în situaţia de a îndeplini o 
acţiune“ este un împrumut recent, neînregistrat în DEX 
2009, şi apare frecvent în limba actuală, cu o mare 
varietate semantică. În unele contexte, a capacita are un 
înțeles vag, greu de ghicit şi de înlocuit prin sinonime. În: 


„Du putem să îi capacităm pe toţi“ (OTV, 
4.11.2008), 


capacităm poate fi înlocuit prin „stimulăm“, „să ni-i 
alăturăm“, „să le câştigăm adeziunea“ etc. 
Intr-un exemplu ca: 


„i-a capacitat pe oamenii respectivi că urmează să 
vin eu acolo“ (OTV, 13.111.2008), 


a capacita înseamnă fie „a mobiliza (pentru că)“, fie „a 
anunţa, a pune în temă“. 

Surprinzător, în unele contexte a capacita este varianta 
mai prețioasă a lui a face: 


„m-ai capacitat sa aflu de vaselina asta 
conductoare electric“ (www.mediatec.ro). 


In fine, in unele contexte a capacita cunoaste un alt tip 
de extindere semantica, folosindu-se cu complement 
inanimat şi cu sensul apropiat de „a folosi“: 


„acest tip de  serviciiva capacita resursele 
intelectuale ale companiei în totalitate, de la 
început până la livrare“ (www.renconsult.ro). 


Verbul a capacita reprezintă unul dintre puţinele cazuri 
în care influenţa engleză nu explică (cel puţin, nu integral) 
sensurile (lărgite) actuale. DEXI, NDU indică drept 
etimon al verbuluia capacita it. capacitare, care 
înseamnă „a convinge“. Etimologia frantuzeasca nu se 


poate invoca, pentru că dicționarele franceze consultate 
(Petit Robert, Trésor) nu înregistrează acest verb. Nu se 
poate însă trece cu vederea existenţa acestui verb în limba 
engleză (Oxford Dictionary). Englezescul to capacitate, 
care provine din substantivul capacity + sufixul -ate, are 
două sensuri: unul aparţinând limbii comune („a înzestra 
pe cineva cu capacitate; a face capabil; a face capabil din 
punct de vedere legal“) şi unul specializat, din biologie 
(„a face ca un spermatozoid să sufere anumite transformări 
la trecerea prin aparatul de reproducere feminin, astfel 
încât să devină capabil să penetreze şi să fertilizeze un 
ovul“). Prin urmare, noul a capacita din română pare să 
fie mai apropiat semantic de verbul corespunzător din 
italiană decât de cel din engleză. Lărgirea semantică este 
însă, cel mai probabil, produsă în interiorul limbii 
române. Deşi prezintă unele avantaje (de pildă, evitarea 
unei perifraze), a capacita, cuvânt intens folosit în limba 
actuală, are totuşi un sens vag în română, ceea ce permite 
utilizarea lui într-o mulţime de contexte, cu dezavantajul 
unei comunicări ambigue, echivoce. 


Bibliografie: Iordan (1943: 234). 


(a) concluziona discuţia 


La începutul anilor ’60, Florica Dimitrescu considera 
căa concluziona cu sensul „a trage concluzii“ era o 


inovaţie la vremea aceea („în urma discuţiilor purtate aici, 
putem concluziona ca...“). Ca aproape toate inovațiile, 
verbul a concluziona, deşi a fost condamnat iniţial, a fost 
acceptat de limbă şi de dicţionare, ca verb intranzitiv, cu 
sensul „a trage concluzii“, familiar „a încheia discuţia“. 
Folosirea lui a concluziona a făcut ca a conchide şi a 
conclude să fie trecute în umbră. Dintre dicționarele 
consultate, numai NDU, care este un dicţionar foarte 
„permisiv“, indică şi folosirea tranzitivă, însă, în absenţa 
unui exemplu, presupunem că se referă la situaţia în care 
complementul direct este o propoziţie subordonată 
introdusă princă (de tipul „instanţa a concluzionat că 
acţiunea nu poate fi acceptată“). 

Ca sia atentiona, pe care l-am discutat deja, sia 
confuziona, pe care urmează să-l discutăm, a concluziona 
este format pe teren românesc, de la concluzie, prin 
intermediul contructiei a trage o concluzie/concluzii. În 
mod paralel, a atentiona „rezumă“ expresii ca a atrage 
atenţia sau a face atent (pe cineva). 

Utilizarea tranzitivă (cu subiect uman şi complement 
direct nonuman) este foarte frecventă în limba actuală, 
însă nu este acceptată de normă: 


„eu aş dori să concluzionam discuția“ 
(forum.softpedia.com); 
„casă  concluzionez conferința de presă 


(twitter.com); 

„după utilizarea practică a celor două metode, 
concluzionăm faptul că, pentru o cercetare 
complexă, în urma căreia să rezulte informaţii 
variate, este necesar să folosim metoda sondajului“ 
(webcache. goleusercontent.com). 


Utilizarea tranzitivă poate fi o dezvoltare în interiorul 
limbii române, dar e mai probabil să fi copiat structura 
sintactică a engl. to conclude, ale cărui utilizări seamănă 
foarte mult cu cele tranzitive din română: „to conclude a 
discussion, an essay, a report, a letter, a meating etc.“ 

Verbul a concluziona şi-a extins posibilităţile de 
combinare, ajungând să se folosească, în contexte 
nerecomandabile, cu subiect inanimat „personificat“: 


„practic, vom transmite astăzi trei mesaje esenţiale, 
care concluzionează dezbaterea din ultimele patru 
luni pe marginea Green Paper“ 
(www .pensiileprivate.ro); 

„O anchetă a FIFA concluzionează că Mondialul 
2010 a fost un succes“ (www.realitatea.net); 

„un studiu concluzionează că ţările europene 
trebuie să îşi inteteasca eforturile de stimulare a 
competenţelor de citire“ (www.sursadestiri.ro); 
„studiul concluzionează că trei sferturi din 


utilizatorii de internet vizitează reţele sociale şi 
bloguri“ (www.mariussescu.ro). 


Schimbarea tipului de subiect determină şi o schimbare 
semantică. In aceste exemple, a concluziona nu mai 
înseamnă „a trage concluzii“,ci „a conţine concluziile“. 


Bibliografie: Dimitrescu (1962a), Forăscu (1999: 5). 


(a) confuziona 


A confuziona face parte din seria mai largă a verbelor 
în-iona, împrumutate din franceză sau create pe teren 
românesc după modelul celor din franceză. Această serie 
de verbe are două trăsături caracteristice: fie prin verbul 
în -iona se evită o unitate frazeologică mai lungă şi mai 
anevoioasă (a atentiona  pentrua atrage atenția; a 
relationa pentru a pune în relaţie), fie verbul în -iona 
dublează un verb mai vechi, mai bine împământenit în 
limbă (a sugestiona dublează incorect pe a sugera, a 
obiectiona pe a obiecta). 

A confuziona este un verb preţios şi pretentios, care 
evită expresia mai lungă a provoca o confuzie. În limba 
actuală, acest verb este folosit frecvent, la mai toate 
formele sale flexionare: 


„nu cumva te-a confuzionat terminologia asta“ 
(forum.softpedia.com); 


„e greu de spus dacă această avalanşă de date ne 
ajută să înţelegem mai bine ceea ce se întâmplă în 
jurul nostru sau, din contra, mai mult ne 
confuzionează“ (www.revista22.ro); 

„va parazita campania pentru euroalegeri si va 
confuziona şi mai mult un electorat şi aşa extrem 
de slab informat“ (www.ziare.com); 

„în condiţiile în care Legea asigurărilor de sănătate 
a intrat de curând în vigoare, populaţia şi cadrele 
medicale fiind confuzionate“ (www. 
ziaruldeiasi.ro); 

„aici, nu avem să confuzionăm cumpărătorii“ 
(Realitatea TV, 27.111.2007). 


Dacă în cazul altor verbe cu sufixul -iona împrumutul 
din franceză este o ipoteză mult mai plauzibilă, întrucât în 
franceză verbul-sursă este înregistrat de dicţionare şi e 
larg folosit, în cazul lui a confuziona problema se pune 
diferit. A confuziona nu este înregistrat în DEX 2009. 
Apare numai în DEXI, unde se arată că este creat de la 
cuvântul românesc confuzie, prin derivare cu sufix. 
Această origine pentrua confuziona este probabil 
corectă, întrucât in Trésor, omologul său francez, 
confusionner, este înregistrat sub derivatele substantivului 
confusion, nebeneficiind de o intrare de dicţionar proprie, 
ceea ce înseamnă că este rar, periferic. Internetul indică 


însă că verbul e destul de folosit: un fragment precum „je 
suis confusionné“ are peste 1800 de ocurente (conform 
unei căutări avansate pe Google.fr, la 10 iulie 2011). 

Ar mai fi de remarcat şi înregistrarea în dicţionare a 
unor cuvinte din familia lexicală a verbului a confuziona: 
confuzionant („care provoacă confuzie“), cuvânt pentru 
care informaţiile despre origine sunt contradictorii (DEX 
2009 indică formarea de la substantivul confuzie, însă e 
greu de imaginat apariţia acestei forme fără un intermediar 
verbal, întrucât derivatele în-ant au o importantă 
componentă procesuala; DEXI indică formarea acestui 
cuvânt de la verbula confuziona) , confuzionism 
(„tendinţă de a crea confuzie, dezorientare“, din fr. 
confusionnisme) , confuzionist („persoană care creează 
confuzii“, din fr. confusionniste), confuzional („referitor 
la confuzia mintală“, din fr. confusionnel). A confuziona 
este deci sprijinit de o paradigmă lexicală bogată. 

Al. Graur încadrează verbul a confuziona în categoria 
derivatelor inutile. Totuşi, „succesul“ verbului a 
confuziona (şi al participiului adjectivizat confuzionat) 
se explică prin faptul că este mai scurt decât a provoca o 
confuzie, este diferit semantic de verbul a confunda, care 
înseamnă „a face o confuzie“ şi e folosit ca variantă mai 
scurtă a acestei expresii. 


Bibliografie: Graur (1976: 66), Forăscu (2005b: 7). 


(a) debuta pe cineva 


Un fenomen supărător al exprimării jurnalistice curente 
este înlocuirea aproape completă a verbului a începe cu 
mai noile sale „sinonime“, a debuta şi a demara. După 
cum arată şi următoarele exemple, culese din emisiuni de 
televiziune şi de pe internet, aproape că nimic nu mai 
„începe“, ci totul „debutează“ sau, după caz, 
„demarează“: 


„Ora Pământului a debutat în urmă cu patru ani la 
Sydney“ (Pro TV, 27.11.2011); 

„întâlnirea a debutat cu un discurs al ministrului 
transporturilor“ (TVR 2, 20.V.2009); 

„seara nebună promisă de trupa Gogol Bordello 
debutează la aceeaşi oră cu Jurnalul nostru 
cultural“ (TVR Cultural, 9.111.2011); 

„şedinţa Consiliului Judeteana debutat cu un 
recital de colinde“ (www.ziare.com); 

„luna  maiva debuta cu temperaturi normale“ 
(Antena 1, 23.111.2009); 

„ploile au debutat în forţă“ (Antena 3, 1.[11.2008). 


Uneori, a debuta e folosit, din raţiuni de variaţie 
stilistică, ca sinonim cu a începe: 


„ediţia din acest an va începe pe 3 iunie la Cluj- 
Napoca şi, atenţie, va debuta pe 15 iunie şi la 


Sibiu“ (Radio România Actualităţi, 25.V.2011). 


Nu doar uzul excesiv e supărător în cazul verbului a 
debuta. Deranjantă este şi extinderea sa semantică, prin 
care sunt permise schimbări profunde ale 
disponibilitatilor combinatorii. 

A debuta, împrumut din franceză (débuter), are 
următoarele sensuri: „a-şi face debutul într-o carieră, pe 
scenă etc.; (despre un autor) a publica prima lucrare“ 
(DEX 2009). NDU înregistrează, pe lângă sensurile din 
DEX 2009, şi folosirea pe care o discutăm aici „a începe, 
a porni, a se ivi“, pe care o ilustrează cu un citat din 
Blaga: „se pare ca aşa debutează ideile: cu o schitare 
exuberantă a propriilor posibilităţi“. DCR2 menţionează 
şi folosirea tranzitivă a acestui verb, cu sensul originar, „a 
ajuta pe cineva să-şi facă debutul, să-şi înceapă cariera“, 
exemplificată cu următoarele extrase din presă: 
„toposurile culturale devin stereotipii de conținut 
egalizate la majoritatea poeţilor debutati în fosta colecţie 
«Luceafărul» (Luceafărul, 1984), „B. a refuzatsă o 
debuteze pe G. A.“ (22, 1993). 

In Petit Robert, débuter cu sensul „a face primii paşi 
într-o activitate, într-o carieră; a începe“ şi cu subiect 
uman (,,débuter dans la vie“) e atestat încă din 1665; 
următorul sens, „a începe să apară pe scenă“, este atestat 
din 1754. Schimbarea de regim sintactico-semantic, adică 


acceptarea unui subiect nonuman, glosată ca „despre 
lucruri, a începe“ (,,discours qui débute par une citation“), 
nu este datată în Petit Robert. În schimb, după dicţionarul 
Tresor, putem data această folosire la sfârşitul secolului 
al XIX-lea/începutul secolului al XX-lea. Verbul e atestat 
şi în engleză (vezi Oxford Dictionary) începând cu secolul 
al XIX-lea, ca format de la substantivul omonim, 
împrumutat, la rându-i, din substantivul francez debut. În 
limba engleză, to debut are un sens strict: „a-şi face 
debutul, a apărea sau a juca în public pentru prima dată“, 
deci extinderea de sens din română şi din franceză nu s-a 
petrecut şi în engleză. 

Din prezentarea de până aici rezultă că înlocuirea 
verbu-lui a începe prin a debuta antrenează o importantă 
schimbare semantică, înregistrată doar de NDU: folosirea 
lui a debuta cu subiect nonuman, care e posibil să fie 
rezultatul copierii modelului franțuzesc. Dacă pentru 
activităţi umane (de tipul „spectacolula debutat“) 
extinderea semantică se poate explica (nu însă şi 
accepta!), pentru evenimente care nu presupun existenţa 
unui agent (de tipul „luna mai/ploile debutează“) nu se 
poate găsi nicio altă explicaţie decât nazuinta spre o 
exprimare mai aleasă. Apariţia lui a debuta în contexte 
nespecifice determină şi modificări ale tiparului sintactic: 
a debuta a ajuns să fie folosit tranzitiv, cu obiect direct 


uman: „era să mă debuteze atunci Piteştiul“, „vreau să 
debutez tineri foarte mulţi“ (apud Mareş 1991: 274). 
Dacă schimbările semantice de mai sus se explică prin 
analogia cua începe (care are subiect uman), această 
schimbare sintactică nu are aceeaşi cauză. Se poate 
explica printr-un calc după franceză, unde acest tipar este 
înregistrat şi criticat de specialişti. 

Este deci corectă numai folosirea intranzitivă verbului 
a debuta, cu sensul „a-şi face debutul“, în combinaţie cu 
subiect uman. Formulări greşite de tipul „ploaia/emisiunea 
a debutat“ pot fi evitate prin folosirea verbului a începe, 
moştenit din latină, fără restricţii de combinare şi adecvat 
stilistic în orice contexte. 


Bibliografie: Seche (1960), Mareş (1991: 274-275), 
Guţu Romalo (1964: 24), Forăscu (1999: 5), Stoichitoiu 
Ichim (2005: 55), Rădulescu (2007: 91). 


(a) demara un program 


Ca şi a debuta, a demara şi-a extins sensul şi a ajuns 
un sinonim mai preţios al verbului a începe. Aşa cum vom 
vedea, chiar dacă orice persoană şi orice lucru poate să 
debuteze, nu orice şi, mai ales, nu oricine poate să 
demareze. Ca în multe alte situaţii, a demara a fost 
împrumutat din franceză (demarrer), cu înţelesul tehnic 
„(despre autovehicule, motoare etc.) a se pune în mişcare, 


a porni“, „a dezlega odgoanele unei corăbii (în vederea 
plecării)“, din care s-a dezvoltat, printr-un calc semantic 
ulterior după franceză sau prin metaforă, în interiorul 
limbii române, sensul figurat „a-şi lua avânt, a porni în 
viteză“, pe care NDU îl exemplifică prin: „exodul forţelor 
de muncă spre exteriorul capitalist şi civilizat demarase 
şi el“. DEXI adaugă un alt sens, referitor la acţiuni, la 
afaceri: „a începe, a iniţia“: „(el) a demarat o afacere cu 
produse cosmetice“. E interesant că şi în franceză, deşi 
verbul e atestat cu înţelesul referitor la corăbii încă din 
secolul al XIV-lea, sensul „a începe o afacere, o lucrare“ 
este mult mai nou, datând abia de la mijlocul secolului al 
XX-lea (Trésor). 

Ceea ce deranjează în cazul verbului a demara este 
inadecvarea lui în anumite contexte, precum şi folosirea sa 
excesivă, prim mimetism, ajungând până la clişeizare, în 
pofida sensului său tehnic. A demara poate înlocui nu 
numai  verbula începe, ci şi alte verbe:a crea, a 
constitui, a fonda, a forma, a iniţia, a institui, a înfiinţa, 
a întemeia, a orândui, a pleca, a porni, a pregăti, a 
structura etc. Extinderea sa în uz e totuşi limitată de 
anumite constrângeri semantice asupra complementelor. În 
utilizarea tranzitivă, cu subiect şi complement direct, 
subiectul este aproape exclusiv uman, iar complementul 
face parte din seria substantivelor abstracte afacere, 


campanie, producţie, program, proiect etc: 


„7000 de euro pentru femeile care demarează o 
afacere“ (www. manager.ro); 

„Opel demarează producţia în serie a noului model 
Astra GTC“ (www.capital.ro); 

„MS demarează programul de fertilizare in vitro“ 
(www.info-sănătate.ro); 

„Ştirile Pro Tv demarează campania «Vreau şi eu 
părinţii mei»“ (www.protv.ro); 

„demarăm oferta de cursuri cu program practic“ 
(www.facebook.com); 

„este esențial să demaram rapid realizarea 
Panteonului Naţional“ (declaraţie a unui politician, 
www.ziarulprofit.ro); 

„am  decissă demarăm negocieri cu PDL“ 
(declaraţie a unui politician, www.realitatea.net); 
„opoziţia ar  puteademara procedura de 
suspendare“ (Prima TV, 4.X.2010); 

„corpul de control a demarat deja verificările“ 
(TVR 2, 4.VI.2009); 

„pentru a-şi demara activitatea, are nevoie de 
anumite echipamente“ (TVR 2, 1.1V.2009). 


Restrictiile pentru complementul direct privesc şi 
subiectul verbului a demara, când acesta e folosit 
intranzitiv (numai cu subiect, fără complement direct): 


„târgul finantarilor pentru agricultură demarează 
astăzi“ (www.adevarul.ro); 

„de mâine demarează  larmarocul de Paşti“ 
(www.jurnal.md); 

„programul «Rabla» demarează în luna martie“ 
(www.green-report.ro); 

„campania de promovare turistică a României 
demarează şi în străinătate“ 
(www.dailybusiness.ro); 

„un târg de supermasini a demarat in Bucuresti“ 
(Pro TV, 11.IV.2009). 


Desi a debuta, care funcţionează în limba actuală cu 
mai puţine restricţii semantice, ar putea să-l înlocuiască 
pe a demara în aceste contexte, a demara, deşi nu (mai) 
are un sens specializat, păstrează restricţii asupra 
complementelor, şi deci nu e capabil să-l înlocuiască pe a 
debuta în orice apariţie. Se spune (în mod greşit, 
inadecvat, desigur) „searaa debutat la aceeaşi oră“, 
„luna mai va debuta cu temperaturi normale“, „ploile au 
debutat în forţă“, dar nu „seara a demarat la aceeaşi oră“, 
„luna mai va demara cu termperaturi normale“, „ploile au 
demarat în forţă“. Aşadar, cele două verbe, deşi au 
invadat limba actuală până la clişeizare şi tind să elimine 
verbul a începe şi seria lui, îşi împart încă echitabil 


terenul. 


Bibliografie: Rădulescu (2007: 65-66). 


derapaj 

O schimbare semantică de acelaşi tip cu cea petrecută 
în cazul verbelor a debuta şi a demara — dezvoltarea unui 
sens metaforic pornind de la un sens tehnic, legat de 
autovehicule — a fost observată şi pentru substantivul 
derapaj, supus unei extinderi semantice. În DEX 2009, 
derapaj este definit prin trimitere laa derapa, care 
înseamnă numai „(despre roţi de cauciuc şi despre 
vehicule cu asemenea roţi) a aluneca într-o direcţie 
înclinată faţă de direcţia normală de mers“. Un nou sens, 
neacceptat de normă, este înregistrat în NDU, „a o apuca 
pe căi greşite“, şi înDEXI „(fig., despre situaţii, 
evenimente etc.) a se schimba defavorabil şi neprevăzut“ 
şi apare destul de frecvent, mai ales în limbajul presei: 


„România nu se află înderapaj economic“ 
(www.evz.ro); 

„un nouderapaj religios al statului laic“ 
(lacoltulstrazii.word press. com); 

„Mădălina Manole — moartea ca un derapaj de 
televiziune“ (stiri. rol.ro). 


Sensul există şi în franceză: „apres le dérapage 


sécuritaire la Tunisie risque un dérapage économique“ 
(www. tunisie-presse.com) şi, la fel ca în cazul verbului a 
demara, nu putem fi foarte siguri daca romana a copiat 
noul sens după modelul francezei sau l-a creat prin 
mecanisme metaforice. Ceea ce ştim cu siguranţă este că e 
bine să evităm substantivul derapaj în astfel de contexte. 


Bibliografie: Stoichitoiu Ichim (2005: 66). 


determinat să 


Extinderea folosirii adjectivului determinat cu înţelesul 
„ferm, hotărât“ este un exemplu tipic de copiere a unui 
sens din engleză, care se adaugă la un cuvânt deja existent 
în română — fie format în interiorul limbii române, fie 
împrumutat din franceză (déterminé). Cel mai probabil, 
avem a face cu o coincidenţă istorică: deşi în limba 
română există premisele dezvoltării semnificației „ferm, 
hotărât, decis“ pentru cuvântul determinat, această 
acceptie este în limba actuală rezultatul influenţei engleze 
de dată recentă. De aceea, folosirea lui determinat pentru 
„ferm, hotărât, decis“ e simțită ca nepotrivită si 
condamnată de lucrările de cultivare a limbii. 

Unitatea lexicală care corespunde în engleză 
românescului determinat este determined. Engl. 
determined este participiul (pasiv) trecut al verbului to 
determine, glosat de Oxford Dictionary astfel: „a stabili 


sau a decide (într-o discuţie, controversă etc. sau o 
sentință, concluzie, problema etc.) ca judecător sau 
arbitru“, „a discuta şi rezolva o problemă sau a susţine o 
teză într-o dezbatere academică“. Pe lângă substantive, 
determined are un comportament variabil, uneori mai 
verbal (a woman determined to), alteori mai adjectival (a 
very determined woman). 

Româna cunoaşte ambele folosiri ale cuvântului 
determinat din engleză, mai greu de separat, pentru că 
restricţiile de topică a adjectivului sunt diferite în cele 
două limbi. Există undeterminat mai verbal, ca în 
exemplul 


„a început cu unom determinat să ajute“ 
(www.gadget.ro), 


şi un determinat mai adjectival (dovadă sunt toate mărcile 
de gradare sau de aproximare de care e însoţit), ca în 
exemplele: 


„dacă da, atunci care-i diferenţa dintre un om 
foarte determinat, unul aproape determinat şi unul 
destul de determinat?“ (www.erepublik.com); 
„Irinel este extrem de determinat să o recâștige pe 
Irinuca“ (Kanal D, 11.V.2011). 


Asa cum se poate observa din aceste exemple, 
determinat intra in acelasi tip de constructii ca si 


sinonimul său, hotărât. Nu construcţia acestui adjectiv 
este condamnabilă, ci faptul că substituie, în mod destul 
de artificial, cuvinte sinonime deja incetatenite. 

Nu este exclus însă ca determinat să-şi fi creat singur 
sensul „hotărât, ferm“, aşa cum nu este exclus ca acest 
sens să fi fost preluat din franceză. Acest lucru este 
susţinut de atestări anterioare influenţei engleze: 


„răspunsul dat rebelilor a fost negativ si 
determinat“ (G. Barițiu, în DLR); 
„soldat determinat“ (I. Costinescu, în DLR). 


În aceste condiţii, este aproape sigur că influenţa 
engleză a dus la folosirea din ce în ce mai frecventă, chiar 
excesivă a acestui cuvânt cu sensul „hotărât, decis, ferm“, 
însă, după cum am arătat mai sus, aceasta accepţie avea 
toate premisele de a se fi dezvoltat pe o cale istorică 
firească din unul dintre sensurile verbului românesc a 
determina. În orice caz, pentru majoritatea vorbitorilor, 
determinat înseamnă „cauzat“, iar sensul „hotărât, ferm“ e 
simţit ca neromânesc. 


Bibliografie: Stoichitoiu Ichim (2005: 108; 2006b: 76), 
Gruita (2006: 18). 


escaladarea conflictului 


Un cultism consemnat şi condamnat inca din anii '70 


este dubla lărgire de sens a verbului de provenienţă 
franceză a escalada şi a cuvintelor din familia sa lexicală 
(în special, a substantivului deverbal escaladare). După 
DEX 2009, a escalada înseamnă „a se catara pe un zid 
sau pe un alt obstacol înalt, pentru a trece de partea 
cealaltă“, prin extindere „a sări un obstacol“. Descriem pe 
scurt şi încercăm să explicăm mutatiile de semnificaţie ale 
acestei familii lexicale. 

Pe de o parte, a escalada este o variantă „mai cultă“ a 
verbului a urca sau a structurii a sări pe: „a profitat de 
faptul că a fost lăsat singur în încăperea fără gratii la 
geam, a escaladat fereastra şi a ieşit în drum“ (sock.ro), 
„acesta a fugit din sediul judecătoriei, după ce a escaladat 
fereastra din camera de arest“ (www.ziare.com). Aceste 
contexte, deşi ilustrează un sens acceptat al verbului a 
escalada, sunt destul de inadecvate stilistic (a se compara 
cu contextul de tipul „alpinistul a escaladat peretele în 
zece minute“, în care a escalada este firesc, potrivit). 

Pe de altă parte, mai aberantă este folosirea luia 
escalada şi a familiei sale lexicale cu sensurile „a înteţi, a 
creşte, a intensifica, a extinde treptat“. Această a doua 
deviere este înregistrată de Al. Graur încă din anii '70: 


„escaladarea războiului din Vietnam“, 
„escaladarea violenţei în Irlanda de Nord“, 
„escaladarea preţurilor“ (apud Graur 1976: 25); 


„escalada protecţionismului“ (Scânteia, 1977, în 
DCR2); 
„escalada pornografiei“ (Contemporanul, 1978, în 
DCR2) 


şi persistă şi în limba română actuală: 


„Rusia afirmă că escaladarea tensiunilor in 
Peninsula Coreeană reprezintă un «pericol 
colosal»“ (www.hotnews.ro). 


Aceasta a doua extindere semantica este inregistrata de 
unele dicţionare româneşti recente (DCR2 si DEXI). În 
DEXI, există însă indicatia „fig., complementul indica 
stări conflictuale“ pentru acest sens, deci ne-am aştepta ca 
doar tensiunile, conflictele, războaiele „să escaladeze“. 
Studierea atentă a materialului de limbă arată totuşi că a 
escalada pare să înlocuiască verbula se intensifica, 
indiferent de caracteristicile semantice ale elementului 
care se intensifică. Astfel, pot „escalada“ şi „lucrurile“, şi 
„sentimentele“: 


„el se află într-o situaţie în care nu vreasă 
escaladeze lucrurile“ (OTV, 27.111.2011); 
„escaladarea iertării“ (www.horoscop- 
astrologie.ro); 

„amândoi au dreptate în aparenţă, doar că Boogie 
încurcă rău esenţa, iar escaladarea tristetii începe 


de aici“ (www.revistatribuna.ro). 


In unele contexte, chiar nu se înţelege ce sens ar putea 
avea cuvântul în cauză: 


„Washingtonul se pregăteşte pentru escaladarea 
războiului din Libia“ (titlu, www.wsws.org). 


Primul paragraf al articolului cu acest titlu ne lămureşte 
totuşi că este vorba despre „intensificarea“ conflictului, în 
acelaşi limbaj de lemn: „la Washington şi în mass-media 
americană, au loc dezbateri publice pe tema «înarmării 
rebelilor». Acest lucru indică o escaladare dramatică a 
războiului din Libia, condus de SUA“. 

Probabilitatea ca extinderile semantice amintite să fie 
rezultatul influenţei engleze nu este cu totul exclusă, deşi 
în dicționarele englezeşti verbul to escalade are un sens 
foarte restrâns: „a se căţăra pe sau a trece peste un zid cu 
ajutorul scărilor“ (Oxford Dictionary). Contextele de pe 
internet arată că to escalade nu se foloseşte cu înţelesul „a 
sări, a urca“ (o fereastră), dar e destul de frecvent cu 
sensul „a se intensifica“. 

În acest punct, ne putem îndrepta atenţia spre 
dicționarele frantuzesti, care clarifică proveniența 
conţinutului semantic pe care-l discutăm aici. In Trésor, 
prima acceptie a verbului escalader — prezent şi in 
română — este „a lua cu asalt prin escaladă (alpinism, 


urcare)“ şi este ilustrat prin „ils escaladent la barricade 
pour se jeter au combat“. De aici a apărut un sens figurat, 
„escalader le pouvoir, la liberté“. Trebuie observat însă 
că escalader cu această acceptie e tranzitiv, deci ipoteza 
calchierii acesteia şi a tiparului sintactic corespunzător în 
română se exclude, pentru că româna nu cunoaşte această 
folosire (nu se poate spune „el escaladează conflictul“, ci 
numai „conflictul escaladează“). Prin extindere, este 
înregistrat şi sensul secundar „a se catara, a pătrunde cu 
greu“ („escalader un mur“). A doua semnificaţie 
principală a lui escalader este „a sări, a urca pe“ 
(„escalader un arbre, une colline“), completată de 
utilizarea prezenta in terminologia sporturilor montane ,,a 
escalada o stâncă“ (,,escalader une roche“), conţinut 
semantic prezent şi în română, probabil preluat odată cu 
împrumutarea verbului cu pricina. Din câte se vede, 
Tresor nu înregistrează extinderea semantică pe care o are 
în română verbul escalader. 

În ce priveşte substantivul escalade, pe lângă primele 
sensuri care corespund verbului escalader, Trésor 
înregistrează şi un înteles figurat, „creştere progresivă, pe 
niveluri succesive, a mijloacelor folosite într-un conflict 
sau într-o acțiune dată“, atestat în a doua jumătate a 
secolului trecut şi ilustrat prin exemple ca „le seul moyen 
d’arréter l'escalade des taux d'interât est de mettre un 


terme a l'inflation“. Momentul atestării acestei utilizări în 
franceză corespunde cu momentul atestării sale în română 
şi, poate mai important, exemplele româneşti din anii ’70 
ilustrează această folosire doar cu substantive, la fel ca 
dicţionarul francez. În continuare, în Trésor se face şi 
următoarea remarcă: „în această folosire, escalade a fost 
recent reluat pentru a traduce englezescul escalation, ca 
termen de strategie militară, şi apoi a fost introdus şi în 
domeniul social“ (,,escalade commerciale“; „escalade 
des prix, de la violence, de la répression“). 

Remarca din Trésor, coroborata cu atestarile din 
aceeaşi sursă si cu cele din română, ne permite să 
propunem urmatorul scenariu pentru evolutia semantica a 
lui a escalada la sensul „a înteţi, a creşte, a intensifica, a 
extinde treptat“. Se pare că substantivul englezesc 
escalation, folosit în terminologia militară şi preluat de 
presă, stă la baza acestui înţeles. În prima parte a 
deceniului al doilea din secolul al XX-lea, această 
semnificaţie a fost copiată în franceză şi în română de 
corespondentele  substantivale (fr. escalade, rom. 
escaladă sau escaladare). Nu putem sti dacă româna a 
preluat acest sens direct din engleză sau dacă transferul s- 
a făcut prin franceză, însă atestările aproximativ simultane 
din română şi din franceză dau prioritate primei ipoteze. 
În orice caz, accepţia  „înteţire, intensificare“ a 


substantivelor escaladă/escaladare a fost, în mod natural, 
asociată cu verbul a escalada, care a ajuns să însemne „a 
înteţi, a creşte, a intensifica, a se extinde treptat“. Această 
folosire a fost consolidată odată cu influenţa intensă a 
englezei asupra românei în perioada de după 1990. 
Popularitatea de care se bucură astăzi a escalada, in 
defavoarea unor verbe ca a se inteti, a se intensifica, este 
o forma de pretiozitate, de cultism. 


Bibliografie: Graur (1976: 25), Stoichiţoiu Ichim 
(2006b: 85). 


(a) finaliza mâncarea 

Verbul neologic a finaliza este folosit greşit (inadecvat 
semantic şi stilistic) în locul lui a termina, în contexte 
precum: 


„acum îi finalizez mâncarea, că imediat se trezeşte 
şi e iureş la cât de fomist este“ (forum.slabute.ro); 
„vă pup şi merg să finalizez mâncarea şi apoi să 
văd ce brânză fac!“ (www.idieta.ro); 

„doar le-am schimbat apa, şi mâine urmează să 
finalizez dulceata“ (www.culinar.ro); 

„am respirat uşurată când am reuşit să finalizez 
cafeaua pentru el, gustând puţin din ceea ce 
rămăsese“ (downtoearth.4umer.net); 

„am finalizat mai multe locuinţe, dar am început 


mai puţine“ (www. evz.ro); 
„locuinţe finalizate“ (forum.softpedia.com). 


Verbul a finaliza înlocuieşte sinonimul său imperfect, a 
termina, care are mai puţine restricţii semantice şi 
stilistice. Definiţia din DEX 2009 nu ne ajută foarte mult: 
a finaliza, format în română din final şi sufixul -iza sau 
împrumutat din franceză (finaliser), creaţie a francezei 
atestată din 1936 (Trésor), înseamnă „a duce, a realiza 
ceva pana la sfârşit; a încheia ceva prin atingerea 
scopului“. Indicatia din DEXI ne ajută să înţelegem de ce 
a finaliza este inadecvat nu numai stilistic, ci şi semantic 
în exemplele de mai sus: complementul indică activităţi, 
proiecte etc., adică nu poate fi un lucru concret. Este deci 
clar de ce putem finaliza discuţiile, negocierile, 
proiectele, cursa, acţiunea etc., dar nu mâncarea, dulceata, 
cafeaua, locuinţele. 


Bibliografie: Slama-Cazacu (2010: 50-53). 


(a) implementa o maşină 

Verbul a implementa, împrumutat din engl. to 
implement, înseamnă „a pune în practică, în funcţiune, a 
aplica, a îndeplini, a realiza“. Fără indicarea tipului de 
complemente pe care le acceptă (aşa cum apar definițiile 
în majoritatea dictionarelor), am putea crede că este 


corect să spunem: 


„a implementa vinurile seci pe piaţă“ (apud 
Rădulescu 2007: 91); 
„a implementa religia în rândul cetăţenilor“ (apud 
Rădulescu 2007: 91). 


De ce nu sunt recomandabile aceste construcţii? 
Răspunsul ni-l oferă DEXI, care precizează căa 
implementa poate avea un complement care indică 
proiecte, tehnologii, idei etc. Dicţionarul amintit adaugă şi 
sensul din informatică „a instala pe un calculator un sistem 
de exploatare corespunzând unei funcţii particulare, 
destinată a fi utilizată“. Acest din urmă înţeles a fost 
preluat şi de franceză, fiind atestat în 1975, după 
indicaţiile din Petit Robert. 

În engleză, verbul to implement, care provine de la 
substantivul implement, împrumutat din latină, are 
sensurile: „a completa sau a executa un contract etc. “, „a 
îndeplini“, „a pune în aplicare o decizie sau un plan“, „a 
satisface, a îndeplini o condiţie“, „(rar) a umple, a 
suplimenta“. Deşi dicționarele englezeşti nu precizează 
restricţiile pe care verbul le impune complementelor, din 
exemplele oferite se poate observa că ceea ce se 
implementează este un concept abstract (un plan, o 
procedură etc.). 

Aparițiile din română respectă numai partial restricţiile 


etimonului englezesc. Se pot implementa: un program 
informatic, o tehnologie (în informatică), un proiect, o 
strategie, un model, o măsură etc. Există însă şi un alt tip 
de atestări, în carea implementa este folosit cu 
complemente ce exprimă lucruri concrete, ajungând să fie 
un sinonim mai pretentios al verbului a introduce: 


„astfel de întreprinderi sunt stimulate să 
implementeze pe piaţă un produs (bun material sau 
serviciu)“ (www.fonduri-ue.ro); 

„semnul grafic de la «i» este format dintr-o linie 
care este prea frântă, riguroasă, pare pusă acolo 
întâmplător sau făcută de un neprofesionist care nu 
a luat în calcul faptul căva fi implementat pe 
produse mici“ (ellasuchardine.blogspot.com); 
„Formula 1 implementează maşinile eco 
(www.ecomagazin.ro); 

„GM din Ungaria implementează săptămâna de 
lucru de patru zile“ (www. 123auto.ro). 


cc 


A implementa, ca şi alte exemple discutate, ilustrează 
situaţia în care un împrumut destul de recent a pătruns mai 
întâi în limbajul tehnic (fie cel informatic, fie cel al 
legislaţiei europene, în care „implementarea“ proiectelor 
este un concept-cheie), unde a umplut un gol: în română, 
nu exista niciun verb care să exprime sensul „a pune în 


aplicare o decizie sau un plan“. De aici însă, s-a extins în 
limba comună şi şi-a diversificat tipurile de complemente 
cu care se poate combina, ajungând să fie sinonim cu a 
introduce sau cu a aplica, deci inutil, pretentios. 


Bibliografie: Rădulescu (2007: 91). 


(a) lectura 


Verbul a lectura (alături de familia sa lexicală) a 
pătruns în limbajul cotidian fără „discriminare“ de 
registru. Orice poate fi citit, poate fi şi lecturat: 


„ce cărţi de rugăciuni mi-ati recomanda să 
lecturez?“ (www.tpu.ro); 

„mă apucă somnul când lecturez“ 
(www.cancan.ro); 

„Cărţile care vă aşteaptă să le lecturati în acestă 
vară“ (cbalanuta. blogspot.com); 

„unde preferaţi să lecturati o carte?“ 
(gopollgo.com); 

„vă invităm să lecturati articolul pe care Adelina 
Maria l-a scris pentru Business Woman“ (index- 
web.ro); 

„cărţile lui Paul Goma pot fi lecturate şi pe 
internet“ (ghenadiebrega.wordpress.com). 


De această dată, nu mai putem da vina, ca în alte cazuri, 


pe influenţa străină: în franceză nu există verbul *lecturer, 
iar în engleză to lecture înseamnă „a ţine o conferinţă“. A 
lectura — considerat „barbarism“ — este creat pe teren 
românesc, prin analogie cu seria verbului a citi: existau 
lectură şi lector, în paralel cucitire şi cititor, dar nu 
exista, în seria neologică, un verb corespunzător lui a citi. 

Verbul a lectura este înregistrat în dicționarele noastre 
cu sensul „a citi“ şi cu diverse indicaţii: DEX 2009 îl 
consideră rar, NDU il exemplifică prin „am lecturat 
întreg manuscrisul“, exemplu greşit prin inadecvare 
stilistică, iar DEXI adaugă la sensul „a citi“ şi un sens 
specializat în sectorul editorial, „a citi un manuscris în 
vederea pregătirii pentru tipar“, ce pare să fie destul de 
artificial. Se mai vorbeşte despre un alt sens tehnic, din 
limbajul teatral, unde textul dramatic este lecturat înainte 
de a fi acceptat pentru reprezentarea pe scenă. Într-adevăr, 
aceste sensuri „tehnice“ ar putea justifica, într-o oarecare 
măsură, existenţa verbului a lectura. 

Totuşi, aşa cum arată exemplele de mai sus, a lectura 
(ca şi a audia şi a viziona, prezente în lista noastră) nu stă 
cuminte în limbajul editorial ori teatral, ci trece în limba 
comună. Desi este bine încetățenit în conştiinţa 
vorbitorilor, a lectura folosit în loc de a citi constituie, în 
continuare, o inadecvare stilistică, o pretiozitate inutilă. 


Bibliografie: Guţu Romalo (1987: 8), Munteanu (2000: 


143). 


lustratie, a lustra 


Lustratie este unul dintre cuvintele care a devenit ,,la 
modă“ într-un moment precis identificabil: apariţia Legii 
lustraţiei, un proiect iniţiat în 2005 şi votat de Parlament 
în 2010. Substantivul, împrumutat din latină (lustratio, - 
onis), nu apare în DEX 2009, dar este înregistrat de alte 
dicţionare (DEXI, NDU) cu un sens curent, „în 
Antichitate, ceremonie, sacrificiu prin care păgânii 
purificau o persoană, un câmp, o localitate“, „purificare 
(prin stabilirea vinovatiei, prin mărturisire, prin pocăință 
etc.)“, şi cu unul juridic, „interdicţie de a ocupa funcţii 
publice, limitată în timp, aplicată unor persoane nedemne 
sau compromise politic“. DEXI defineşte chiar sintagma 
legea lustraţiei: „(în unele ţări foste comuniste) lege prin 
care se interzice unor persoane care au avut funcţii de 
răspundere în structurile regimului comunist sau ale 
securităţii să acceadă la demnități sociale, politice pe o 
perioadă determinată de ani“. Sensul juridic nu este 
prezent în dicționarele frantuzesti şi englezeşti, ceea ce se 
explică prin absenţa acestei realităţi din ţările respective. 

Lustratie este unul dintre cuvintele politice la modă. 
Frecvența foarte mare, în anumite perioade, a facut ca 
lustratie să-şi lărgească înţelesul şi să producă derivate. 


De la substantivul lustraţie, s-a refăcut, prin derivare 
regresivă, verbul a lustra. De la verb, s-a format şi 
derivatul lustrabil, cu sufixul -bil. 

Atestările bogate de pe internet ilustrează, într-adevăr, 
şi bogăţia familiei lexicale a substantivului lustratie, şi 
lărgirea sa semantică. Chiar mai mult decât „a elimina din 
viaţa politică, prin legea lustraţiei“, a lustra a ajuns să 
însemne, mai larg, „a stigmatiza“: 


„lista neagră a comuniştilor /ustrati devine subiect 
de presă“ (www. stareapresei.ro); 

„hai, dati lustratie celor 75% din 45%! Lustrati 
femeia de serviciu!“ (stiri.rol.ro); 

„capii Bisericii Ortodoxe ar trebui lustraţi“ 
(www.hotnews.ro); 

„mai bine lustrăm hotia şi prostia“ (pescurt.ro). 


În limbajul jurnalistic, verbul e folosit ironic, în 
construcţii sintactice specifice oralitatii sau în jocuri de 
cuvinte: 


[ec 


„na-ţi-o frântă, c-am lustrat-o 
(www.flacarais.ro); 
„hai să ne  lustrăm sâmbătă seara, iară“ 
(www.hotnews.ro). 


Adjectivul adesea substantivizat adauga sensului tehnic 
o nota ironică: 


„Boc — lustrabilul-şef“ (www.evz.ro); 

„lustrabilii presei“ (www.revista22.ro); 

„dar lustrabilul B. nu ne va pune pe gânduri? “ 
„lustrabilii fac coadă la mandate“ 
(www.romanialibera.ro); 

„lustrabilii constănţeni spun că legea este 


neconstitutionala“ (www. ziuaconstanta.ro). 


Bibliografie: Zafiu (2006b). 


(a) necesita bani 


Verbula necesita, împrumutat din franceză 
(nécessiter), înseamnă „a cere (in mod imperios), a 
reclama (ceva necesar), a pretinde, a impune“ („problema 
necesită o analiză specială“). Ca şi în cazul verbului a se 
întâmpla, dicționarele româneşti nu spun nimic despre 
restricţiile semantice pe care acest verb le impune 
subiectului şi complementului direct. 

În limba actuală, mai ales în limbajul medical sau medi- 
co-legal, se întâlnesc tot mai frecvent construcţii cu 
subiect uman, precum: 


„opt pacienţi cu gripăau necesitat internarea“ 
(www.adevarul.ro); 

„eu, când am fost mică (un an şi două luni), am avut 
ceva grav la plămân şi am necesitat o transfuzie de 


sânge“ (forum.anticonceptionale.ro); 

„am necesitat 80-85 de zile de îngrijiri medicale“ 
(www.motociclism.ro); 

„îmi puteţi spune pentru ce afecţiune ați necesitat 
tratament cu antibiotic?“ (www.clopotel.ro); 

„ne oprim la BRD... eu necesitam bani“ 
(pisicigalbene.blogspot.com). 


A necesita se construieşte corect numai cu subiect 
nonuman de persoana a I-a, restricţie semantico- 
sintactică pe care o au şi corespondentul franțuzesc 
nécessiter, şi cel englezesc to necessitate, ceea ce 
exclude ipoteza copierii modelului străin în cazul 
exemplelor greşite. 

Construcţia cu subiect uman este deci o extindere 
semantică produsă în interiorul limbii române, prin 
analogie cu expresia a avea nevoie, pe care a necesita o 
înlocuieşte şi cu care e cvasisinonim. Cea mai importantă 
diferenţă dintre cele două sinonime parţiale e însă tocmai 
cea pe care o încalcă a necesita în limba actuală: a avea 
nevoie se poate construi cu subiect uman („eu am nevoie 
de bani“), pe când a necesita, nu. 


Bibliografie: Guţu Romalo (1987: 7). 


per portie 


Prepozitia latinească per a fost moştenită în română sub 


forma pre (prezentă încă în limbajul religios), care a fost 
redusă apoi la pe; ulterior, prepozitia neologică per a fost 
împrumutată, probabil prin intermediul limbii italiene sau 
al limbii germane, în care există cu această formă şi se 
foloseşte mai ales în limbajul ştiinţific, pentru a introduce 
unităţile de măsură (kilowatt per oră, concentraţie per 
litru etc.) sau pentru a exprima raportul dintre preţuri şi 
unităţile de măsură pentru o marfă (doi lei per kilogram). 
În limbajul familiar, se foloseşte cu valoarea „prin, cu“ în 
sintagma per tu. 

Folosirea prepozitiei per în locul lui pe creează adesea 
incompatibilităţi stilistice şi este nerecomandabilă în 
contexte precum: 


„vând porci de came 9 ronper kilogram“ 
(www.anunturigarla.ro); 

„1,5 lei per litru de lapte — moartea vităritului“ 
(www.youtube.com); 

„Nu se variază cantitatea de lămâie per pahar“ 
(www.idieta.ro); 

„lintea fiartă are 16 g de fibre per cană“ 
(www.nodismed.ro); 

„rondele de fitofag cu cartofi umpluti gramaj per 
portie“ (www. gustos.ro); 

„noi biruri per animal“ (revista.presei.ro); 

„per ansamblu, sunt mulțumit de joc“ 


(liga2.prosport.ro); 
„un telefon bun per ansamblu“ (live.emag.ro). 


Bibliografie: Avram (1973: 242-243), Moroianu 
(2005: 63). 


picaj de pe tocuri 

Substantivul picaj apare în dicţionare cu definiţia 
„coborâre a unui avion pe o traiectorie (aproape) 
verticală“, iar locutiunea adverbială în picaj înseamnă 
„drept în jos, (aproape) vertical“ („avioanele veniră în 
picaj asupra convoiului“, M. Sadoveanu, în DLR). Toate 
dicționarele indică drept etimon substantivul piquage din 
franceză. In mod destul de curios, dicționarele frantuzesti 
consultate (Petit Robert, Trésor) nu menţionează, între 
sensurile lui piquage, şi pe cel referitor la avioane. În 
schimb, unul dintre sensurile verbului piquer este cel 
referitor la coborârea avioanelor pe o traiectorie 
verticală. Chiar dacă nu este întregistrată în dicţionare, 
formularea „piquage d'un avion“ e prezentă în sursele de 
pe internet. 

In română, termenul picaj şi locutiunea în picaj s-au 
extins foarte mult, probabil prin mecanisme metaforice 
(picajul este o cădere rapidă, imposibil de oprit), mai 
ales în limbajul economic, cu sensul „(în) cădere, scădere 
economică“, dar şi în alte domenii legate de economie: 


„picajul economiei ieşene“ (www.bzi.ro); 

„picajul burselor a fost oprit“ 
(economie.hotnews.ro); 

„picajul leului prevesteşte înmulţirea restantelor la 
credit“ (www. roportal.ro); 

„picajul pieţei auto a scăzut cererea de sisteme de 
navigaţie“ (www. wall-street.ro); 

„indicele demografic este în picaj“ 
(stiripitesti.info); 

„turismul, în picaj“ (www.jurnalul.ro). 


De aici, probabil prin intermediul presei, picaj a migrat 
şi în limba comună, unde a ajuns să fie sinonim cu 
„cădere“: 


„Otopeniul, în picaj! Învinşi acasă de Bistriţa“ 
(www.prosport.ro); 

„dacă în timp ce se joacă îi cade vreo jucărie din 
mână sau de pe masă, va avea tendinţa să 
recupereze obiectul care este în picaj sau care este 
deja pe jos“ (www.121.ro); 

„A. I. în picaj către greva foamei“ 
(www.manager.ro); 

„E. U. în picaj din cauza tocurilor“ (stiri.rol.ro); 
„maimuță în picaj“ (www.olumenebuna.ro). 


Prezența substantivului picaj în domeniul economic şi 


în limba comună îşi găseşte cu greu justificarea, din 
moment ce există deja cădere şi scădere. Explicaţia 
folosirii metaforice a acestui substantiv stă, fără îndoială, 
în dorinţa vorbitorilor de a se exprima mai elevat. 
Asemănarea formală şi semantică cu verbula pica 
(potrivit dictionarelor, formaţie onomatopeică, de la 
interj. pic) nu poate fi întâmplătoare, deci nu ar fi exclus 
ca, alături de mecanismele metaforice, să fi intrat în 
acţiune şi etimologia populară. 


problematica rezolvată 


Substantivul problematică, împrumutat din franceză 
(problematique), are sensul „ansamblu de probleme cu 
privire la un anumit domeniu, disciplină, subiect; 
tematică“, pe care DLR îl ilustrează cu un citat din L. 
Blaga: „vom trata problematica mitului şi a magiei“. În 
franceză, înţelesul este asemănător: problématique e 
„arta, ştiinţa de a pune probleme“, „ansamblu de probleme 
ale căror elemente sunt legate“ (,,problématique du 
sens“). Ceea ce nu este foarte clar din cele două definiţii 
este că, asemenea altor substantive conţinând acelaşi sufix 
— axiomatica, cromatică, glosematică, numismatică, 
sistematică, tematică etc. —, problematică se diferenţiază 
prin caracterul mai abstract de ruda sa mai simplă şi mai 
concretă, problemă. Prin urmare, în exemple de tipul: 


„este foarte adevărat că gestionarea problematicii 
câinilor fără stăpân de către administraţia locală 
este un câştig“ (rares-manescu.ro); 

„noua legislaţie va trebui să rezolve problematica 
interceptărilor“ (www.9am.ro); 

„România va începe să fie mai dură în rezolvarea 
problematicii rromilor“ (www.infomondo.ro); 
„tehnici de hipnoză cu rol în rezolvarea 
problematicii clientului“ (psiho-hipnoza.ro); 


„a apărut şi oproblematică gravă — cea a 
potenţialului pentru spionaj aproape invizibil“ 
(ro.wikipedia.org); 


„«Glossă» se compune dintr-un număr de strofe 
egal cu numărul versurilor din prima strofă, în care 
se pune problematica poeziei“ 
(casaromanului.ablog.ro); 

„de asemenea, se pune problematica utilizării 
eficiente a resurselor“ (facultate.regielive.ro); 
„care au fost principalele problematici pe care le- 
aţi ridicat alături de aceştia la masa rotundă?“ 
(TVR Cultural, 11.VI.2010)“, 


problematică este folosit in mod greşit in locul lui 
problemă, chiar în situaţii în care problemă era consacrat 
(a rezolva o problematică, o problematică gravă, a pune 
o problematică, a ridica o problematică). În ultimul 


exemplu, folosirea la plural este un indiciu clar că 
problematică a migrat, de la sensul globalizant, la un sens 
specific, pe care numai problemă îl putea exprima. 

Explicaţia greşelii prin „cultism“ (ca şi în cazul 
substitutiei verbului a termina prina finaliza) este, 
desigur, cea mai importantă, mai ales că acest caz se 
înscrie într-o serie. Spre deosebire de multe alte cazuri de 
extindere semantică discutate în această carte, pentru 
problematică nu se poate invoca influenţa engleză, pentru 
că în engleză substantivul problematic e restrâns la sensul 
abstract „un lucru care constituie o problemă sau o zonă 
de dificultate într-un anumit domeniu de studiu“. 


punctual, nu global 


DEX 2009 a adăugat, faţă de ediţia anterioară, din 
1998, un nou sens al adjectivului punctual — „care 
abordează doar o anumită problemă, strict precizată“ —, pe 
lângă cel arhicunoscut, referitor la oameni, „care este 
exact, care respectă întocmai termenul sau momentul 
fixat“. Extinderea semantică a adjectivului punctual — 
semnalată în DCR2 şi ilustrată cu exemple din 1993 
(problemă punctuală, intervenţii punctuale) — nu este 
surprinsă în DLR. Faptul că Valeria Guţu Romalo nu 
înregistrase acest fenomen în ediţia din 1972 a cărţii 
Corectitudine şi greşeală, dar l-a adăugat la cea din 2000 


ne arată că e vorba despre o extindere destul de recentă. 
Adjectivul punctual, care se referă în primul rând la o 
calitate umană, aceea de a fi exact, de a respecta termenul 
sau momentul fixat, şi-a extins sfera semantică, după 
model străin, constituindu-se într-un fel de antonim al 
totalitatii, al ansamblului; ca adverb, realizează aceeaşi 
opoziţie semantică faţă de „global, general“. 

Sursa noului sens nu trebuie căutată foarte departe. 
Etimonul adjectivului românesc punctual, fr. ponctuel, 
este polisemantic şi conţine şi înțelesurile româneşti. 
Iniţial, punctual a fost împrumutat cu primul sens din 
franceză, „care respectă termenul sau momentul fixat, 
programul prevăzut“ (colaborator punctual, a fi punctual 
etc.). Ulterior însă, româna a copiat şi alte sensuri ale 
adjectivului din franceză: „care se execută cu 
scrupulozitate, punct cu punct“ (vizită punctuală), „care 
priveşte un singur punct precis sau un anumit obiectiv, un 
element al unui ansamblu“ (acţiune punctuală, măsură 
punctuală, operaţii punctuale), „care se prezintă, este 
perceput sau poate fi asimilat cu un punct“ (sursă de 
lumină punctuală, imagine punctuală) (sens obţinut prin 
analogie cu cel din matematică, optică, fizică). Deşi 
ipoteza influenţei engl. punctual nu poate fi eliminată 
complet, aceasta se susţine mai greu, pentru că majoritatea 
dictionarelor englezeşti marchează sensul „precis, exact“ 


ca învechit, iar sensul „limitat la un punct din spaţiu, care 
are natura unui punct din spaţiu“ pare a exista numai în 
limbajul tehnic. 

Datorăm, aşadar, calcului după franceză existenţa în 
limba actuală a formulelor de tipul problemă punctuală, 
întrebare punctuală, dezbatere punctuală, soluție 
punctuală etc., în care punctual are sensul „exact, precis, 
referior la un singur element“. Deşi această utilizare a 
adjectivului punctual a fost criticată, cel puțin 
dicționarele, dacă nu şi limba însăşi, au acceptat-o. În 
ultima vreme — probabil prin asociere cupunct —, 
punctual se foloseşte şi cu înţelesul (inexistent în franceză 
şi în engleză) „care conţine mai multe puncte“. 

În exemplele de mai jos, e limpede că lista, prezentarea 
şi organizarea nu sunt numai precise, ci şi organizate pe 
mai multe puncte: 


„atunci, vom face o listă punctuală cu soluţii“ 
(noulpopesti.ro); 

„induction-ul este, mai degrabă, un proces, şi nu o 
prezentare punctuală a unor trăsături specifice 
organizaţiei“ (www.portalhr.ro); 

„dacă doriţi o prezentare punctuală, putem vorbi 
despre protecţia fizică a demnitarilor, protecţia 
comunicaţiilor, protecţia spaţiilor unde aceştia se 
află, a  itinerarelor de deplasare, despre 


organizarea, protecţia şi securitatea transportului 
şi, nu în ultimul rând, de o protecţie medicală şi 
alimentară“ (www.nato-romania.ro); 

„Organizarea punctuală a acţiunii: 1. Până pe 15 
februarie, artiştii fac afişe în care promovează 
întrebarea, mail-box-ul şi website-ul. 2. Pe măsură 
ce artiştii trimit propuneri, site-ul se actualizează. 
[...]“ (www.nettime.org). 


Bibliografie: Forăscu (1999: 5), Guţu Romalo (2008 
[1972]: 125), Gruita (2006: 24). 


(a) servi masa şi a consuma alcool 


Nici în franceză, nici în engleză, verbele servir, 
respectiv to serve, deşi sunt polisemantice, nu cunosc 
extinderea lui a servi din română, care, foarte des, ia locul 
verbelor a mânca sau a bea. A servi este un verb tranzitiv 
polisemantic. Sensul care ne interesează aici este „a pune, 
a aduce la masă mâncare, băutură etc.; a prezenta cuiva o 
mâncare ca să ia din ea, a trata pe cineva cu ceva; a da să 
mănânce“ („gazda ne-a servit cu îngheţată“, „masa a fost 
servită“). Folosit reflexiv, verbul înseamnă „a lua să 
mănânce sau sa bea“ („se servi cu câteva bomboane“, în 
DEX 2009). NDU marchează cu „impropriu“ înţelesul „a 
lua din mâncarea sau băutura pusă pe masă“ („serveau 
masa la restaurant“, „mai serviţi cafea?“), iar DEXI 


înregistrează sensul „a mânca“ fără nicio explicaţie 
privind statutul acestuia („o dată pe săptămână, servea 
masa la restaurant“). 

Succesul de care se bucură a servi poate fi pus pe 
seama faptului că, faţă de verbele pe care le înlocuieşte, a 
mânca şi a bea, e simţit drept mai politicos, fiind deci 
folosit pe scară largă de chelneri. În aproape orice 
restaurant, clienţii sunt întrebaţi „ce serviti?“, „mai 
serviţi?“, „serviţi desert?“ şi li se urează „să serviţi cu 
plăcere!“. Pe lângă acest criteriu functional-stilistic, a 
servi se justifică şi semantic: nu există un verb care să se 
folosească generic, pentru a mânca şi a bea la un loc. Nu 
trebuie să înţelegem din asta că a servi este corect folosit 
în contextele menţionate sau că este circumscris limbajului 
chelnerilor. A servi este de multă vreme la modă, 
indiferent de registrul stilistic: 


„plimbarea durează jumătate de oră, timp în care 
puteţi servi şi masa“ (Kanal D, 14.V.2011); 
„copiii pot să servească şi prânzul“ (Prima TV, 
3.111.2011); 

„invitaţii [...] au servit produse culinare din 
bucătăria chinezească“ (B1 TV, 1.X.2010); 

„Când te trezeşti în paturile astea curate, când 
serveşti cafeaua într-un mod atât de elegant“ (Pro 
TV, 27.VI.2010); 


„după recoltare, donatorii vor putea servi un ceai 
sau un suc“ (TVR 2, 20.IV.2010); 

„serviţi masa în pat?“ (www.trilulilu.ro); 
„stabiliţi-vă deci mai întâi la o dietă echilibrată, 
serviţi masa la ore fixe şi adoptați şi un program 
strict de odihnă“ (www.coolinaria.ro). 


Cei care au simţit căa servi nu mai e suficient de 
preţios şi de politicos au adoptat un alt termen, cu totul 
nepotrivit stilistic, a consuma: 


„australienii,  sfătuiţi să consume friptură de 
cangur“ (www.descopera.ro); 

„fiecare român consumă anual aproximativ 20 de 
kilograme de carne de pasăre“ (www.evz.ro); 
,consumati zilnic roşii“ (www.cugetliber.ro); 

„ce hrană consumam?“ (www.ecolife.ro); 

„Câte feluri de mâncare ar trebui să consumam?“ 
(www.a1.ro); 

„cea mai consumată băutură răcoritoare din lume“ 
(www.pctv.ro). 


Sursa este, probabil, limbajul politienesc, in care se 
folosesc frecvent formule de tipul „a consuma băuturi 
alcoolice/substante halucinogene“, „consumul de alcool“, 
trecute uşor în presă odată cu prezentarea rezultatelor unor 
investigaţii ale poliţiei. Răspândirea verbului a consuma 


se poate să fi fost indusă şi de apariţia repetată pe micul 
ecran a avertizărilor „consumul excesiv de alcool 
dăunează grav sănătăţii“, „pentru o viaţă sănătoasă, 
consumati zilnic fructe şi legume“, „pentru o viata 
sănătoasă, evitati consumul excesiv de sare, zahăr şi 
grăsimi“, „pentru o viata sănătoasă, consumati zilnic 
minimum doi litri de lichide“. 

Bibliografie: Guţu Romalo (2008 [1972]: 142), 
Rădulescu (2007: 93), Croitor et al. (2010: 91-92). 


(a) sugestiona 

Din seria verbelor recente şi „în vogă“ terminate în - 
iona, am ales să ne oprim şi la verbul a sugestiona. Spre 
deosebire de alte verbe din această categorie, caa 
confuziona sau a agresiona, fata de care dicționarele nu 
sunt prea ospitaliere, a sugestiona, din fr. suggestionner, 
e prezent în DEX 2009 şi definit astfel: „a face pe cineva 
să se gândească sau să acţioneze (sau a gândi şi a acţiona 
singur) prin intermediul sugestiei; a (se) influenţa“. 

Dacă analizăm cu atenţie contextele în care apare şi 
definiţia din DEX 2009 a verbului în discuţie, vom 
observa că nu se încadrează în clasa dubletelor sinonime 
create din tendinţa de a inova, întrucât există diferenţe 
semantice considerabile între a sugestiona şi dubletul său 
a sugera. După cum se poate observa din definiţia de 


dicţionar, a sugestiona are un sens mai specializat, 
aparţinând domeniului psihologiei, şi un regim sintactic 
diferit de a sugera. A sugera se construieşte cu obiect 
indirect (uman) şi obiect direct realizat prin substantiv 
abstract sau propoziţie subordonată: mi-a sugerat 
plecarea/să plec. În schimb, a sugestiona se construieşte 
cu complement direct uman şi fără alte determinări 
sintactice: exemplul din DLR cu care este ilustrata 
sugestiona este  „sugestionat parcă de stăruința 
primarului, Petre îşi croi drum spre uliţă“ (L. Rebreanu). 

Pe internet găsim, de asemenea, contexte în carea 
sugestiona este folosit corect: 


„mulţi părinţi ignoranti şi  violenţi îşi 
sugestionează negativ copiii“ 
(danlupu.wordpress.com); 

„oamenii se  sugestionează tacit prin chip, 
atitudine, culori, aşteptări“ (shop.estudio.ro). 


Greşeala (un cultism) constă în folosirea verbului a 
sugestiona în locul aparentului său dublet, a sugera, cu 
care a sugestiona nu e sinonim. După cum era de aşteptat, 
a sugestiona folosit astfel împrumută şi regimul 
gramatical al luia sugera, construindu-se cu obiect 
indirect şi obiect direct (realizat prin substantiv abstract 
sau prin propoziţie completiva directă). Exemplele 
abundă pe internet: 


„bijutieru” îi sugestionează că era mai bine un 
cec“ (www.ziare.com); 

„anumite studii sugestionează că până şi o ceaşcă 
de cafea pe zi poate reduce cu mai mult de 50% 
şansele unei femei de a rămâne gravidă“ (kids- 
shop.ro); 

„în link-ul dat de Darie, se sugestionează că 
guvernul român ar fi avut tendinţe patriotice şi că 
presiunea ar fi din partea americanilor“ 
(www.home.ro); 

„cele neutre, după cum sugestionează şi numele, 
sunt neutre“ (www.referatele.com); 

„expresia «nuferi galbeni il încarcă» 
sugestionează plinătatea lacului“ (referate1.ro). 


(a) viziona 

Într-un articol din 1976, în care comenta evoluția 
semantică spectaculoasă şi rapidă a verbului a viziona, 
Theodor Hristea se întreba retoric dacă „nu va veni, 
cumva, 0 vreme când vom ajunge să ne vizionăm unii pe 
alţii“. Acea vreme se pare că a venit: 


„am întors capul şi te-am vizionat“ 
(www.4tuning.ro). 


E drept că, cel puţin deocamdată, astfel de formulări 


sunt rare, ironice. 

Povestea verbului a viziona începe în urmă cu mulţi 
ani. La începutul anilor *50, când i s-a semnalat pentru 
prima dată prezenţa în limbă, în revista Cum vorbim, el 
începuse deja să se extindă în afara limbajului 
cinematografic. Iniţial, a viziona a avut sensul etimonului 
său franțuzesc, visionner, „a vedea un film înainte de 
distribuţie, a-l examina din punct de vedere tehnic în 
cursul montării“. Valeria Guţu Romalo, încă din prima 
ediţie a cărții Corectitudine şi greşeală (1972), 
condamnă extinderea acestui verb când e vorba de 
spectatori în general, în contexte ca: 


„O melodie dintr-un film pe care multi din dvs. 
l-aţi vizionat“; 

„imagini ca cele care vor urma afi vizionat acum 
câteva zile“. 


Verbul a viziona s-a bucurat de un mare succes, pentru 
că a fost simţit ca foarte distins. Extinderea lui e pusă mai 
ales pe seama presei, dar şi a unei realități 
extralingvistice: momentul în care filmele au ajuns să fie 
vizionate si de public, nu numai de tehnicieni. 
Următoarele etape: vizionarea filmelor pe micul ecran, 
vizionarea tuturor emisiunilor de televiziune, vizionarea 
recitalurilor, a jocurilor, a galelor, a concursurilor şi 
chiar vizionarea „Rugăciunii“ lui Brâncuşi. N-a fost 


lipsită de importanţă formula repetată zilnic la televizor, 
începând din anii ’60, „Vizionare placuta!“. 

Dicţionarele româneşti tratează in mod diferit 
extinderea semantică a lui a viziona, care e surprinsă cel 
mai bine în DCR2: prin extindere, a viziona e folosit, 
impropriu, ca sinonim mai „distins“ al lui a vedea: „a 
vedea (în general) un film, la cinematograf sau la 
televizor“, „a vedea o expoziţie“, „a vedea (un obiect)“, 
„a vizita un apartament, o casă etc., în vederea 
cumpărării“. În DEX 2009, apare numai sensul comun „a 
privi, a urmări proiecția unui film, desfăşurarea unui 
spectacol“. DEXI precizează că a viziona, cu înţelesul „a 
privi, a urmări la cinematograf, la teatru, la televizor“, 
poate avea drept complemente substantive desemnând 
filme, spectacole, piese de teatru, iar, când are accepţia „a 
urmări cu interes“, se referă la meciuri, partide. NDU 
adaugă alte două sensuri, pe care le marchează drept rare: 
„a privi ceva cu atenţie; a cerceta“ şi „a vizita un 
apartament, o casă etc., pentru cumpărare“. 

O extindere semantică de acelaşi tip a suferit şi verbul 
fr. visionner. Chiar dacă dicționarele consultate (Petit 
Robert, Trésor) sunt conservatoare şi înregistrează numai 
denotatiile „a examina un film din punct de vedere tehnic 
în timpul turnării“, „a vedea un film în mod profesionist, 
înainte de distribuţia publică“, „a privi diapozitive“, „a 


percepe mental“, „a face obiectul unor fenomene 
supranaturale“, internetul oferă numeroase exemple de 
tipul „visionner une émission“, „visionner le livre 
d’invités“, „visionner la maison du bonheur“ etc. 

În momentul actual, a viziona se foloseşte, greşit, 
aproape în toate contextele lui a vedea, fără prea multe 
restricţii semantice: 


„fanii Oţelului vor putea viziona meciul cu Astra 
pe un ecran amplasat pe faleza Dunării“ 
(www.sursadestiri.ro); 

„vizionează online fiecare rochie de mireasă, dând 
click pe numele celor patru colecţii disponibile“ 
(www .rochii-de-mireasa.org); 

„vizionează galeria video cu rochii de mirese“ 
(www.spuneda.ro); 

„potviziona produsele înainte de cumpărare?“ 
(www.fisela.ro); 

„pentru o mai bună vizionare a canalului Argeş 
TV, folosiţi Internet Explorer“ 
(tvonline.isfree.org); 

„vă invităm să vizionati catalogul nostru cu 
canapele si va stăm la dispoziție“ 
(www.canapeledinstofa.com). 


În limbajul imobiliarelor, a viziona este atât de bine 
fixat, încât a devenit un termen tehnic: 


„contracte de vizionare apartamente“ 
(forum.softpedia.com); 

„Când vizionati apartamente/case, acordati atenţie 
deosebită următoarelor...“ (www.romania- 
realestate.ro). 


În ultima vreme,a viziona, care a fost în topul 
preferintei vorbitorilor atâţia ani, este concurat dea 
vizualiza, care tinde să se extindă în afara limbajului 
tehnic, urmând, posibil, un traseu asemănător cu cel al 
verbului a viziona. Poate că şi a vizualiza se va înscrie în 
seria audia, debuta, lectura, viziona, care stârneşte 
„iritări“: „A spune «a viziona» în loc de «a vedea» sau «a 
lectura» în loc de «a citi» e o afectare inutilă. Nu spui 
nimic în plus. Spui doar că eşti băiat «fin» (sau fată 
«fină»), că iei fandoseala lexicală drept inteligenţă, că ţi 
se pare sic să vorbeşti tuguindu-ti buzele. «A viziona» un 
spectacol, «a lectura» o carte nu sunt ocupaţii de om 
cumsecade. Omul cumsecade vede şi citeşte. Şi, pentru că 
vede cum trebuie şi citeşte bine, nu spune niciodată că «a 
vizionat» şi «a lecturat»“ (Pleşu 2011: 242). 


Bibliografie: Guţu Romalo (2008 [1972]: 157), Hristea 
(1976a, c). 

6. Feminizarea numelor de profesii şi a 
numelor etnice 


Nume de profesii 


Problema folosirii unor nume feminine de profesii şi de 
funcţii publice se pune pentru multe limbi, iar regulile 
care o guvernează nu sunt nici pe departe fixate (Zafiu 
2004, Vintilă-Rădulescu 2010). Nu este numai o problemă 
lingvistică, ci şi una legată de evoluţia societăţii şi a 
mentalităților: principiile feminismului vin în contradicte 
cu cele ale „corectitudinii politice“ (engl. political 
corectness). 

Relaţia dintre genul gramatical al numelor de ocupaţii 
şi istoria socială a fost studiată recent de Cristina 
Călăraşu (2005), care a arătat că absenţa opoziţiei de gen, 
din Evul Mediu până la începutul secolului al XX-lea, 
este rezultatul mentalitatii patriarhale, conform căreia 
bărbatul are rolul principal în întreţinerea familiei şi are 
exclusivitate în practicarea anumitor funcţii din viaţa 
administrativă, militară, în practicarea diferitelor 
meşteşuguri, femeii fiindu-i rezervate doar activităţi legate 
de gospodărie, de îngrijirea copiilor. Ocupațiile 
îndeplinite de femei in perioada medievală erau 


cusătoare şi slujnică. În secolul al XIX-lea, numele de 
ocupaţii feminine (extrase de autoare din dicţionarul lui 
Tiktin) reflectă un statut deja mai înalt al femeii: artistă, 
balerină, chitaristă, doctoresă, scriitoare, vioristă. După 
1989, apariţia Nomenclatorului oficial al ocupatiilor, 
care înregistrează, din economie de spaţiu, numai 
substantive masculine nume de ocupaţii, a însemnat, aşa 
cum arată Călăraşu (2005: 97), din punct de vedere 
lingvistic, absorbţia femininului de către masculin, ceea 
ce se corelează, în plan social, cu tendinţa de eliminare a 
discriminării sexuale în raporturile de muncă. Totuşi, dacă 
se compară numele de profesii exclusiv feminine din 
Nomenclator (cameristd, călcătoreasă, dactilografa, 
educatoare, femeie de serviciu, guvernantă, menajeră, 
moaşă, secretară, spălătoreasă, stewardesă) cu numele 
de profesii masculine care nu au un feminin paralel 
(chirurg, demnitar, medic, prim-ministru, scafandru, 
senator — Avram 2001: 113), se constată că nivelurile la 
care se situează cele două categorii de nume de profesii 
sunt cu totul diferite. 

Deşi îşi are originea într-o realitate socială, procedeul 
„masculin pentru feminin“ nu trebuie însă înţeles astăzi ca 
o formă de discriminare. Folosirea masculinului în locul 
femininului are diverse justificări. G. Gruita (2006: 70) 
insistă asupra faptului că acest procedeu are o motivaţie 


mai profundă şi o justificare semantică importantă: 
caracterul generic, încorporant al masculinului, in 
comparaţie cu semantica exclusiva, limitativa a 
femininului. În plus, în unele situaţii, forma de masculin e 
simțită ca marcă a prestigiului profesional, a statutului 
social înalt. Bundoara, mulţi vorbitori utilizează 
diferențiat formele doamna profesoară (în mediul 
preuniversitar) şi doamna profesor (în mediul 
universitar), cea masculină fiind simțită ca mai politicoasă 
(Gruita 2006: 77, DIN: 312). Forma de feminin are, în 
absenţa unui sufix motional „neutru“ din punct de vedere 
stilistic, o conotaţie peiorativă sau e folosită numai în 
registrul familiar (în exemple precum: decană sau 
decanita, doctoră, lectorita, ministresă sau ministreasă 
etc.), iar în alte cazuri nu exprimă opoziţia naturală de sex, 
ci se referă la soţia celui care are o anumită profesie sau 
funcţie (generăleasă, preoteasă). În plus, există nume 
masculine de profesii/ocupatii care, din diverse motive 
(mai ales eufonice), nu-şi creează, în general, perechi 
feminine: cancelară, consulă, prefectă. 

Nu e de mirare că reguli atât de complicate şi, uneori, 
contradictorii lasă loc unei oscilaţii importante de uz. 
Foarte mulţi vorbitori trebuie să se fi întrebat cum e mai 
bine să spună sau să scrie: doamna profesoară sau 
doamna profesor, doamna administrator, doamna 


administratoră sau doamna administratoare şi chiar 
doamna decan sau doamna decană. Şi pe bună dreptate, 
pentru că, aşa cum am văzut în introducerea la această 
secţiune, nu există reguli precise pentru folosirea 
masculinului sau a femininului numelor de profesii. 
Alegerea celei mai potrivite soluţii este diferită de la caz 
la caz. În unele situaţii, se recomandă folosirea formei 
feminine, dacă aceasta există şi dacă nu este peiorativă ori 
familiară. Se poate spune deci politicos: academiciană, 
astronaută, cercetătoare, conferentiard,  ingineră, 
profesoară, psihiatră, scriitoare (vezi Avram 2001: 113 
şi DOOM2), dar nu decană, decanitd, doctoră, doctoritd. 
În cazurile în care forma feminină nu există, varianta cea 
mai elegantă de referire la o femeie care ocupă o anumită 
funcţie sau are o anumită profesie este formula 
doamna/domnisoara + masculin (doamna decan, doamna 
doctor, doamna ministru) — vezi Zafiu (2004), Gruita 
(2006: 76). Existenţa a două forme de feminin se poate 
justifica prin distribuţia lor în registre diferite: sunt 
literare, acceptate de DOOM, forme ca administratoare, 
lectoră, chiar ministră, poetă, redactoare, dar colocviale 
sau peiorative forme caadministratord, lectoriţă, 
ministre(a)să, poetesă, redactoră. 


Nume etnice 


Probleme similare pune şi folosirea la feminin a 
numelor etnice. Nu toate substantivele care exprimă etnia 
se comportă la fel, iar variaţia acestor forme nu e nouă. 
Într-un articol din 2001, Rodica Zafiu arată că sufixul de 
origine slavă -că, folosit pentru a forma substantive 
feminine de la substantive masculine, mai ales de la nume 
de locuitori terminate în -(e)an (clujeancă, orăşeancă) a 
suferit, la un moment dat, tendinţa de înlocuire cu sufixul - 
a, cu acelaşi rol în student/studenta, poet/poetă etc., pentru 
că folosirea lui -că creează un model neregulat: la 
masculin, substantivul şi adjectivul au forme identice („un 
bucureştean“ — „un parc bucureştean“), dar la feminin sunt 
diferite („o bucureşteancă“ — „o cafenea bucureşteană“). 

Această variaţie apare nu numai în cazul uzului, ci şi al 
normei: DOOM2 recomandă uneori forme distincte pentru 
adjectiv şi substantiv (americană/americancă, 


elveţiană/elveţiancă, indiană/indiancă, 
italiană/italiancă, română/româncă, 
ucraineană/ucraineancă; ardeleană/ardeleancă, 
moldoveană/moldoveancă, munteană/munteancă; 


clujeană/clujeancă), dar alteori indică forme identice 
pentru adjectiv şi substantiv (germană, israeliană, 
lituaniană, palestiniană). O problemă suplimentară o 
reprezintă faptul că, inclusiv în cazurile în care pentru 
substantivul feminin se recomandă forma în -că, numele de 


limbi, chiar dacă sunt şi ele substantive feminine, sunt 
identice cu formele adjectivului: italiană, română, 
ucraineană. 

În condiţiile unei norme aşa de complicate, nu este de 
mirare că apar numeroase abateri. Tendinta este de 
eliminare a formei în -că: „o americană obeză vrea sa 
devină cea mai grasă femeie din lume“ (www.feminis.ro), 
„nişte americane grase şi înfumurate la care nu se uită 
nimeni“ (www.mtv.ro), „era căsătorit cu o italiană şi avea 
deja patru copii“ (www.click.ro), „căsătorit cu o 
elveţiană“ (www.astr.ro), „o clujeană de cincizeci şi doi 
de ani povesteşte că a muncit în bancă“ (www.qbox.ro). 
Cu totul accidental, apare greşeala care constă în tendinţa 
de regularizare inversă: adjectivului i se adaugă sufixul - 
Că („am cetățenie italiancă gsi cetățenie româncă“, 
www.youtube.com). 


decanita 

Formele decan, decană, decăniţă (ca şi ministru, 
ministră, ministre(a)să) aparţin unor registre stilistice 
diferite. DOOM2 şi DEX 2009 înregistrează atât 
substantivul masculin decan, cât şi pe cel feminin decană. 
Ca şi forma ministră, forma decană, deşi poate părea 
peiorativă, se foloseşte în contexte „internaţionale“, ceea 
ce-i probează caracterul neutru, nemarcat: ,,decana 


Facultăţii de Drept de la Harvard va fi avocatul 
guvernului“  (ziarero.antena3.ro). Şi referitor la 
personalităţile autohtone, decană poate fi la fel de oficial 
şi de nemarcat ca (doamna) decan: 


„Şefa acestei catedre este C. P., medievistă, fostă o 
vreme şidecană a Universității (sic!), singura 
responsabilă de rang superior care are căderea să 
decidă asupra modului cum se desfăşoară 
activitatea teoretică“ (www.romlit.ro); 

„profesoară universitară şi decană la Facultatea de 
Drept a Universităţii «Mihail Kogălniceanu» din 
laşi“ (www.revistadrepturileomului.ro); 

„fosta decană de la Facultatea de Textile Pielarie“ 


(bihoreanul. gandul.info). 


Totuşi, ca şi ministră, decană se poate folosi şi 
peiorativ: 


„la UVT e decană o dominişoară care vorbeşte 
singură pe stradă şi care face urât la Facultatea de 
Litere, cum făcea şi predecesoarea sa, tot o 
dominişoară hâdă, rea, fără pic de valoare umană, 
profesională“ (www.ziuadevest.ro); 

„dimpotrivă, exceptând un profesor demagog şi o 
decană neinteresată de Jurnalism, toate celelalte 
cadre didactice şi-au făcut treaba“ 


(www.lilisor.net). 


Decăniţă însă, cu puţine apariţii pe internet, e destul de 
clar specializat pentru referirea la un decan incompetent 
ori răuvoitor de sex feminin: 


„închipuita decăniţă a inexistentei facultăţi de 
comunicare“ (stiri-din-romania.blogspot.com); 
„dom'le, era pe atunci la Facultatea de Istorie o 
decanitd, poţi să-l întrebi şi pe Tudor, care îi făcea 
zile fripte lui Nestor“ (www.mihaigramatopol.ro) 


sau pentru a marca familiaritatea şi pentru a pune accentul 
pe diferenţele de gen: 


„eu sunt prima decăniţă a Facultăţii de Medicina“ 
(www.gazetadecluj.ro). 


În ultimul exemplu, intenţia total diferită de cea dinainte 
se poate explica prin polifunctionalitatea sufixului -ifd, 
care deriva feminine de la masculine (pictor—pictoritd) 
sau formează diminutive (fată-fetiţă). 

Deşi există diverse forme de a exprima ideea că o 
femeie este decan (femeie-decan, decand, decăniţă), 
rămân totuşi preferabile formele masculine: doamna 
decan sau decanul, doamna X. Am văzut, în partea 
introductivă, cât de multe inconveniente prezintă 
substantivele feminine. 


Bibliografie: Zafiu (2004). 


filoloagă 

Formele feminine ale numelor de profesii nu sunt 
supuse unor reguli stricte. În cazul substantivelor compuse 
cu-log, -loagă, regula e însă mai clară: sunt corecte 
formele feminine fără alternanță, adică biologă, filologă, 
pedagogă, nu bioloagă, filoloagă, pedagoagă. Totuşi, aşa 
cum se arată în DIN: 480, formaţiile în -log manifestă o 
rezistenţă puternică la feminizare, pentru că formele în - 
logă (fără alternanță, de tipul filologă) sunt învechite şi 
rar folosite, iar cele in-loagd (cu alternanță, de tipul 
filoloagă), deşi curente în vorbirea uzuală, sunt combătute 
de normă, şi deci evitate în împrejurări formale (poate şi 
pentru că intră în omonimie cu oloagă), preferându-li-se, 
ca şi în cazul altor nume de profesii, forma de masculin ea 
este filolog sau reformularea ea este specialistă in 
filologie. 

Oscilaţia normei se reflectă în DOOM2, care 
înregistrează, într-adevăr, alături de substantive masculine 
ca antropolog, filolog, ginecolog, psiholog, şi formele 
feminine antropologă, filologă, ginecologă, psihologă, 
marcate ca rare. 

Forma filologă se foloseşte atât neutru, în stilul oficial: 


„R. d. C. (n. 1907) este o filologă italiană, membră 


de onoare a Academiei Române“ 
(ro.wikipedia.org); 

„contestarea istoricilor, examinată de o filologă şi 
o sociologă“ (ziar. jurnal.md); 

„şaptezeci şi cinci de ani de la naşterea M. N., 
lingvistă şi filologă română de origine maghiară“ 
(www.hasdeu.md), 


cât şi peiorativ, într-un stil mai relaxat: 


„doamna filologă vorbeşte mult şi spune puţine“ 
(tralalalexa.wordpress.com); 

„aia, filologă, uluită de improvizatia lui şi 
nedându-şi seama că nu ştie replica, zice: 
«Miştoooo! Bravo!»“ (cinetipar.blogspot.com). 


Forma filoloagă, deşi neacceptată de norme, apare, de 
asemenea, în exprimarea oficială: 


„mama sa, Olga leronimovna [...], de asemenea de 
obârşie basarabeană, a fost filoloagă, specialistă 
în domeniul folclorului“ (ro.wikipedia.org); 
„Nelia Nicula, soţia sa, o strălucită filoloagă“ 
(www.rasunetul.ro) 


sau în cea familiară: 


„Cu toate acestea şi cu toate cugetările mele 
interioare, am ajuns la o singură concluzie: îs 


filoloagă şi mi-s mândră“ (philolog-ist.blogspot. 
com). 


In multe cazuri însă, filoloagă, ca atâtea alte forme 
feminine, e folosit peiorativ şi autoironic: 


„de fapt, nici nu sunt sigur cum e mai corect să 
formulez titlul: avem de a face cu o prostituată 
filoloagă, sau cu ofiloloagă prostituată?“ 
(www.clubliterar.com); 

„E. U. ar fi ajuns o filoloagă de succes, întreţinând 
buna dispoziţie a străinilor care ar fi trecut prin 
Pleşcoi“ (www.informatiadealba.ro); 

„se vede că sunt filoloagă, nu ştiu să număr până 
la 6“ (manie.ro). 


Observațiile de mai sus ne permit să revenim la ideea 
că şi normele, şi uzul numelor feminine de profesii 
oscilează foarte mult, iar alegerea unei forme dintre mai 
multe posibile este adesea subiectivă. Pe un forum, un 
participant are o intervenţie foarte sugestivă, numită „Aşa 
mă adresez eu“: 


La ţară, doctoreasă are uneori sens peiorativ. Când 
e vorba de doamna doctor, dacă e tânără, 
binevoitoare, drăguță, folosesc doamna doctoră. 
Dacă e bătrână, acră, cu hachite, evident că o sa 
spun doamna doctor. La fel, doamnei directoare, 


doamnei inspectoare... Când mă adresez doamnă 
directoare, tonul e mai muzical, mai apropiat faţă 
d e doamnă director, care sună oficial şi rece. 
Chiar dacă nu este conform uzanțelor, nu folosesc 
filologă, ci filoloagă! Tu eşti însă un foarte bun 
filolog (www.poezie.ro). 


Bibliografie: Avram (2001: 113). 


germancă 


Numele etnic feminin germancă ilustrează situaţia în 
care, deşi dicționarele normative recomandă forma în -ă, 
în uz apare adesea forma în -că: 


» Ogermanca a murit calcata de avion“ 
(www.realitatea.net); 

„O germancă din Romania a luat Premiul Nobel 
pentru Literatură“ (stiri.rol.ro). 


Acelaşi fenomen este ilustrat şi de alte nume etnice: 


„ oisraeliancă riscă închisoarea pe viata“ 
(www.ziare.com); 

„O lituaniancă depistată pozitiv la dans sportiv“ 
(www.roportal.ro). 


Dacă israeliancă şi lituaniancă se pot evita numai prin 
folosirea formelor în -ă, israeliană, lituaniană, în loc 


germancă putem spune şi germană, şi nemtoaicd. 

